text:
– འཇིགས་མེད་མཁྱེན་བརྩེ། ནམོ་གུརུ་བྷཻཥཛྱེ། མཚན་སྙན་ཟླ་ཤེལ་གསར་པ་བཞུ་བའི་རྒྱུན།། ཐོས་འཛིན་ཀུནྡའི་འཇོ་སྒེག་གིས་བཏུད་པས།། དུག་གསུམ་གདུང་བ་རིང་བཅིལ་ཕན་དང་བདེའི།། ལང་ཚོ་གསར་དུ་བཞད་དེས་ཤེས་པ་སྐྱོངས།། སྲོག་རླུང་ནད་ལ་རྒྱུ་རྐྱེན་བརྟགས་ཚུལ་དང་།། བཅོས་ཐབས་རྗེས་གཅོད་རྣམ་པ་ལྔ་ཡིས་བསྟན།། རྒྱུ། རྒྱུ་ནི་མ་རིག་ལས་བྱུང་འདོད་ཆགས་ཀྱིས།། བསྐྱེད་པའི་རླུང་ནད་ཐ་མལ་གནས་གནས་པ་ཉིད།། སློང་རྐྱེན། སློང་རྐྱེན་མྱ་ངན་སེམས་ལས་མི་སྙན་གཏམ།། མཚན་གཉིད་མེད་དང་འཇིགས་པའི་བྱ་སྤྱོད་སོགས།། ཡིད་ལ་འཁྲུགས་པ་སྟེར་བའི་ཕྱོགས་ཀུན་དང་།། ཁྱད་པར་འབྱུང་གདོན་སྤྱི་དང་རྒྱལ་པོ་ཡིས།། རྒྱབ་བརྟེན་བྱས་ནས་མངོན་ཚུལ་སྣ་ཚོགས་སྟོན།།
མངལ་དུ་ལུས་ཆགས་རིམ་དང་རྩ་རླུང་ཐིག་ལེའི་རྣམ་གཞག ༣ དུས་ཀྱི་འཁོར་ལོའི་རྒྱུད་ལས་གསུངས་ཚུལ། (ཀུན་བཏུས། པོད་ལྔ་པ།) – ཀུན་བཏུས་རྩོམ་སྒྲིག་ཚོགས་ཆུང་། མངལ་དུ་ལུས་ཀྱི་ཆགས་རིམ་དུས་ཀྱི་འཁོར་ལོའི་རྒྱུད་ལས་གསུངས་ཚུལ་ནི། ཕ་མ་གཉིས་ཉལ་པོ་བྱས་པའི་ཁུ་ཁྲག་དཀར་དམར་གྱི་དབུས་སུ་བར་དོ་བའི་ཡིད་ཀྱི་རྣམ་ཤེས་ཤིན་ཏུ་ཕྲ་བ་དེ་ཞུགས་ནས། ཁུ་ཁྲག་རྣམ་ཤེས་གསུམ་མའི་མངལ་དུ་འདྲེས་པ་ལས། སེམས་ཅན་གྱི་ལུས་རགས་པ་འགྲུབ་པ་ཡིན་ལ། དེ་ཡང་ཁུ་ཁྲག་རྣམ་ཤེས་གསུམ་འདྲེས་པའི་ས་བོན་ནམ་ཁུ་བའི་གོང་བུ་དེ་མའི་མངལ་དུ་འབྱུང་བ་ལྔ་ལས་སའི་ཁམས་ཀྱིས་འཛིན་པར་བྱེད། ཆུའི་ཁམས་ཀྱིས་སྡུད་པར་བྱེད། མེའི་ཁམས་ཀྱིས་སྨིན་པར་བྱེད། རླུང་གི་ཁམས་ཀྱིས་འཕེལ་བར་བྱེད། ནམ་མཁའི་ཁམས་སམ་མངལ་གྱི་སྟོང་པའི་ཆ་དེས་འཕེལ་བའི་གོ་སྐབས་འབྱེད་པར་བྱེད་པར་དུས་འཁོར་བསྡུས་རྒྱུད་ལས་གསུངས།12
མངལ་དུ་ལུས་ཆགས་རིམ་དང་རྩ་རླུང་ཐིག་ལེའི་རྣམ་གཞག་ལས། ༢། མངལ་དུ་ལུས་ཀྱི་ཆགས་རིམ་མདོ་སྡེ་ལས་གསུངས་ཚུལ། (ཀུན་བཏུས། པོད་ལྔ་པ།) – ཀུན་བཏུས་རྩོམ་སྒྲིག་ཚོགས་ཆུང་། མངལ་དུ་ཞུགས་ནས་སྐྱེ་བ་ཇི་ལྟར་ལེན་ཚུལ་དང་ལུས་ཀྱི་ཆགས་རིམ་དངོས་བཤད་པ་ལ། མདོ་སྡེ་ལས་གསུངས་ཚུལ། དུས་ཀྱི་འཁོར་ལོའི་རྒྱུད་ལས་གསུངས་ཚུལ། སྨན་གཞུང་ལས་གསུངས་ཚུལ་རྣམས་ཡོད་པ་ལས། དང་པོ་མདོ་སྡེ་ལས་གསུངས་ཚུལ་ནི། སྤྱིར་མངལ་གྱི་ནང་ཕ་མའི་ཁུ་ཁྲག་འདུས་པ་ལས་ཕྲ་རིམ་ནས་རགས་རིམ་དུ་འགྱུར་བའི་གནས་སྐབས་ལ། ༡ མེར་མེར་པོ་དང་། ༢ ནུར་ནུར་པོ་དང་། ༣ ལྟར་ལྟར་པོ་དང་། ༤ མཁྲང་འགྱུར་དང་། ༥ རྐང་ལག་འགྱུས་པ་སྟེ་ལྔ་ཡོད་པ་ལས། བར་དོ་བ་དེ་མའི་མངལ་དུ་ཞུགས་པའི་བདུན་ཕྲག་དང་པོའི་ཚེ་མེར་མེར་པོ་ཞེས་བྱ་ལ། མེར་མེར་པོ་དེའི་དབྱིབས་ནི་འབྲས་བཙོས་པའི་ཁུ་བའམ་ཞོའི་ཁ་སྤྲིས་དང་འདྲ་བ་དང་། ཞག་བདུན་གྱི་བར་དུ་ཁུ་ཁྲག་དཀར་དམར་གྱི་ནང་དུ་བཙོས་པ་ལྟར་གྱུར་པས་ན། མེར་མེར་པོ་བ་དེའི་ལུས་ཀྱི་དབང་པོའི་ཚོགས་པར་སའི་ཁམས་སྲ་བ་དང་། ཆུའི་ཁམས་གཤེར་བ་དང་། མེའི་ཁམས་དྲོ་བ་དང་། རླུང་གི་ཁམས་གཡོ་བ་རྣམས་གཞི་ནས་མངོན་དུ་འགྱུར་བར་གསུངས་སོ། །མངལ་དུ་ལུས་ཇི་ལྟར་ཆགས་ཤིང་བདུན་ཕྲག་རེ་རེ་ནས་ལུས་དེ་ཇི་ལྟར་རྒྱས་པའི་ཚུལ་རྣམས་དགའ་བོ་མངལ་གནས་ཀྱི་མདོ་ལས་གསལ་བར་འབྱུང་ལ། དེ་ལྟ་བུའི་ཆེས་སྔ་མོའི་བཤད་པ་དེ་ནི་དེང་རབས་ཀྱི་ཚན་རིག་པས་དངོས་མཐོང་གིས་གྲུབ་པའི་ལྟ་ཕྱོགས་དང་ཤིན་ཏུ་མཐུན།
– ཆོས་ས་དཔལ་ལྡན་རྒྱ་མཚོ། བོད་ལུགས་གསོ་རིག་གི་སེམས་ཁམས་རིག་པ་ནི་ལོ་ངོ་སྟོང་ཕྲག་གོང་ནས་མདོ་སྔགས་གཉིས་ནས་བཤད་པའི་ལུས་སེམས་གཉིས་བར་གྱི་འབྲེལ་བ་དང་ལྷག་དོན་བོད་ལུགས་གསོ་རིག་ནང་བསྟན་པའི་འབྱུང་བའི་དྭངས་མ་ཁུ་ཁྲག་སེམས་གསུམ་ལྷན་གཅིག་ཏུ་འདུས་ཚུལ་དང་འཕེལ་རིམ། དེ་བཞིན་དབང་རྩ་དང་རླུང་ཁམས་སོགས་ཕན་ཚུན་གཅིག་ལ་གཅིག་བརྟེན་གྱི་འབྲེལ་ཚུལ་དུ་མར་བརྗོད་ཡོད། ནུབ་ཕྱོགས་པས་སེམས་ཁམས་རིག་པ་ཞེས་པའི་ཐ་སྙད་འདི་ནི་ཞི་ལའི་ཡི་གེ་”XVXO”དང་”AOYIA”ཞེས་པ་གཉིས་འདུས་པ་ལས་བྱུང་ཞིང་སྔ་མ་ནི་རྣམ་ཤེས་དང་ཕྱི་མ་ནི་རིག་པ་ཞེས་དང་། དེའི་གོ་དོན་ནི་རྣམ་ཤེས་རིག་པ་ཞེས་འཇར་མན་གྱི་མཚན་ཉིད་རིག་པ་ན་ཀེ་ཁི་ཨེར་ལོར་གྱིས་ཐེངས་དང་པོར་སེམས་ཁམས་རིག་པ་ཞེས་པའི་མིང་འདི་བཀོལ་ནས་དཔྱད་རྩོམ་སྤེལ་བ་ནས་བཟུང་ཐ་སྙད་འདི་བྱུང་། སྤྱི་ལོ་༡༨༧༩ ལོར་འཇར་མན་གྱི་སེམས་ཁམས་རིག་པ་བ་ཧན་ཐིས་འཇར་མན་ལེད་པོ་ཞི་སློབ་གྲྭ་ཆེན་མོར་འཛམ་གླིང་ཐོག་ཐེངས་དང་པོའི་སེམས་ཁམས་ཚོད་ལྟ་ཁང་གསར་འཛུགས་གནང་བ་ནས་བཟུང་འཛམ་གླིང་གི་ཡུལ་གྲུ་ཀུན་ཏུ་སེམས་ཁམས་རིག་པར་དོ་སྣང་ཆེ་རུང་ཕྱིན་པ་དང་། ལྷག་དོན་དུས་རབས་༢༠-༢༡ པའི་ནང་ཚན་རིག་ཞིབ་འཇུག་པ་མང་པོ་ཞིག་གིས་སེམས་ཁམས་རིག་པར་དོ་སྣང་ཆེན་པོ་བྱེད་བཞིན་ཡོད་པ་རེད།
སློབ་དཔོན་ཆེན་མོ་བློ་བཟང་བསྟན་འཛིན། ༄༅། །རྩེ་གཅིག་འགྲོ་ལ་ཕན་བཞེད་ཐུགས་བསྐྱེད་ཀྱིས།། ཚོགས་གཉིས་སྤྱོད་མཆོག་རྒྱ་མཚོའི་མཐར་སོན་ཏེ།། སྐུ་གསུམ་ནོར་བུའི་གླིང་ལ་དབང་འབྱོར་བའི།། བདུད་བཞི་ལས་རྒྱལ་ཐུབ་དབང་དེ་ལ་འདུད།། བྱང་གྲོལ་བདུད་རྩིའི་འོད་ཀྱི་རླབས་གྲོལ་ཞིང༌།། རྗེས་བརྩེའི་ཆ་ཤས་གང་བ་རྫོགས་པའི་གཟིས།། མཐའ་དག་སྲིད་ཞིའི་ཚ་གདུང་ཀུན་འཕྲོག་པའི།། སྔོན་མེད་ཟླ་བ་མིག་མི་འཛུམ་དེར་བསྔགས།། གཏམ་བཟང་སྒྲོ་སྐུར་སྤངས་པ་བདེན་པའི་ཚིག། རྒྱུད་མང་སྒྲ་ཡི་སྙན་པས་མི་བསྒྲུན་པའི།། གསེར་བཞིན་དཔྱད་གསུམ་དག་པའི་རང་འོད་ཀྱིས།། ཐང་མར་བརྡལ་དེ་སྐབས་འདིའི་གླེང་གཞི་ཡིན།།
ཉི་མ་ཚེ་རིང་། བོད་རང་སྐྱོང་ལྗོངས་སྨན་རྩིས་ཁང་སྨན་སྦྱོར་སྡེ་ཁག འགྲོ་བའི་ནད་ཀྱི་སྡུག་བསྔལ་ཇི་བཞིན་གཟིགས།། ནད་ཀྱི་དགྲ་དཔུང་འཇོམས་པའི་མཚོན་ཆ་ཐོགས།། མ་ལུས་སྐྱོབ་མཛད་གཡུ་ཐོག་རྣམ་རོལ་བར།། སྒོ་གསུམ་གུས་པས་ཕྱག་འཚལ་སྐྱབས་སུ་གསོལ།། ཞེས་མཆོད་བརྗོད་ཚིག་གི་སྔུན་བསུས་ཏེ་སྐབས་བབ་གླེང་བར་བྱ་བ་ནི་དེང་དུས་ནད་ཐོག་དངོས་ནང་འགྲོ་ཁྱབ་ཆེ་ཞིང་ཕན་ནུས་མྱུར་བ།སྨན་རྒྱུའི་ཁ་གྲངས་ཉུང་ལ་སྦྱོར་བཟོ་བདེ་བའི་སྨན་མཆོག་གྲུབ་ཐོབ་རིལ་དཀར་གྱི་ཐ་སྙད་འདོགས་ཚུལ་དང་།སྦྱོར་བའི་ཚད་གཞི་བསྟན་པ།སྨན་རྒྱུ་སོ་སོའི་ངོས་འཛིན།རྐྱང་པའི་ཕན་ནུས།ལས་སྣོན་བྱ་ཐབས།སྨན་གྱི་ཕན་ནུས།མཇུག་བསྡུ་བ་བཅས་རྣམ་པ་བདུན་གྱི་ཐོག་ནས་ཞུས་ན་འདི་ལྟར་ཏེ། དང་པོ།ཐ་སྙད་འདོགས་ཚུལ།
སྨན་པའི་མཆོག་ལ་ཕྱག་འཚལ་ལོ།།རྒྱུད་རྒྱལ་བདུད་རྩི་སྙིང་བོ་ལས།།གབ་ཡིག་གསལ་བར་ཤེས་བྱའི་ཕྱིར།།སྨན་མིང་སྒྲོན་མེས་བརྡ་སྤྲོད་བསྟན།།དེ་ལ་བརྡ་སྤྲོད་རྣམ་པ་ལྔ།།སྡེ་ཚན་མིང་དོན་བརྡ་སྤྲོད་དང༌།།རྒ་སྐད་མིང་དོན་བརྡ་སྤྲོད་དང༌།།གབ་ཡིག་མིང་དོན་བརྡ་སྤྲོད་དང༌།།ངོ་བོ་མིང་དོན་བརྡ་སྤྲོད་དང༌།།བཟང་ངན་མིང་དོན་བརྡ་སྤྲོད་དོ།། ས་བཅད་དང་པོ།སྡེ་ཚན་མིང་དོན་བརྡ་སྤྲོད། སྡེ་ཚན་མིང་དོན་བརྡ་སྤྲོད་ལ།།ཛཱ་ཏི་ཅུ་གང་གུར་གུམ་དང༌།།ལི་ཤི་སུག་སྨེལ་ཀ་ཀོ་ལ།།འདི་དྲུག་བཟང་བོ་དྲུག་ཅེས་བྱ།།ཅུ་གང་གུར་གུམ་གཉིས་པོ་ལ།།ལི་ཤི་སུག་སྨེལ་ཁ་བསྒྱུར་བ།།དེ་ལ་བསིལ་གསུམ་ཞེས་སུ་བཤད།།བཞིག་བསྡེབས་པས་བསིལ་བཞི་ཡིན།།ཛཱ་ཏི་ལི་ཤི་ཀ་ཀོ་ལ།།སུག་སྨེལ་བཞི་བོ་བཟང་བོ་བཞི།།ཛཱ་ཏི་སུག་སྨེལ་ཀ་ཀོ་ལ།།དྲོད་གསུམ་བཟང་བོ་གསུམ་ཞེས་བྱ།།ཕོ་བ་རིས་དང་པི་པི་ལིང༌།།སྨན་སྒ་གསུམ་ནི་ཚ་བ་གསུམ།།དེ་སྟེང་དབྱི་མོང་ཙི་ཏྲ་ཀ།བསྡེབས་པས་ཚ་བ་ལྔ་ཞེས་བྱ།།ཨ་རུ་ར་དང་བ་རུ་ར།སྐྱུ་རུ་ར་གསུམ་འབྲས་བུ་གསུམ།།ར་གསུམ་འབྲས་གསུམ་ཞེས་ཀྱང་བྱ།།ཨ་འབྲས་སྲ་འབྲས་འཇམ་འབྲས་གསུམ།།འབྲས་སྣ་གསུམ་ཞེས་བཤད་པ་ཡིན།།སྙིང་མཁལ་གླ་གོར་ཞོ་ཤ་གསུམ།།ཞོ་ཤ་གསུམ་ཞེས་བཤད་པ་ཡིན།།ནཱ་ག་པུཥྤ་གེ་སར་①མིང་དོན་བརྡ་སྤྲོད་རྣམ་ལྔ་འདི་ནི་ཁ་ཅིག་གིས་མཁས་པ་གཡུ་ཐོག་ཡོན་ཏན་མགོན་ པོས་མཛད་པར་བཤད་དེ་རྒྱུད་ཀྱི་འཆད་ཐབས་ཆ་ལག་བཅོ་བརྒྱད་དུ་བཅུག་འདུག་ཀྱང
དར་མོ་སྨན་རམས་པ་བློ་བཟང་ཆོས་གྲགས་ཀྱིས་བརྩམས། ས་བཅད་དང་པོ།ཞུ་རྗེས་བསྟན་པ། དང་པོ།རགས་པར་བཤད་པ། ཞུ་རྗེས་བཤད་པོ་ལ་གསུམ་སྟེ།རགས་པ་དང༌།ཕྲ་བ་དང༌། ཤིན་ཏུ་ཕྲ་བ་དམིགས་ཀྱིས་བསལ་ནས་བཤད་པ་དང་གསུམ་ལས། དང་པོ་ནི།དང་པོར་རོ་དྲུག་ཟས་སྐོམ་གང་ཟོས་པ།།ཞེས་སོགས་བཟའ་བཏུང་གང་ཟོས་པ་དེ་དག་ཐམས་ཅད་ཀྱང་ཞུ་རྗེས་གསུམ་མོ།།མཐར་ཁ་བ་ཉིད་དུ་ཞུ་བ་ནི་སྤྱིར་བཏང་རིགས་པའི་དབང་དུ་བྱས་ཀྱི་རྒྱུ་མཚན་ཡང་རོའི་འགྱུར་བ་ཐམས་ཅད་རང་རང་གི་རྒྱུའམ་བསྐྱེད་བྱེད་འབྱུང་བ་ཤས་ཆེ་ཆུང་ལས་གྲུབ་པ་དེ་བཞིན་དུ།འདིར་ཡང་ཕོ་བར་གནས་པའི་བད་མཁྲིས་རླུང་གསུམ་ཡང་འབྱུང་བ་ས་ཆུ་མེ་རླུང་གི་བདག་ཉིད་ཅན་ཡིན་པ་འདི་ཁོ་ན་གཙོ་ཆེ་བའི་དབང་དུ་བྱས་ཏེ།དེ་ཡངརོ་མངར་བ་ནི་རྒྱུ་ས་ཆུ་གཉིས་ཤས་ཆེ་བ་ལས་སྐྱེ་ཞིང༌།དེ་ལྟ་བུ་བད་ཀན་མྱག་བྱེད་ས་ཆུའི་རང་བཞིན་ཅན་དང་འཕྲད་པའི་ཚེ་རྒྱུ་འབྱུང་བ་ནང་འཕྲད་པས་འབྲས་བུ་བད་ཀན་གྱི་ནད་བསྐྱེད་ཅེས་པ་ནི།
དེའུ་དམར་བསྟན་འཛིན་ཕུན་ཚོགས་ཀྱིས་མཛད། གླེང་གཞི། ༄༅།།ན་མོ་སུ་ན་ཏ་བྷྱ་ཥ་ཛྱེེ་སསྟ་གུ་ར་ཝེ།།ཚོགས་གཉིས་ཆུ་ཡི་གཏེར་ཆེན་ལས་ཐོན་པའི།མཚན་དཔེའི་ཆ་ཤས་ཡོངས་སུ་གང་བའི་དཔལ།།ཐུགས་རྗེའི་བསིལ་འོད་འགྲོ་ལ་རྟག་འཆར་བའི།།སྨན་རྒྱལ་འགྲོ་བའི་གདུང་སེལ་ཟླ་བ་རྒྱལ།།མཁྱེན་རྩེའི་ཁྱོན་མཐལ་འདས་པའི་ནོར་འཛིན་ནས།རྗེས་འཛིན་འདབ་བརྒྱ་བཞད་པའི་ས་ལེ་སྦྲམ།།བཀའ་གླེགས་གེ་སར་འབུམ་ལྡན་ཀུ་མུ་དའི།།ཅོད་པན་ཚངས་པའི་གནས་སུ་ཕེབས་བསྐལ་མཆོག།རྫོགས་ལྡན་དང་པོའི་ལང་ཚོར་ཅོ་འདྲི་བའི།།ས་རབ་དགའ་བརྒྱ་འབུམ་འགྱུར་ཅི་ཡང་ནུས།།སྒོ་གསུམ་མི་ཕྱེད་དད་གསུམ་ཕྲེང་བའི་ཚལ།།ཆོས་ཀྱི་འཁོར་ལོར་སྦྱར་ནས་ལན་མཆོད་འབུལ།།དེ་ལྟར་མཆོད་པར་བརྗོད་ཅིང་ཆོས་དང་ཆོས་ཉིད་ཐམས་ཅད་མཁྱེན་ཅིང་གཟིགས་པའི་བཀའི་ཅོད་པན་སྤྱི་བོར་ཕེབས་པའི་སྐལ་བཟང་དགའ་བའི་བཞད་གླུས་མདུན་བསུས་ཤིང༌།བཀའ་ལན་གང་སྤོབས་གསོལ་འདེབས་སུ་མཆོད་པ་འབུལ་བར་དམ་བཅས་ནས།ཞུ་བྱ་དངོས་ནི།འབྲི་ཕེབས་བཀའ་གླེགས་རིན་ཆེན་ལས།གསོ་བ་རིག་པའི་རྒྱུད་བཞིའི་ནང་གསེས་དུམ①
སྨན་རམས་པ་ཟླ་བ། བོད་གངས་ཅན་གྱི་ཡུལ་ནི་འཛམ་གླིང་གི་ཡང་རྩེར་གནས་ཤིང་ཁོར་ཡུག་གངས་རིས་བསྐོར་བ་དང་། ས་གཙང་ཞིང་ཁ་རླུང་དྭངས་བ། ཡུལ་ལྗོངས་མཛེས་ཤིང་ཉམས་དགའ་བ། རི་མཐོ་ཀུན་གྱི་རྩེ་མོར་གངས་རི་དང་། དེ་ནས་མས་རིམ་བཞིན་ཚོན་མདོག་སྣ་ཚོགས་ལས་གྲུབ་པའི་རྫ་རི། སྐྱེ་དངོས་སྣ་ཚོགས་ཀྱིས་བརྒྱན་པའི་སྤང་རི། ཤིང་རིགས་སྣ་ཚོགས་ལས་གྲུབ་པའི་ནགས་ཀླུང་། མེ་ཏོག་རྣམ་པར་བཀྲ་བའི་སྤང་གཤོངས་སོགས་རྒྱ་མཚོའི་ངོས་ནས་མཐོ་ཚད་མི་འདྲ་བའི་རང་འབྱུང་ཁམས་ཀྱི་ཆ་རྐྱེན་སྣ་ཚོགས་པ་ལས་གྲུབ་པའི་སྨན་རྫས་ཀྱི་འབྱུང་ཁུངས་ཕུན་སུམ་ཚོགས་པ་ཞིག་ཡིན། ཧི་མ་ལ་ཡའི་རི་བརྒྱུད་ཀྱི་རྒྱ་གར་ས་ཁོངས་འབྲས་ལྗོངས་ཁུལ་དང་། མ་ནྰ་ལི། མེ་ཏོག་གི་རོང་། ཧིམ་ཀུན་ད། ལ་དྭགས་སོགས་ཀྱི་ས་བབ་ཆགས་སྟངས་དང་མཐོ་ཚད་སོགས་སྤྱིར་བོད་དང་ཕྱོགས་འདྲ་ཡང་། རྒྱ་བལ་ནི་གངས་ལྗོངས་ཀྱི་ཕྱི་རོལ་དུ་ཆགས་པའི་ས་དམའ་ཞིང་ཚ་དྲོད་ཆེ་བའི་ཡུལ་ལུང་ཞིག་ཡིན་སྟབས་དེའི་ཁོར་ཡུག་ཚ་དྲོད་ཆེ་བའི་སྟོབས་ཀྱིས་ས་མཐོ་ཡང་བསིལ་བའི་སྟོབས་དང་མི་ལྡན་པ་དང་། བོད་ནི་ཁོར་ཡུལ་གངས་རིས་བསྐོར་བའི་བསིལ་ལྡན་གྱི་ལྗོངས་ཤིག་ཡིན་ཞིང་། ཁོར་ཡུག་འདིའི་ནང་ཆགས་པའི་ས་ཆ་ཇི་ལྟར་དམའ་ནའང་ཁོར་ཡུག་བསིལ་བའི་སྟོབས་ཀྱིས་རྒྱ་བལ་སོགས་ཀྱི་ཚ་དྲོད་ལྟར་འཕེལ་མི་ཐུབ་པའི་ཁྱད་པར་ཡོད།


c: text/html

text:
མི་དམངས་དྲ་བའི་འཕྲིན། ཟླ་8ཚེས་27ཉིན། ཀྲུང་གུང་ཀྲུང་དབྱང་ཚད་ལྡན་ཡིག་ཆ་ཞིབ་འཇུག་ཁང་གིས་རྩོམ་སྒྲིག་བྱས་པའི་《ཞི་ཅིན་ཕིང་གི་སྤྱི་ཚོགས་རིང་ལུགས་ཀྱི་ཆབ་སྲིད་འཛུགས་སྐྱོང་སྐོར་གྱི་རྣམ་བཤད་གནད་བསྡུས་》ཞེས་པའི་དེབ་དེ་ཉེ་ཆར་ཀྲུང་དབྱང་ཚད་ལྡན་ཡིག་ཆ་དཔེ་སྐྲུན་ཁང་གིས་པར་སྐྲུན་བྱས་ཏེ་རྒྱལ་ཡོངས་སུ་འགྲེམས་སྤེལ་བྱས་པ་རེད།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆབ་སྲིད་འཕེལ་རྒྱས་ལམ་བུའི་ཐོག་བསྐྱོད་དེ་ཏང་གི་འགོ་ཁྲིད་མཐའ་འཁྱོངས་དང་། མི་དམངས་རང་ཁྱིམ་རང་བདག རྒྱལ་ཁབ་ཁྲིམས་བཞིན་སྐྱོང་བ་བཅས་གཅིག་གྱུར་དམ་ཟབ་བྱེད་པ་དང་། ཁྱོན་ཡོངས་ཀྱི་གནས་ཚུལ་སྟངས་འཛིན་དང་་ཕྱོགས་ཁག་མཐུན་སྦྱོར་བྱེད་པ། ཆབ་སྲིད་ཀྱི་སྒྲིག་སྲོལ་སྒྱུར་བཅོས་ལ་ཧུར་བརྩོན་དང་བརྟན་པོའི་ངང་སྐུལ་འདེད་གཏོང་བ། སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་རྒྱུན་ཆད་མེད་པར་འཕེལ་རྒྱས་གཏོང་བ་བཅས་བྱས་ནས་སྤྱི་ཚོགས་རིང་ལུགས་ཀྱི་ཆབ་སྲིད་ཀྱི་ཤེས་དཔལ་འཛུགས་སྐྱོང་ལ་གྲུབ་འབྲས་གལ་ཆེན་གསར་པ་ཐོབ་ཡོད། སྤྱི་ཚོགས་རིང་ལུགས་ཀྱི་ཆབ་སྲིད་འཛུགས་སྐྱོང་སྐོར་གྱི་བློ་མཐུན་ཞི་ཅིན་ཕིང་གི་རྣམ་བཤད་གལ་ཆེན་སློབ་སྦྱོང་ལག་བསྟར་ནན་ཏན་བྱ་རྒྱུ་དེས་ཏང་ཡོངས་དང་སྤྱི་ཚོགས་ཡོངས་ཀྱི་ཆབ་སྲིད་ཀྱི་གདེང་ཚོད་སྔར་བས་བརྟན་དུ་གཏོང་བ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆབ་སྲིད་འཕེལ་རྒྱས་ལམ་བུའི་ཐོག་སྐྱོད་པའི་ཡིད་ཆེས་དང་ཆོད་སེམས་ཆེ་རུ་གཏོང་བ། རང་རྒྱལ་གྱི་སྤྱི་ཚོགས་རིང་ལུགས་ཀྱི་ཆབ་སྲིད་ལམ་ལུགས་རང་ངོས་འཐུས་སྒོ་ཚང་དུ་གཏོང་བ་དང་འཕེལ་རྒྱས་གཏོང་རྒྱུར་རྒྱུན་ཆད་མེད་པར་སྐུལ་འདེད་གཏོང་བ། རྒྱལ་ཁབ་ཀྱི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་རྒྱུར་སྐུལ་འདེད་གཏོང་བ། “ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་བྱེད་པ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་པ་བཅས་ཀྱི་ཐད་མཛུབ་ཁྲིད་ཀྱི་དོན་སྙིང་ཧ་ཅང་གལ་ཆེན་ལྡན་ཡོད།
《རྣམ་བཤད་གནད་བསྡུས་》ལ་ཁྱོན་བསྡོམས་ཆེད་དོན་ཁག་དགུ་ཡོད་པ་དང་དེབ་ནང་རྣམ་བཤད་གལ་ཆེན་ཁག་330བཀོད་ཡོད་པ་དག་བློ་མཐུན་ཞི་ཅིན་ཕིང་གིས་2012ལོའི་ཟླ་11ཚེས་15ཉིན་ནས་2017ལོའི་ཟླ་5ཚེས་3ཉིན་བར་གྱི་གསུང་བཤད་དང་། སྙན་ཞུ། གླེང་མོལ། མཛུབ་སྟོན་སོགས་ཚད་ལྡན་ཡིག་ཆ་གལ་ཆེན་70ལྷག་ཙམ་ནས་བསྡུ་རུབ་བྱས་པ་ཞིག་ཡིན། དེའི་ནང་གི་རྣམ་བཤད་གལ་ཆེན་མང་པོ་ཡོངས་བསྒྲགས་བྱེད་ཐེངས་དང་པོ་རེད།

robotstxt: allowed

filter: keep


text:
ཆེད་བརྗོད།
༄༅། །༡༩༥༩ ལོར་རྒྱ་དམར་བཙན་འཛུལ་བའི་མི་སྤྱོད་ལས་འདས་པའི་དྲག་སྤྱོད་དབང་གིས་༸གོས་ས་༸སྐྱབས་མགོན་ཆེན་པོ་མཆོག་བོད་ནང་མུ་མཐུད་དུ་བཞུགས་ཚེ། བོད་མི་ཆེས་མང་པོར་སྲོག་ཉེན་དང། རྩ་དོན་ལ་འཕྲལ་ཕུགས་གང་ཐད་ནས་ཉེན་ཆེ་བར་བརྟེན། དེ་བས་བཙན་བྱོལ་དུ་ཕེབས་ན་བོད་བསྟན་སྲིད་མི་རིགས་ཆགས་འཇིག་གི་སོ་མཚམས་ནས་སྐྱོབ་ཐབས་བཟང་བར་གཟིགས་ཏེ། རྒྱ་གར་འཕགས་པའི་ཡུལ་དུ་གཞུང་འབངས་བཙན་བྱོལ་དུ་ཕེབས་དགོས་བྱུང་ཞིང། དུས་དེ་ནས་བཟུང་ད་ཆ་མི་ལོ་ ༥༠ བཙན་བྱོལ་དུ་འདས་པའི་རྗེས་དྲན་གྱི་དུས་ཚིགས་སྲུང་བརྩི་ཞུ་བའི་ལས་རིམ་གྱི་ཆ་ཤས་སུ། འདས་པའི་ལོ་ངོ་ ༥༠ རིང་བོད་ཕྲུག་ན་གཞོན་ཚོའི་ཤེས་ཡོན་སློབ་སྦྱོང་གི་ལས་རིམ་མེད་པ་ནས་ཡོད་པ་དང། ཡོད་པ་དེ་མུ་མཐུད་ཡར་རྒྱས་ཚགས་ཚུད་ཐུབ་ཐབས་སུ་༸མགོན་པོ་གང་གིས་ཇི་ལྟར་འདོམས་པའི་གདམས་ངག་དང་མཐུན་པར་འབད་བརྩོན་ཇི་ལྟར་ཞུས་པའི་ཤེས་རིག་ལས་ཁུངས་མ་ལག་དང་བཅས་པའི་བྱུང་བ་བརྗོད་པའི་ཡིག་ཆ་འདི་ཉིད། ཇི་སྐད་དུ། སློབ་དཔོན་དབྱུག་པ་ཅན་གྱིས།
གལ་ཏེ་སྒྲ་དོན་སྣང་བ་ནི། །འཁོར་བའི་བར་དུ་མི་གསལ་ན། །
འཇིག་རྟེན་གསུམ་པོ་མཐའ་དག་འདི། །སྨག་རུམ་མུན་པ་ཉིད་དུ་འགྱུར། །
ཞེས་གསུངས་པ་ལྟར། རྩོམ་སྒྲིག་མ་ཞུས་ན། ཕྱི་རབས་རྣམས་ལ་གསལ་བར་མི་འགྱུར་བས། དེའི་ཕྱིར་རྗེས་སུ་ཡི་རང་བའམ། ཡང་ན་ནི་ལེགས་ཉེས་ཀྱི་དཔྱད་བརྗོད་བྱེད་པའི་སྐབས་མེད་པར་འགྱུར་རྒྱུ་ཡིན། རྩོམ་སྒྲིག་བྱས་པའི་ཕན་ཡོན་ནི། སློབ་དཔོན་དེ་ཉིད་ཀྱིས།
སྔོན་གྱི་རྒྱལ་པོ་གྲགས་པའི་གཟུགས། །ངག་གི་རང་བཞིན་མེ་ལོང་ཐོབ། །
དེ་ཉིད་ཉེ་བར་མི་གནས་ཀྱང། །རང་ཉིད་ཉམས་པ་མེད་ལ་ལྟོས། །
ཞེས་གསུངས་པ་ལྟར། དངོས་བྱུང་གི་ལོ་རྒྱུས་ཡིག་ཐོག་ཕབ་རྣམས་ཇི་སྲིད་དུ་ཡི་གེའི་ཕུང་པོ་མ་ཉམས་པར་གནས་པ་དེ་སྲིད་དུ་ཉམས་པ་མེད་པར་གནས་ཐུབ་པ་ཡིན།
ལྷག་པར་དུ་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གིས་ཤེས་ཡོན་གྱི་ལས་དོན་འདི་ཉིད་ལས་དོན་ཀུན་གྱི་ནང་ནས་གལ་འགངས་ཆེ་ཤོས་ཤིག་ཡིན་པ་དང། རང་རེའི་བོད་ཀྱི་མ་འོངས་པའི་སོན་རྩར་གྱུར་པའི་བོད་ཕྲུག་རྣམས་ལ་ཤེས་རིག་ཡོན་ཏན་སློབ་སྦྱོང་བྱ་རྒྱུ་སྤྱི་སྒེར་གཉིས་ཀར་འཕྲུལ་ཡུན་སྒོ་གང་ས་ནས་ཤིན་ཏུ་གནད་ཆེ་བར་བརྟེན། ཁྱེད་ཚོས་དོ་འཁུར་ཆེ་བསྐྱེད་ཀྱིས་ཕྲུ་གུ་ཚོར་སློབ་སྦྱོང་བྱེད་སྒོ་ལྷོད་གཡེང་མ་སོང་བ་འཐུས་ལེགས་ཡོང་བའི་འབད་བརྩོན་ནན་ཏན་བྱེད་དགོས་ཞེས་བཀའ་ནན་རིམ་ཕེབས་བཞིན། བཙན་བྱོལ་དུ་དུས་ཡུན་ཇི་ཙམ་ཞིག་གནས་དགོས་གྱུར་ཀྱང་བོད་མིའི་བདེན་པའི་འཐབ་རྩོད་གསོན་པོར་གནས་ཤིང། རང་གི་ཆོས་དང་སྐད་ཡིག་རིག་གཞུང། ཡུལ་གོམས་གཤིས་ལུགས་སོགས་མི་ཉམས་རྒྱུན་འཛིན་ཐོག་དེང་རབས་ཤེས་ཡོན་བཅས་པ་སྤྲོད་ཕྱོགས་ཀྱི་ལས་དོན་དེ་བཙན་བྱོལ་བོད་གཞུང་གི་གལ་ཆེའི་མཛད་འཁུར་དང་པོའི་གྲས་སུ་བཞག་སྟེ་ལས་དོན་བརྩམས་པ་དང། སྤྱི་ནོར་༸གོང་ས་ཆེན་པོའི་བླ་ན་མེད་པའི་ཐུགས་བསྐྱེད་དང། ཐུགས་རྗེའི་འོ་མཚོ་ལས་ཉེ་བར་བལྟམས་པའི་བོད་གཞུང་ཤེས་རིག་ལས་ཁུངས་འདི་ཉིད་ཕྱི་ལོ་ ༡༩༦༠ ཟླ་ ༡༠ ཚེས་ ༤ ཉིན་དངོས་སུ་བཞུགས་སྒར་དྷ་རམ་ས་ལའི་ལྗོངས་ཀྱི་ལྟོ་བར་དབུ་འཛུགས་ཀྱི་སྒོ་དབྱེ་རྟེན་འབྲེལ་གནང་པ་ནས་ད་ཆ་མི་ལོ་ལྔ་བཅུ་སོང་བའི་བར་གྱི་བྱུང་རབས་འདི་ཉིད་ཡིག་ལམ་དུ་བཀོད་པར་བརྟེན་ནས་ད་ལྟ་དང་འབྱུང་འགྱུར་གྱི་མི་རབས་ཚོས་༸གོང་ས་༸སྐྱབས་མགོན་ཆེན་པོ་མཆོག་ནས་དཀའ་རྙོག་དང་བཞེས་སྐུ་ངལ་འཛེམས་མེད་ཀྱིས་བོད་ཕྲུག་ན་གཞོན་རྣམས་ཀྱི་ཆེད་གཏན་ཉིན་སློབ་གྲྭ་ཟུར་འཛུགས་བསྐྱངས་པའི་ཕུགས་རྒྱང་རིང་པོའི་རླབས་ཆེན་གྱིས་མཛད་བྱུས་དང་བཀའ་དྲིན་ཟླ་མེད་པར་སྐྱོང་བར་མཛད་པའི་བཞེད་དགོངས་ཟབ་མོ་མཇལ་བའི་སྐལ་བ་ཐོབ་ཅིང། དེ་བཞིན་བོད་གཞུང་ཤེས་རིག་ལས་ཁུངས་ནས་༸གོང་ས་ཆེན་པོའི་བཀའ་དགོངས་བཞིན་ཕྱི་ནང་གི་རིག་གནས་སྤྱི་དང། ལྷག་པར་བོད་ཀྱི་ཐུན་མོང་མ་ཡིན་པའི་རིག་གཞུང་གཙོ་གྱུར་སློབ་སྦྱོང་གི་གོ་སྐབས་སྤྲོད་ཕྱོགས་ལ་འབད་པ་ཇི་བྱས་དང། དེའི་གྲུབ་འབྲས་བཅས་པ་ལོ་རྒྱུས་ཀྱི་དེབ་ཐེར་ནང་གསལ་བར་བྱ་རྒྱུ་ནི། བཙན་བྱོལ་བོད་མིའི་བྱུང་རབས་ནང་གི་ལེའུ་གལ་ཆེན་ཞིག་ཡིན་པའི་ངོས་འཛིན་གསལ་པོ་ཡོད།
ལོ་མང་སོང་བའི་གལ་ཆེའི་ཡིག་ཆ་མང་དག་ཅིག་ཉར་ཚགས་ཚུལ་བཞིན་མ་བྱུང་བའི་དབང་གིས་བལྟ་བའི་ཡུལ་དུ་མི་སྣང་བར་གྱུར་ཟིན་ཀྱང། ཐབས་ཤེས་ཡོད་རྒུས་དེ་བྱུང་ལོ་རྒྱུས་འདི་འདྲ་ཞིག་རྩོམ་སྒྲིག་ཞུ་ཐུབ་པ་བྱུང་བར། རྩོམ་སྒྲིག་གི་ལས་དོན་འདིར་དངོས་སུ་ཞུགས་མཁན་དང་གཞན་ཡིག་ཆ་ལ་སོགས་པའི་མཐུན་འགྱུར་གནང་མཁན་བཅས་ཡོངས་སུ་རྫོགས་པར་ཡི་རང་བསྔགས་བརྗོད་ཡོད་ལ། དེབ་འདི་ལ་བརྟེན་ནས་ཕྱིས་ཀྱི་མི་རབས་རྣམ་པས་འདས་པའི་རང་རེའི་མི་རབས་སྔ་མ་རྣམས་ཀྱི་སྙིང་རུས་ལྷག་བསམ་གྱི་ནུས་སྟོབས་ཅི་འདྲ་ཞིག་བྱུང་ཡོད་པར་ར་སྤྲོད་དན་རྟགས་སུ་ཤར་ཐུབ་པ་དང་ཕྱི་བལྟས་ཀྱིས་དཔྱད་པར་བྱ་བའི་མེ་ལོང་ལྟ་བུར་འགྱུར་བའི་རེ་བ་དང་བཅས་ཏེ། ཤེས་རིག་བཀའ་བློན་ཐུབ་བསྟན་ལུང་རིགས་ཀྱིས་ ༢༠༡༠ ཟླ་ཚེས་བཟང་པོ་ལ།
རྩོམ་སྒྲིག་པའི་གསལ་བཤད།
༄༅། །ཕྱི་ལོ་ ༢༠༠༩ ཟླ་ ༣ ཚེས་ ༡༠ ནས་ཕྱི་ལོ་ ༢༠༡༠ ཟླ་ ༣ ཚེས་ ༡༠ བར་བོད་མིའི་ཞི་བའི་གྱེན་ལངས་དང་གཞུང་མང་བཙན་བྱོལ་དུ་འབྱོར་ནས་ལོ་ངོ་ལྔ་བཅུ་འཁོར་བའི་དུས་དྲན་སྲུང་བརྩི་གནང་བའི་གཞུང་འབྲེལ་ལས་རིམ་གྱི་ཆ་ཤས་སུ། བོད་གཞུང་ཤེས་རིག་ལས་ཁུངས་ཀྱིས་ཕྲན་པར་ཤེས་རིག་ལས་ཁུངས་མ་ལག་ཁག་གི་ལོ་རྒྱུས་ཤིག་འབྲི་དགོས་པའི་ལས་འགན་སྩལ་བ་ལྟར་དང་དུ་བླངས་ཏེ། ད་ལྟ་ཀློག་པ་པོ་ཚོའི་སྤྱན་ལམ་དུ་“བོད་གཞུང་ཤེས་རིག་ལས་ཁུངས་མ་ལག་དང་བཅས་པའི་ལོ་རྒྱུས་ཁུངས་ལྡན་གཅེས་མཛོད།” ཅེས་པ་འདི་དངོས་སུ་འབུལ་ཐུབ་པར་དགའ་བ་བརྟས།
ཐོག་མར་ལོ་རྒྱུས་འདིའི་རྩོམ་འབྲིའི་ལས་དོན་ནང་ཞུགས་སྐབས། འདས་པའི་དུས་ཐུང་ལོ་ངོ་ལྔ་བཅུའི་ལོ་རྒྱུས་འབྲི་བ་ལ་དཀའ་ཚེགས་ཆེན་པོ་ཅི་ལ་ཡོད་དྲན་ཡང། དངོས་སུ་ལག་ལེན་ནང་ཞུགས་སྐབས་དེ་ལས་རྦད་དེ་ལྡོག་པ་ཞིག་བྱུང། དེ་ཡང་ཕྱི་ལོ་ ༡༩༥༩ ནས་ ༢༠༠༩ བར་གྱི་ཤེས་རིག་ལས་ཁུངས་ཀྱི་ལོ་རྒྱུས་འཚོལ་སྐབས། བལྟས་ཆོག་ཆོག་གི་དཔྱད་གཞི་དེ་འདྲ་ཅི་ཡང་མི་འདུག་ལ། ཤེས་རིག་ལས་ཁུངས་ཀྱི་ལོ་རྒྱུས་ཀྱི་ཧྲིལ་པོར་མྱོང་རྒྱུས་ཟབ་པའི་མི་སྣའང་མ་མཆིས། དེ་སྔོན་བཙན་བྱོལ་དུ་འབྱོར་ནས་མི་ལོ་ཉི་ཤུ་དང་ཉེར་ལྔ་འཁོར་མཚམས་སོགས་ལ་དབྱིན་ཡིག་ནང་དྲན་དེབ་ཆུང་ཆུང་རེ་བཏོན་འདུག་ཀྱང། དེ་དག་ཏུ་སྤྱི་བཏང་ཡོངས་གྲགས་ཀྱི་གནས་ཚུལ་རྣམས་མདོར་བསྡུས་སུ་བཀོད་པ་ལས་ལོ་རྒྱུས་ཀྱི་གནས་ཚུལ་ཞིབ་ཕྲ་མི་གསལ།
སྤྱིར་བཏང་སྔར་སོང་ད་འགྲོའི་དཔེ་ལྟར་ཤེས་རིག་ལས་ཁུངས་ཀྱི་ཆགས་རབས་རགས་པ་ཞིག་བྲིས་ཏེ་འཐུས་པར་བྱས་ན་ཕྲན་རང་ལ་ལས་ཚེགས་དང་དུས་གྲོན་གཉིས་ཀ་ཆུང་ཡང། ལོ་ངོ་ ༥༠ ལས་མ་སོང་བའི་ལོ་རྒྱུས་ཀྱི་བྱུང་བ་རྣམས་འདི་ལྟར་གསལ་ཁ་མེད་པར་ལུས་ཚེ། འདས་པའི་བྱུང་རབས་དང་འབྱུང་འགྱུར་གྱི་མི་རབས་གཉིས་ཀར་འགན་མ་འཁྱེར་བའི་ཉེས་པ་ཆེ་བར་བརྟེན། དཀའ་ཚེགས་ཆེ་ཡང་ཞིབ་ཙམ་འབྲི་བར་ཐག་བཅད། དེར་བརྟེན་ཐོག་མར་ལོ་མང་ཐལ་རྡུལ་གྱི་ཁྲོད་དུ་གཟིམ་པའི་ཤེས་རིག་ལས་ཁུངས་ཀྱི་ཡིག་རྙིང་ཁག་གི་ཁོངས་ནས་གལ་གནད་ཆེ་བ་རྣམས་ཉིན་ནས་ཉིན་བསྟུད་དེ་བཙལ། དེ་ནས་དེ་དག་རེ་རེ་བཞིན་བཀླགས་ཏེ་མཁོ་གནད་ཆེ་བ་རྣམས་ཐོ་རུ་བཀོད། ཡིག་རིགས་གཞན་དང་བསྡུར་བ་དང་མྱོང་ཅན་ཁག་ལ་འདྲི་བ་སོགས་ཀྱི་མཐར་འབྲི་འགོ་བཙུགས།
རགས་ཟིན་དང་པོ་བྲིས་ཚར་ཙམ་ཞིག་ལ་ཀམ་པུར་ཊར་(གློག་ཀླད་)ལ་སྐྱོན་ཤོར་ཏེ་སྔར་བྲིས་ཟིན་པ་ཕལ་མོ་ཆེ་གཏན་མེད་དུ་གྱུར། ཕྲན་པའི་ཀམ་པུ་ཊར་གྱི་དྲན་མཛོད་ཆུང་ཞིང་མྱུར་ཚད་དལ། ལས་རོགས་མེད་ཐོག་ལས་འགན་གཞན་དག་ཀྱང་བཀོད་སྒྲིག་གནང་བ་སོགས་དཀའ་ངལ་དང་འགལ་རྐྱེན་ཅུང་ཟད་བྱུང་ཡང་སྡུག་སྐད་ཨེན་ཙམ་ཡང་མ་བཏོན་པར་ཡང་ནས་ཡང་དུ་སྙིང་སྟོབས་བསྐྱེད་དེ་ད་ལྟའི་ལོ་རྒྱུས་འདི་གྲུབ་པ་ལགས།
ལོ་རྒྱུས་འདིའི་དཔྱད་གཞི་གཙོ་བོ་ཤེས་རིག་ལས་ཁུངས་ཀྱི་ཡིག་མཛོད་ནང་བཞུགས་པའི་ཡིག་ཆ་ཁག་ཡིན་ཞིང། དེ་ཡང་ཡིག་ཆ་ཧ་ཅང་མང་བའི་ཁོངས་ནས་གཙོ་བོ་རྩ་འཛིན་ཡིག་རིགས་དང་ལས་བསྡོམས། སྙན་ཐོ། འཆར་འབུལ་ཕྱག་རྟགས་སྩལ་ཐོན། གྲོས་ཆོས། སྐུ་སྒེར་ཡིག་ཚང་དང་བཀའ་ཤག ལྡི་ལི་དོན་གཅོད། བོད་སློབ་འཛིན་ཚོགས་བཅས་དང་ཕར་ཚུར་ཡིག་འབྲེལ་གནང་བ་ཁག་ཡིན། དེ་མིན་རྡོར་གླིང་ནས་བཏོན་པའི་རང་དབང་གསར་ཤོག་དང། ཀ་སྦུག་ནས་བཏོན་པའི་གསར་འགྱུར་མེ་ལོང་སོགས་ལའང་དོ་སྣང་བྱས། མདོར་བསྡུས་ནས་ཞུས་ན། ཕྲན་པས་དུས་ཐུང་ལོ་གཅིག་ཙམ་གྱི་རིང་དུས་ཁོམ་ཡོད་ཚད་ལ་བལྟ་ཀློག་བྱས་ཀྱང། ཤེས་རིག་གི་ཡིག་མཛོད་ནང་གི་ཡིག་རིགས་བརྒྱ་ཆ་ ༣༠ ལས་ལྷག་པ་བལྟ་ཐུབ་མེད། དེའི་དབང་གིས་ལོ་རྒྱུས་འདི་ད་ཕན་བཙན་བྱོལ་བོད་གཞུང་ཤེས་རིག་ལས་ཁུངས་དང་འབྲེལ་བའི་ལོ་རྒྱུས་རྒྱས་ཤོས་ཤིག་ཡིན་ཡང་ད་དུང་གསལ་ཁ་མ་ཐོན་པ་མང་པོ་ཡོད་པར་མ་ཟད། ནོར་བ་དང་འཁྲུལ་བའང་ཏན་ཏན་ཡོང་སྲིད། ལྷག་པར་ཕྱི་ལོ་ ༡༩༦༠ ནས་ ༡༩༧༥ བར་གྱི་ལོ་རྒྱུས་ཀྱི་དཔྱད་གཞི་ཉུང་ཞིང། ཡིག་རྙིང་མང་པོ་ཞིག་གར་ཡོད་མི་ཤེས་པ། བོར་བརླག་ཏུ་གྱུར་པ། ཆ་མི་ཚང་བ། རུལ་སྐྱོན་ཤོར་བ་བཅས་ཀྱི་དབང་གིས་ད་དུང་འཚོལ་ཞིབ་དང་ལེགས་སྒྲིག་གིས་ཁ་སྐོང་བྱེད་དགོས་པའི་གནད་མང།
ལོ་རྒྱུས་ཀྱི་འདྲ་པར་ཁག་ཀྱང་འབྲེལ་ཡོད་མྱོང་ཅན་མི་སྣ་ཁག་བརྒྱུད་དེ་ཐབས་འཚོལ་བྱས་པ་ཙམ་དུ་མ་ཟད། འདྲ་པར་སོ་སོའི་འགྲེལ་བཤད་གཅིག་པུར་ཡང་དུས་ཚོད་མང་པོ་བཏང་སྟེ་དྲི་བརྩད་རིམ་ཅན་དུ་བྱས་སྟབས། དེབ་འདིའི་ནང་གི་འདྲ་པར་རྙིང་པ་མང་ཆེ་བར་འགྲེལ་བཤད་བཀོད་ཐུབ་པ་བྱུང། ཁྱབ་ཁོངས་བོད་ཁྱིམ་གཉིས་ཀྱི་ལོ་རྒྱུས་ས་བོན་ཁུངས་སོ་སོས་ཕུལ་འབྱོར་དེས་བློ་ཁ་ཚིམ་པ་ཞིག་མ་བྱུང་ཡང། དུས་ཚོད་དབང་གིས་སྣོན་བཅོས་མ་ཐུབ། ཤེས་རིག་པར་ཁང་གི་ལོ་རྒྱུས་ལ་རང་ངོས་ནས་སྣོན་བཅོས་གང་ཐུབ་ཞུས་ཁུལ་ཡིན།
ལོ་རྒྱུས་ཀྱི་དེབ་འདི་འབྲི་བའི་བརྒྱུད་རིམ་ནང་ལམ་སྟོན་གནང་མཁན་ཤེས་རིག་དྲུང་ཆེ་གཡུ་ཐོག་ཀརྨ་དགེ་ལེགས་མཆོག་དང་ཤེས་རིག་སྲོལ་རྒྱུན་ཚན་པའི་འགན་འཛིན་བཀྲ་ཤིས་དོན་གྲུབ་ལགས། ཡིག་ཆ་མཐུན་འགྱུར་གནང་མཁན་བོད་ཀྱི་དཔེ་མཛོད་ཁང་གི་ཕྱག་དཔེ་དོ་དམ་པ་བསོད་ནམས་སྟོབས་རྒྱལ་ལགས་དང་བོད་གཞུང་ཟློས་གར་དབུ་འཛིན་ཕ་ཟུར་དབང་ཕྱུག་ལགས། ཞུ་དག་གི་རོགས་རམ་གནང་མཁན་ཤེས་རིག་རྩོམ་སྒྲིག་ཚན་པའི་ཀརྨ་སྨོན་ལམ་ལགས་དང། ས་རཱ་མཐོ་སློབ་ཀྱི་སློབ་དཔོན་ངག་དབང་རྡོ་རྗེ་དང། ཀིརྟི་བྱེས་པ་གྲྭ་ཚང་གི་སློབ་དཔོན་རེ་མདོ་སེངྒེ། འདྲ་པར་ཐབས་འཚོལ་སོགས་ཀྱི་ཕན་གྲོགས་གནང་མཁན་ཤེས་རིག་ལས་བྱེད་ཚེ་རིང་ཕུན་ཚོགས་དང་ཚེ་རིང་བསམ་འགྲུབ། ཚེ་དབང་དངོས་གྲུབ། ཚེ་རིང་དབྱངས་སྐྱིད། ངག་དབང་དགེ་ལེགས། སྐལ་བཟང་རིན་ཆེན་བཅས་ལ་ཐུགས་རྗེ་ཆེ་ཞུ།
གོང་དུ་ཞུས་པ་ལྟར་ལོ་རྒྱུས་འདི་ཁུངས་དག་དང་ཞིབ་ཆ་ཆེ་ཙམ་ཡོང་ཆེད་ཕྲན་རང་ངོས་ནས་ལྕོགས་ཚོད་ཀྱིས་འབད་པ་ཆེན་པོ་ཞུས་ཁུལ་ལགས་ཀྱང། ད་དུང་ཆད་ལྷག་ནོར་གསུམ་གྱི་སྐྱོན་ཆ་མང་དུ་མཆིས་པར་ངེས་ན། ཤེས་ལྡན་ཚོས་སྐྱོན་བརྗོད་ཡོ་བསྲང་གི་དགོངས་འཆར་ལྷུག་སྩོལ་ཡོང་བར་ཞུ། ཕྲན་ཆུང་ཚེ་རིང་པས།
ལོ་ངོ་ལྔ་བཅུའི་ལོ་རྒྱུས་ཕྲེང་བའི་རྡོག །ལོ་ཆུང་བདག་གིས་བརྩོན་པས་སྲད་བུར་བརྒྱུས། །
ལོ་རྒན་མེས་པོའི་ཐུགས་དགོངས་རྫོགས་པར་ཤོག །ལོ་གཞོན་དཔྱོད་ལྡན་མཛེས་པའི་རྒྱུན་འགྱུར་ཤོག །
(19116)


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཆོས་ལུགས་འདྲ་མིན་ནང་ཁུལ་དུ་མཐུན་སྒྲིལ་འཛུགས་པ།
ཧྥ་རན་སི། ནནྟ། ཕྱི་ལོ་ ༢༠༠༨ ཟླ་ ༨ ཚེས་ ༡༥ ཉིན།
ཨེ་ལེག་ཛན་ཌར། བྷར་ཛིན་གྱིས་ཕབ་སྒྱུར་དང་ཕྱོགས་སྒྲིག་རོབ་ཙམ་ཞུས།
ཆོས་ལུགས་སྒྱུར་བའི་ཉེན་ཁ།
འཛམ་བུ་གླིང་འདིའི་ནང་ཆོས་ལུགས་དང་རིག་གཞུང་མི་འདྲ་བ་མང་པོ་ཞིག་ཡོད་པ་དང་དེ་དག་རེ་རེ་ནས་སོ་སོའི་མི་རིགས་ལ་རན་ཞིང་འཚམས་པར་འཕེལ་རྒྱས་འགྲོ་གི་ཡོད། རྒྱུ་མཚན་དེ་ལ་བརྟེན་ནས་ངོས་ནས་རྒྱུན་དུ་སོ་སོའི་ཕ་མེས་ཀྱི་ཆོས་ལུགས་ཉར་ཚགས་བྱེད་དགོས་པའི་སློབ་སྟོན་བྱེད་ཀྱི་ཡོད། ནུབ་ཕྱོགས་རྒྱལ་ཁབ་ནང་འཇེའུ་དང་ཁ་ཆེ་རེ་ཟུང་ཡོད་ནའང་མི་ཕལ་ཆེ་བ་ཡེ་ཤུ་ཡིན་པ་རེད། ཁོང་ཚོའམ་མི་སུ་ཞིག་ལ་མཚོན་ནའང། ཆོས་ལུགས་བསྒྱུར་རྒྱུ་ནི་ལས་སླ་པོ་ཞིག་མིན་པ་དང་སྐབས་རེ་དེས་ཐེ་ཚོམ་གྱི་དྲ་བར་འཚུད་ངེས།
དེར་ངོས་ནས་རྒྱུན་དུ་བརྗོད་པའི་དཔེ་མཚོན་གཅིག་ཡོད། ལོ་རབས་དྲུག་ཅུ་པའི་འགོ་སྟོད་དུ་ང་ཚོ་བོད་པ་ཚོས་དཀའ་ངལ་ཆེན་པོ་མྱངས་པ་རེད། དེའི་སྐབས་སུ་ཡེ་ཤུའི་ཚོགས་པ་མང་པོས་ང་ཚོར་རོགས་སྐྱོར་བྱེད་པར་བསླེབས། བུ་ཕྲུག་ཆུང་ཆུང་ཁ་ཤས་ཡོད་པའི་བོད་པའི་བུད་མེད་ཅིག་ཡོད་པ་དང་ཁོ་མོར་གནས་སྟངས་དཀའ་ངལ་ཆེན་པོ་ཞིག་ཕྲད་ཡོད། དེ་ནས་ཡེཤུའི་ཆོས་སྤེལ་མཁན་ཞིག་བསླེབས་ནས་ཁོ་མོའི་ཕྲུ་གུ་རྣམས་ཡེ་ཤུའི་སློབ་གྲྭ་ཞིག་ཏུ་སློབ་ཞུགས་བྱེད་རྒྱུར་ཁས་བླངས་པ་རེད། ཉིན་ཞིག་ཁོ་མོ་ངོས་ཀྱི་འགྲམ་དུ་བསླེབས་ནས་མོ་རང་གི་མི་ཚེ་འདིར་ཡེ་ཤུ་ཞིག་བྱེད་རྒྱུ་ཡིན། འོན་ཀྱང་སྐྱེ་བ་ཕྱི་མར་ནང་པ་ཞིག་བྱེད་རྒྱུ་ཡིན་ཞེས་ཟེར་གྱི་འདུག དེས་ཁོ་མོར་ཆོས་ལུགས་ཐད་ཐེ་ཚོམ་ཡོད་པ་གསལ་པོར་སྟོན་གྱི་ཡོད། གལ་ཏེ་ཁོ་མོ་སྐྱེ་བ་ཕྱི་མར་ལྷ་ཡུལ་དུ་ཕྱིན་པ་ཡིན་ན། མོ་ལ་ནང་པ་བྱེད་རྒྱུའི་དགའ་མོས་མི་འོང་བ་དང་། གལ་ཏེ་མོ་རང་དམྱལ་བར་ཕྱིན་ཚེ། མོས་ནང་པ་ཞིག་བྱེད་མི་ཐུབ་བོ། །
ད་དུང་པོའོ་ལན་ཌི་ (Poland) བུད་མེད་རྒན་མོ་གཅིག་ཡོད། ངོས་ཀྱིས་ཕྱི་ལོ་ ༡༩༥༦ ནས་ཁོ་མོ་ངོ་ཤེས་པ་རེད། ཕྱི་ལོ་ ༡༩༥༩ ནས་བཟུང་ཁོ་མོས་ཤེས་ཡོན་ལ་དོ་དབྱིངས་ཤུགས་ཆེ་བྱས་པ་དང་བོད་པའི་སློབ་ཕྲུག་ཁ་ཤས་ལ་སློབ་ཡོན་སྤྲད་པ་རེད། ཁོ་མོ་ནང་ཆོས་ལ་དགའ་མོས་བསླེབས། འོན་ཀྱང་དེའི་སྔོན་ལ་མོ་རང་མཱ་ཌ་ར་སེ་ (Madras) ནང་གི་འཇིག་རྟེན་བཀོད་པ་པོ་ཐི་ཡོ་སོ་ཕི་ (Theosophy) འམ་ལྷ་ལམ་སྨྲ་བ་ཆོས་ལུགས་འདོད་མཁན་ཞིག་ཡིན་པ་རེད། ཁོ་མོར་ཆོས་ལུགས་རིས་མེད་ཀྱི་བསམ་ཚུལ་འདྲ་པོ་ཞིག་ཡོད་བཞིན་པ་ཡིན་ནའང། ཁོ་མོས་ནང་པའི་ཆོས་དེ་མོ་རང་སྒེར་གྱི་ཆོས་ལུགས་སུ་ཁས་ལེན་བྱེད་ཀྱི་ཡོད། ཁོ་མོའི་མི་ཚེའི་མཐའ་མཇུག་ཏུ་འཇིག་རྟེན་བཀོད་པ་པོའི་ལྟ་གྲུབ་དེ་མོའི་སེམས་དང་ཐག་ཉེ་རུ་འགྲོ་བ་ལྟ་བུར་སྣང་བ་དང་འདིས་ཀྱང་ཐེ་ཚོམ་གྱི་རྟགས་མཚན་ཞིག་སྟོན་གྱི་ཡོད། དེ་འདྲ་སོང་བ་ཡིན་ཙང། སོ་སོའི་ཆོས་ལུགས་རྒྱུན་འཛིན་བྱེད་རྒྱུ་ནི་ལེགས་ཤོས་ཡིན་པ་རེད།
དེ་ལྟ་ནའང། མི་ས་ཡ་མང་པོའི་དཀྱིལ་ནས་ཁ་ཤས་ཤར་ཕྱོགས་པའི་ཆོས་ལུགས་དང་དམིགས་བསལ་གྱིས་ནང་པའི་ཆོས་ལ་ལྷན་སྐྱེས་ཀྱི་དོ་དབྱིངས་ཤིག་སླེབ་ཀྱི་ཡོད། མི་དེ་རྣམས་ཀྱིས་བསམ་བློ་གཟབ་གཟབ་བྱས་ནས་གཏོང་དགོས། གལ་ཏེ་ཁོང་ཚོས་ནང་ཆོས་དེ་སོ་སོའི་རང་གཤིས་ལ་དེ་བས་འཚམ་པོ་ཡོད་ན་སྐྱོན་མེད་པས་འགྲིག་པ་རེད། བོད་པ་རྣམས་ཀྱི་དབུས་སུའང་ང་ཚོ་བརྒྱ་ཆ་ ༩༩ ནང་པ་ཡིན། འོན་ཀྱང་འདས་པའི་དུས་རབས་བཞིའི་རིང་ལ་དྭགས་ཀྱི་ཁ་ཆེ་ཁ་ཤས་བོད་ནང་གནས་སྡོད་བྱེད་བཞིན་ཡོད་ཅིང། ཁོང་ཚོས་བོད་པ་དང་གཉེན་སྒྲིག་བྱས་ཏེ་ཁོང་ཚོའི་ཕྲུ་གུ་རྣམས་ཁ་ཆེ་ཆགས་པ་རེད། ད་དུང་ཨ་མདོ་ས་ཁུལ་དུ་ཡེ་ཤུ་ཁ་ཤས་ཡོད་བཞིན་པ་རེད། དེར་བརྟེན་གཉི་ག་ལྷན་དུ་གནས་རྒྱུར་དཀའ་ངལ་གང་ཡང་མེད།
ད་དུང་ངོས་ནས་ངེས་པར་དུ་བརྗོད་དགོས་པ་ཞིག་ལ། མི་ཞིག་གིས་ཆོས་ལུགས་གསར་པར་ཞུགས་པའི་སྐབས་སོ་སོའི་ཕ་མེས་ཀྱི་ཆོས་ལུགས་ལ་ལྟ་ཚུལ་ལོག་པ་ཞིག་གཏན་ནས་འཛིན་མི་ཉན། མིའི་རང་བཞིན་གྱི་ཆ་ཤས་སུ་དེ་འདྲའི་ལྟ་ཚུལ་ལོག་པ་ཞིག་རྒྱུན་དུ་འོང་བ་ཡིན། གལ་ཏེ་ཁྱེད་རང་གིས་སོ་སོའི་སྲོལ་རྒྱུན་རྙིང་པས་རང་ཉིད་ལ་ཕན་ཐོགས་ཆེར་མི་མཐོང་ནའང། དེ་ཕན་ཐོགས་ཆེར་མེད་པ་དེ་སྤྱི་ཡོངས་ཀྱི་ཐོག་ཁྱབ་ཀྱི་མེད། ཆོས་ལུགས་ཚང་མས་མིའི་རིགས་ལ་ཕན་པ་སྒྲུབ་ཀྱི་ཡོད། དམིགས་བསལ་གྱི་ཐོག་ནས་དཀའ་ངལ་གྱི་གནས་སྟངས་ནང་ལྷུང་བའི་སྐབས་ཆོས་ལུགས་ཚང་མས་རེ་བ་སྦྱིན་གྱི་ཡོད་པ་རེད། དེ་འདྲ་སོང་བ་ཡིན་ཙང་། ང་ཚོས་ངེས་པར་དུ་ཆོས་ལུགས་ཚང་མར་གུས་བརྩི་ཞུ་དགོས་པ་ཡིན་ནོ། །
རང་གཞན་གྱི་ཆོས་ལུགས་ཕན་ཚུན་སློབ་སྦྱོང་ལེན་པ།
དེང་སང་གི་དོན་དངོས་ནི་འདས་པའི་དོན་དངོས་ལས་ཕྲན་བུའི་མི་འདྲ་བ་ཞིག་ཡོད་པ་རེད། འདས་པའི་ནང་སྲོལ་རྒྱུན་ཐ་དད་པའི་མི་རྣམས་གང་ཙམ་གྱིས་ལོགས་སུ་གནས་ཡོད། ནང་པ་རྣམས་ཨེ་ཤི་ཡའི་ནང་གནས་པ་དང། ཁ་ཆེ་རྣམས་དབུས་དཀྱིལ་དང་ཁ་ཤས་ཨེ་ཤི་ནང་གནས། ནུབ་ཕྱོགས་ནང་ཕལ་ཆེ་བ་ཡེ་ཤུའི་ནང་གནས་ཡོད། དེར་བརྟེན། འབྲེལ་བ་ཉུང་ངུ་ཞིག་ལས་མེད་པ་རེད། འོན་ཀྱང་ད་ལྟའི་ཆར་དུས་ཚོད་ཐ་དད་ཡིན། གནས་སྤོ་མང་པོ་བྱེད་པའི་རྦ་རླབས་གསར་པ་འཕྱུར་བཞིན་ཡོད་པ་སྟེ། གོ་ལ་གཅིག་གྱུར་གྱི་དཔལ་འབྱོར་དང་མ་ཟད་ཡུལ་སྐོར་སྤྲོ་འཆམ་གྱི་ལས་གྲྭ་སོགས་ཡོད་པ་རེད། ད་ལྟའི་ཆར་ནང་པའི་ཆོས་ཀྱི་སྐོར་ལ་གཏོགས་པའི་གནས་ཚུལ་ཧ་ཅང་མང་པོ་ཞིག་མཁོ་སྒྲུབ་བྱེད་སླ་བ་ཡིན། རྒྱུ་རྐྱེན་སྣ་ཚོགས་དེ་དག་ལ་བརྟེན་ནས་ང་ཚོའི་འཛམ་གླིང་སྤྱི་ཚོགས་དེ་བཞིན་ངོ་བོ་གཅིག་ལྟ་བུར་འགྱུར་ཡོད་པ་སྟེ། ངོ་བོ་གཅིག་ལ་རིག་གཞུང་འདྲ་མིན་དང་ཆོས་ལུགས་འདྲ་མིན་ནོ། །
དེར་བརྟེན་དེ་ལ་ཅི་ཞིག་འབྱུང་མིན་ལ་སྲིད་པའི་ཆ་གཉིས་ཡོད་པ་རེད། སྲིད་པའི་ཆ་དང་པོ་ནི་སྲོལ་རྒྱུན་འདྲ་མིན་དབར་གྱི་འབྲེལ་ལམ་ཉེ་པོ་བྱུང་བ་དེ་ལ་བརྟེན་ནས་སོ་སོ་རང་ཉིད་ཀྱི་སྲོལ་རྒྱུན་ཉེན་ཁའི་སེམས་ཚོར་ཕྲན་ཙམ་ཞིག་ཡོད་པ་ཡིན། སྲོལ་རྒྱུན་གཞན་རྣམས་ང་ཚོ་དང་འབྲེལ་ལམ་ཆེ་རུ་འགྲོ་བ་ལ་བརྟེན་ནས་ང་ཚོར་མི་བདེ་བ་ཕྲན་བུ་ཞིག་འོང་གི་ཡོད། དེ་ནི་ངན་ཕྱོགས་ཀྱི་སྲིད་པའི་ཆ་དེ་རེད། སྲིད་པའི་ཆ་གཉིས་པ་ནི་འབྲེལ་གཏུགས་ཆེ་བའི་དོན་དངོས་འདི་ལ་བརྟེན་ནས་འཚར་ལོངས་འབྱུང་བཞིན་པའི་སྲོལ་རྒྱུན་དབར་ལ་དོན་དམ་པའི་འཆམ་མཐུན་ཡར་རྒྱས་གཏོང་བའི་གོ་སྐབས་འབྱུང་སྲིད་པ་དེ་ཡིན། དེ་ནི་ཆེས་བཟང་ཕྱོགས་ཀྱི་སྲིད་པའི་ཆ་ཡིན་པས་ང་ཚོས་ད་ལྟ་ནས་དོན་དམ་གྱི་འཆམ་མཐུན་འཛུགས་རྒྱུར་འབད་རྩོལ་ངེས་པར་དུ་བསྟེན་དགོས། གལ་ཏེ་ང་ཚོས་རིགས་པའི་གཞུང་ལུགས་ཀྱི་གཞི་རྩ་མེད་པའི་ཆོས་ལུགས་ཏེ། ཉི་མ་དང་ཟླ་བ་ལ་སོགས་པའི་རིགས་ལ་ཆོས་བྱེད་རྒྱུར་དད་པ་ཙམ་ཡོད་པ་རྣམས་ཕུད་ནས་ཆོས་ལུགས་ཆེ་ཁག་སྟེ། ཡེ་ཤུ་དང། འཇེའུ། ཁ་ཆེ། ཧིན་དྷུའི་ཆོས་ལུགས་འདྲ་མིན་དང་། ནང་པའི་ལུགས། གཅེར་བུ་བ། ཏའོ་ཅའོ་ཆོས་ལུགས། ཁུང་རྩི་ལ་སོགས་མང་པོར་ལྟ་ཞིབ་བྱེད་དགོས། དེ་དག་རེ་རེར་སོ་སོའི་དམིགས་བསལ་ཁྱད་ཆོས་ཡོད་པ་རེད། དེ་འདྲ་སོང་བ་ཡིན་ཙང་། འབྲེལ་གཏུགས་ཉེ་པོ་དེ་བརྒྱུད་ནས་ང་ཚོས་ཕན་ཚུན་ཤེས་བྱ་གསར་པ་ལེན་རེས་བྱེད་ཐུབ་ཅིང། ང་ཚོས་སོ་སོའི་སྲོལ་རྒྱུན་ཕྱུག་ཏུ་གཏོང་ཐུབ་ཡིན་ནོ། །
ང་ཚོ་བོད་རྒྱུད་ནང་པ་ཚོར་མཚོན་ན། ང་ཚོས་ཧི་མ་ལ་ཡའི་རི་རྒྱུད་ཀྱི་རྒྱབ་ལ་ཁེར་རྐྱང་དུ་གནས་ཤིང། ང་ཚོར་འཛམ་གླིང་ཕྱི་ཕྱོགས་སུ་ཅི་ཞིག་བྱེད་ཀྱི་ཡོད་པའི་ཐོག་ལ་ཤེས་རྟོགས་མེད་པ་རེད། འོན་ཀྱང་ད་ལྟ་ནི་གནས་སྟངས་དེ་ཡོངས་སུ་འགྱུར་བ་ཐེབས་པ་རེད། ད་ལྟ་ནི་ལོ་ལྔ་བཅུ་ཙམ་ཕྱིན་པའི་རང་ཁྱིམ་མེད་པའི་སྐྱབས་བཅོལ་ལ་མཚོན་ན། ང་ཚོར་གནས་སྡོད་བྱེད་ས་གསར་པ་རྙེད་ཡོད་པ་དང་ལུང་པ་གཞན་གྱི་ནང་ནས་སྲོལ་རྒྱུན་གཞན་ལས་སློབ་སྦྱོང་བྱེད་རྒྱུའི་གོ་སྐབས་མང་པོ་ཐོབ་ཡོད་པ་རེད། དེ་ཧ་ཅང་གི་བེད་སྤྱོད་ཆེན་པོ་བྱུང་ཡོད། འདས་པའི་ནང་ང་ཚོས་རྒྱ་གར་ནང་ཤེས་ཡོན་སྤེལ་རེས་ཀྱི་ལས་རིམ་མང་པོ་གཉེར་ཡོད་ཅིང། ཡི་ཤུའི་ཆོས་གྲོགས་ཕོ་མོ་རྣམས་ཀྱིས་ང་ཚོའི་འགྲམ་ནས་སློབ་སྦྱོང་བྱེད་རྒྱུའི་དོན་དུ་རྒྱ་གར་ལ་བསླེབས་པ་དང་ང་ཚོའི་གྲྭ་བཙུན་ཁ་ཤས་ནུབ་ཕྱོགས་ལ་བསྐྱོད་ནས་ཡེ་ཤུ་ཆོས་ལུགས་ཀྱི་དགོན་སྡེ་ཁག་གི་ནང་ཉམས་མྱོང་བསགས་ཡོད། དེར་བརྟེན། དེ་འདྲའི་འབྲེལ་བ་དམ་ཟབ་ཀྱི་ལྷན་དུ་གལ་ཏེ་ང་ཚོས་སེམས་སྦུག་དོག་པོ་མ་བྱས་པར་གུ་ཡངས་པོ་བྱས་ཚེ་ཕན་ཚུན་གཅིག་ནས་གཅིག་གིས་གང་ཡང་རུང་བ་ཞིག་སློབ་སྦྱོང་བྱེད་ཐུབ། ལམ་དེ་བརྒྱུད་ནས་ང་ཚོས་ཕན་ཚུན་གཉིས་མོས་ཀྱི་གོ་རྟོགས་དང་གུས་བརྩི་གོང་འཕེལ་གཏོང་ཐུབ་པ་ཡིན། གང་ལྟར་ཡང་དོན་དངོས་གསར་པ་ཞིག་དེར་ཡོད་པ་རེད། དེ་འདྲ་སོང་བ་ཡིན་ཙང། ངོས་ཀྱི་བསམ་པར་ཆོས་ལུགས་འདྲ་མིན་གྱི་དབུས་སུ་ཕན་ཚུན་གཉིས་མོས་ཀྱི་འཆམ་མཐུན་གོང་འཕེལ་ཡོང་བ་དེ་གལ་འགངས་ཆེན་པོ་ཡིན། ངོས་རང་མ་ཤི་བའི་བར་གྱི་དམ་བཅའི་ནང་ནས་གཅིག་ནི་ཆོས་ལུགས་མཐུན་སྒྲིལ་གོང་འཕེལ་གཏོང་རྒྱུ་དེ་ཡིན། དེས་ཕན་ཐོགས་ཆེན་པོ་ཡོང་ངེས།
དེར་བརྟེན། ངོས་ནས་ཆོས་ལུགས་གཞན་གྱི་རྗེས་འཇུག་ཡིན་པའི་ནུབ་ཕྱོགས་སུ་ནང་པའི་ཆོས་ཀྱི་ཐོག་གཏམ་བཤད་བྱེད་པའི་སྐབས་དམིགས་ཡུལ་ནི་མི་དེ་དག་ལ་ནང་ཆོས་ཀྱི་གོ་རྟོགས་གང་ཙམ་ཞིག་བསླེབ་རྒྱུར་ཕན་ཐོགས་བྱེད་རྒྱུ་དེ་ཡིན། དེས་བཟོད་སྒོམ་ཡར་རྒྱས་ལ་ཕན་ནུས་འཐོན་ངེས། དེ་ནས་ད་ལྟའི་ཡེ་ཤུའི་མཆོད་དཔོན་པཱོབ་ཀྱིས་ནན་ཆེར་བརྗོད་གནང་བ་དང་ཕལ་ཆེར་འདྲ་བ་སྟེ། རྒྱུ་མཚན་དང་དད་པ་གཉི་གའི་ཐོག་ལྷན་དུ་ནན་བཤད་དགོས་པ་ཡིན། དེ་ཧ་ཅང་གལ་ཆེན་པོ་རེད། རྒྱུ་མཚན་མེད་ན་སྐབས་རེ་དད་པ་ནི་འབྲེལ་མེད་ཙམ་དུ་ལུས་ཀྱི་ཡོད། འོན་ཀྱང་རྒྱུ་མཚན་ཡོད་ན་དད་པ་ནི་འབྲེལ་བ་ཆེན་པོ་ཡོད་པའི་མི་ཚེའི་ཆ་ཤས་སུ་འགྱུར་གྱི་ཡོད། དཔེར་ན། འཇིག་རྟེན་བཀོད་པ་པོར་དད་པ་བྱེད་པ་དེ་གང་ཟག་ཞིག་དཀའ་ངལ་ནང་དུ་ལྷུང་བའི་དུས་ལྟ་བུར་ཕན་ཐོགས་ཆེན་པོ་ཡོང་བ་སྟེ། དེས་མི་དེར་རེ་བ་ཆེན་པོ་ཞིག་སྤྲོད་ཀྱི་ཡོད། ང་ཚོས་ཁོང་ཁྲོ་དང་། ཞེ་སྡང་། ཕྲ་དོག །གཞན་མགོ་སྐོར་འདོད་དང་ཐུབ་ཚོད་གཏོང་འདོད་ཀྱི་བསམ་པའི་ཐོག་ལ་བསམ་བློ་བཏང་ཚེ། དེས་ན་ང་ཚོར་དད་པ་ཡོད་ན་དད་པ་དེས་སེམས་ཚོར་དང་བྱ་བ་ངན་པའི་རིགས་དེ་དག་ལས་སྐྱོབ་པ་ཡིན། ང་ཚོས་དེ་རྟོགས་པའི་དུས་དད་པ་དེ་བཞིན་ཉིན་རེའི་འཚོ་བའི་ནང་གལ་ཆེར་འགྱུར་ངེས། ནང་པའི་ལུགས་ལ་ང་ཚོས་དད་པ་དང་རྒྱུ་མཚན་ཐོག་གཅིག་མཚུངས་ཀྱི་དོ་གལ་བྱེད་ཀྱི་ཡོད། དེར་བརྟེན། ནང་པའི་གཞུང་འགྲེལ་ཁ་ཤས་ཏེ། ཁྱད་པར་དུ་རྒྱུ་མཚན་གཞི་རྩར་བྱས་པ་དག་ལུགས་གཞན་གྱི་ཉམས་ལེན་པ་རྣམས་ལ་ཕན་ཐོགས་ཡོང་སྲིད་པ་ཡིན།
ཚན་རིག་དང་ཤེས་ཡོན་སྤེལ་རེས།
དེང་གི་འཛམ་བུ་གླིང་འདིའི་ནང་ཡོད་པའི་ཆོས་ལུགས་ཀྱི་སྲོལ་རྒྱུན་སྣ་ཚོགས་ནང་དུ་སྡེ་ཚན་གཉིས་ཡོད་པ་ནི། འཇིག་རྟེན་བཀོད་པ་པོ་ཡོད་པར་སྨྲ་བ་ལུགས་ཤིག་དང་མེད་པར་སྨྲ་བའི་ལུགས་ཤིག་ཡོད་པ་རེད། ནང་པ་སངས་རྒྱས་པའི་ཆོས་ནི་འཇིག་རྟེན་བཀོད་པ་པོ་མེད་པར་སྨྲ་བའི་ལུགས་ཡིན། འཇིག་རྟེན་བཀོད་པ་པོ་མེད་པར་སྨྲ་བའི་ཆོས་ལུགས་ལ་གཞིགས་ན། རྒྱུ་འབྲས་ཀྱི་རྣམ་གཞག་ལ་ནན་བཤད་བྱེད་ཀྱི་ཡོད། དེར་བརྟེན། རང་བཞིན་གྱི་ཐོག་ནས་ནང་པའི་ཆོས་ཀྱི་ནང་རྒྱུ་དང་འབྲས་བུའི་རྣམ་གཞག་གི་གཞུང་འགྲེལ་མང་པོ་ཡོད་པ་དང། འདི་ནི་རྒྱུ་འབྲས་རྟོགས་རྒྱུར་ཕན་ཐོགས་ཆེན་པོ་ཡོད་པ་ཡིན། དེའི་ནང་ཕན་ཐོགས་ཡོད་པ་སྟེ། དེས་ང་ཚོས་རང་ཉིད་ཀྱི་སྐོར་དང་སོ་སོའི་སེམས་ཀྱི་སྐོར་ལ་ཤེས་རྒྱུར་ཕན་ཐོགས་ཡོད་པ་རེད།
དཔེར་ན། ང་ཚོས་གནོད་པ་ཅན་གྱི་སེམས་ཚོར་དང་ལྟ་ཚུལ་རྣམས་སོ་སོའི་སྡུག་བསྔལ་དང་དཀའ་ངལ་གྱི་འབྱུང་རྩ་ཡིན་པ་ཤེས་རྟོགས་དགོས་པ་ཡིན། སྡུག་བསྔལ་དང་དཀའ་ངལ་སེལ་རྒྱུར་ང་ཚོས་ལུས་ངག་གི་རིམ་པ་ཁོ་ན་ཙམ་གྱི་ཐོག་དོ་སྣང་སྤྲད་པ་མ་ཡིན་པར་སེམས་ཀྱི་ཐོག་ལ་དོ་སྣང་སྤྲོད་དགོས། དེ་ཚོར་ཡ་ལན་སྤྲོད་རྒྱུ་ཡང་ཤུགས་ཆེ་བ་སེམས་ཀྱི་ཐོག་ནས་འོང་བ་ཡིན།
ནང་པའི་ལུགས་ལ་སེམས་ཀྱི་འགྲེལ་བཤད་ནི་ཧ་ཅང་རྒྱས་པོ་ཡོད། མ་ཟད་ང་ཚོས་དེ་དང་མཚུངས་པ་སྔ་མོའི་རྒྱ་གར་གྱི་ལུགས་ཁ་ཤས་ནང་རྙེད་ཀྱི་ཡོད་པ་རེད། དེ་འདྲ་སོང་བ་ཡིན་ཙང། དེ་རིང་ཁ་སང་དེང་དུས་ཚན་རིག་གིས་གནས་འདིར་བརྟག་དཔྱད་གཏིང་རིང་པོ་བྱེད་བཞིན་ཡོད། དཔེར་ན། སྨན་དཔྱད་ཚན་རིག་གིས་སེམས་ཚོར་གྱི་ཐོག་ལ་ཞིབ་འཇུག་ལས་གཞི་འགོ་འཛུགས་བཞིན་ཡོད་པ་ནི། སེམས་ཚོར་རྣམས་ང་ཚོའི་འཕྲོད་བསྟེན་དང་འབྲེལ་བའི་ནང་གལ་ཆེན་པོ་ཆགས་ཡོད་པ་རེད། གཟུགས་གཞི་བདེ་ཐང་ཞིག་འོང་བ་ནི་སེམས་ཚོར་ལ་འབྲེལ་བ་ཡོད། དེར་བརྟེན། དེ་ནི་ཀླད་པས་བྱ་བ་ཇི་ལྟར་བྱེད་མིན་བརྟག་དཔྱད་བྱེད་མཁན་གྱི་དབང་རྩའི་ནད་རིགས་ཀྱི་སྨན་པ་ཚོར་སེམས་ཚོར་ལ་དེ་བས་མང་བ་བརྟག་དཔྱད་བྱེད་རྒྱུར་དམིགས་བསལ་གྱིས་གལ་ཆེན་པོ་ཆགས་ཡོད། ཤེས་ཡོན་གྱི་གནས་གཞན་གྱི་ནང་དུའང་སེམས་དང་སེམས་བྱུང་ལ་དོ་དབྱིངས་ཤུགས་ཆེ་ཞིག་ཡོད་པ་རེད། དེ་འདྲ་སོང་བ་ཡིན་ཙང། ནང་པའི་ཆོས་དང་སྔ་མོའི་རྒྱ་གར་གྱི་ཆོས་ལུགས་ལས་སེམས་དང་སེམས་བྱུང་གི་གནས་ཚུལ་གྱི་སྐོར་ནི་ཁོང་ཚོའི་དཔྱད་ཞིབ་ལ་ཤིན་ཏུ་མཁོ་བ་ཞིག་ཡིན་པ་རེད།
ནམ་རྒྱུན་ངོས་ནས་ནང་པའི་ཆོས་དེ་དབྱེ་བ་གསུམ་དུ་འབྱེད་ཀྱི་ཡོད། ནང་པའི་ཚན་རིག་དང། ནང་པའི་གྲུབ་མཐའ། ནང་པའི་ཆོས་ལུགས་བཅས་སོ། སྟོན་པ་བཅོམ་ལྡན་འདས་ཉིད་ཀྱི་མཛད་པར་གཟིགས་དང། སྟོན་པའི་འབྱུང་ཁུངས་ཀྱི་ཐོག་ནས་སེམས་ཅན་དཀྱུས་མ་ཞིག་ཡིན། སྟོན་པས་ཉིད་ཀྱིས་གཤེགས་པའི་ལམ་སྟེ། སངས་རྒྱས་ཀྱི་གོ་འཕང་མཆོག་ལ་རྗེས་སུ་འབྲང་ནས་ང་ཚོའི་སེམས་དང་སེམས་བྱུང་དཀྱུས་མ་རྣམས་ཐེམ་པ་རིམ་འཛེགས་བཞིན་བཅོས་ཚུལ་བསྟན་ཡོད། དེ་འདྲ་སོང་བ་ཡིན་ཙང། ནང་ཆོས་ཀྱི་ཐབས་ཚུལ་ནི་གང་ཟག་དཀྱུས་མའི་གནས་ནས་འགོ་འཛུགས་དགོས་པ་དང་། དེ་ནས་གནས་རིམ་དེའི་ཐོག་ནས་སངས་རྒྱས་ཀྱི་གོ་འཕང་རིན་པོ་ཆེ་མ་འཐོབ་བར་དུ་ལམ་དུ་འཇུག་དགོས་སོ། །
རྒྱུ་མཚན་དེ་ལ་བརྟེན་ནས་དང་ཐོག་ང་ཚོས་དེང་སང་གི་དོན་དངོས་ཏེ། དེས་ནང་པའི་ཚན་རིག་དགོས་མཁོ་ཅན་དུ་འགྱུར་བ་དེ་ཤེས་དགོས། དེ་ནས་གཞི་རྩ་དེའི་ཐོག་ང་ཚོས་འགྱུར་བ་སྲིད་པ་སྟེ། འཕོ་འགྱུར་སྲིད་པ་མཐོང་བ་ཡིན། ང་ཚོས་འགྱུར་བ་ནི་སྲིད་པ་ཞིག་དང་དེ་ནི་ནང་པའི་རིགས་པའི་གཞུང་ལུགས་ཡིན་པ་མཐོང། དེ་ང་ཚོར་ཇེ་གསལ་དུ་འགྲོ་བའི་དུས་ནང་སེམས་ཀྱི་འཕོ་འགྱུར་གྱི་བརྒྱུད་རིམ་ནང་གདེང་སྤོབས་ཡོད་པས་ང་ཚོས་ནང་པའི་ཆོས་ཀྱི་ཉམས་ལེན་འགོ་འཛུགས་ཐུབ་པ་ཡིན།
དེར་བརྟེན། གལ་ཏེ་ང་ཚོས་ནང་པའི་ཚན་རིག་ལ་ཕྱིར་ཁ་ཕྱོགས་ནས་བལྟས་ཚེ། དེས་གནས་གཉིས་ཀྱི་ཐོག་བསྟན་གྱི་ཡོད་པ་ནི། ནང་གི་ཐོག་ནས་སེམས་དང། ཕྱིའི་ཐོག་ནས་རྡུལ་ཕྲན། སའི་གོ་ལ་ལ་སོགས་པ་མང་པོའི་དོན་འགྲེལ་གྱི་ཡོད། ནུབ་ཕྱོགས་པའི་ཚན་རིག་གིས་ཕྱི་དངོས་པོའི་རིམ་པའི་ཐོག་གནས་ཚུལ་དེ་བས་མང་བ་མཁོ་སྤྲོད་བྱེད་ཅིང། དེ་གནས་དེར་ཧ་ཅང་གི་ཡར་ཐོན་ཅན་ཞིག་ཏུ་སྣང། ང་ཚོ་ནང་པ་ཚོས་དེ་ལས་ཕྲ་རབ་དང་དེ་དག་གི་བྱེད་ལས་སྐོར་དང་། རིགས་རྒྱུན་དཔྱད་ཞིབ་ཀྱི་སྐོར། སའི་གོ་ལའི་སྐོར་སོགས་སློབ་སྦྱོང་དེ་བས་མང་བ་ཞིག་བྱེད་ཐུབ་པ་ཡིན་ཞིང། འདི་དག་ནི་ནང་པ་ཡིན་པའི་ཆ་ནས་ང་ཚོར་ཕན་ཐོགས་ཆེན་པོ་ཡོད་པ་རེད། མ་མཐར་ཡང་སའི་གོ་ལར་མཚོན་ན། རི་ཡི་རྒྱལ་པོ་རི་རབ་མེད་པ་ནི་གང་ཙམ་གྱིས་གསལ་པོ་ཆགས་ཡོད། དེར་བརྟེན། ང་ཚོའི་སྔ་རབས་ཀྱི་འགྲེལ་པ་ཁ་ཤས་ལ་ངེས་པར་དུ་འགྱུར་བ་གཏོང་དགོས་པ་ཡིན། དེ་འདྲ་སོང་བ་ཡིན་ཙང། འཇིག་རྟེན་ཁམས་ཀྱི་རིག་པའི་གནས་ལ་ཚན་རིག་གིས་ཤེས་རྟོགས་བྱུང་བ་སྟེ། རྡུལ་ཕྲ་རབ་ཀྱི་དངོས་ཁམས་རིག་པ་དང། ཀོན་ཊམ་དངོས་ཁམས་རིག་པ་ལ་སོགས་པ་མང་པོ་ཞིག་ཡོད་པ་ནི་ང་ཚོ་ནང་པ་ཚོས་སྦྱོང་དགོས་གལ་ཆེན་པོ་ཡིན།
དེ་ལྟ་ནའང་། དེང་དུས་ཚན་རིག་དང་ནང་པའི་ཆོས་ལས་ཤེས་རྟོགས་བྱུང་བ་ཁ་ཤས་ནི་གཅིག་མཚུངས་ཡིན་པ་རེད། དཔེར་ན། ཐོག་མར་མི་རྣམས་ཀྱིས་ཡུལ་གྱི་སྟེང་དུ་གཞན་ལ་ལྟོས་མེད་ཀྱི་ཆོས་ཤིག་རང་ངོས་ནས་གྲུབ་པར་ཡིད་ཆེས་བྱེད་ཀྱི་ཡོད། འོན་ཀྱང་ད་ལྟ་ཀོན་ཊམ་དངོས་ཁམས་རིག་པའི་ཤེས་རྟོགས་ལ་གཞིགས་ན། གནས་སྟངས་དེ་འདྲ་ཞིག་མེད་པ་མཐོང་ཡོད། ང་ཚོ་ནང་པ་ཚོར་ལོ་ངོ་སྟོང་ཕྲག་ཁ་ཤས་ཀྱི་སྔོན་ནས་ཤེས་རྟོགས་དེ་བྱུང་བ་རེད། ནང་པའི་ཆོས་ལས་རང་ངོས་ནས་གྲུབ་པའམ་གནས་པའི་ཆོས་གང་ཡང་མེད་ནའང། དེ་ལས་ལྡོག་ཏེ་ཆོས་ཐམས་ཅད་རྟེན་ཅིང་འབྲེལ་བར་འབྱུང་བ་བསྟན་ཡོད།
ད་ལྟ་ནང་གི་ཤེས་རྟོགས་ལ་མཚོན་ན། དེང་དུས་ཚན་རིག་གིས་བརྟག་དཔྱད་ཁ་ཤས་སྣེ་འཁྲིད་རྒྱུའི་འགོ་འཛུགས་བྱེད་བཞིན་ཡོད་པས་ཕྱོགས་གཉི་གར་ཕན་ཐོགས་ཡོང་ངེས་ཡིན། ནང་པ་ཚོས་ཕྱི་དངོས་པོའི་ཆོས་ཀྱི་སྐོར་ལ་ཚན་རིག་ལས་སློབ་སྦྱོང་བྱེད་ཐུབ་པ་དང་ཚན་རིག་གིས་ཉོན་མོངས་པའི་སེམས་ཚོར་དག་དང་དེ་འདྲ་བའི་ནང་སེམས་ཀྱི་ཆོས་ལ་ཇི་ལྟར་འཇུག་ཚུལ་ནང་པ་ཚོ་ལས་སློབ་སྦྱོང་བྱེད་ཐུབ། དེར་བརྟེན། ང་ཚོས་ཚན་རིག་པ་ཚོ་དང་སྐད་ཆ་ཤོད་པའི་སྐབས་སྐྱེ་བ་ཕྱི་མ་དང་ཐར་པའི་སྐོར་ལ་སྐད་ཆ་ཤོད་ཀྱི་མེད། ང་ཚོས་ཆོས་ལུགས་ལྟ་ཚུལ་སྐོར་སྐད་ཆ་ཤོད་ཀྱི་མེད་ནའང། དེ་ལས་ལྡོག་སྟེ་ང་ཚོས་སེམས་དང་སེམས་བྱུང་སྐོར་སྐད་ཆ་ཤོད་ཀྱི་ཡོད། དེའི་རྒྱུ་མཚན་ནི་ང་ཚོའི་ཐབས་ལམ་མཚུངས་པ་སྟེ། ང་ཚོས་དངོས་པོའི་དོན་དངོས་ཀྱི་གནས་སྟངས་རྟོགས་དོན་དུ་བརྟག་དཔྱད་བྱེད་ཀྱི་ཡོད།
ཁྱེད་རང་ཚོ་ནུབ་ཕྱོགས་པ་ནང་པའི་ཆོས་ལ་དགའ་མོས་ཡོད་མཁན་ཚོས་སོ་སོའི་ཚན་རིག་ཞིབ་འཇུག་ལག་ལེན་བསྟར་ཚེ་ཕན་ཐོགས་ཡོང་བ་ཡིན། དེར་བརྟེན། ཚན་རིག་ཀྱི་བསམ་ཕྱོགས་ཤིག་དང་ལྷན་དུ་ནང་པའི་བསྟན་པར་བརྟག་དཔྱད་བྱེད་རྒྱུའི་གོ་སྐབས་སྤྲོད་པ་གཞི་རྩར་བྱས་ཚེ་ངོས་ནས་ནང་པ་མ་ཡིན་པའི་ཚོགས་བཅར་བ་ཚོར་ནང་པའི་ཆོས་ཀྱི་གཏམ་བཤད་བྱེད་དུས་སྐྱོན་མེད་པའི་སྣང་བ་ཞིག་འདུག རྒྱུ་མཚན་དེ་ལ་བརྟེན་ནས་ངོས་ཀྱི་སྐད་ཆ་འདི་དག་ཤེས་ཡོན་གྱི་གཏམ་བཤད་ཅིག་དང་འདྲ་བར་གཟིགས་རོགས་གནང་། འགོ་འཛུགས་པའི་སྐབས་ཁ་འདོན་ཏོག་ཙམ་མ་གཏོགས་དེ་མིན་ངོས་ཀྱི་སྐད་ཆའི་ནང་ཆོ་གའི་རིགས་ཏེ། ཆོས་ལུགས་ཀྱི་ལྟ་ཚུལ་གང་ཡང་མེད། ངོས་ནས་ཚན་རིག་གི་གཏམ་བཤད་ཙམ་བྱེད་ཀྱི་ཡོད། ཁྱེད་རང་ཚོས་ཅི་ཞིག་སེམས་ཀྱི་འདུག་གམ།། །།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (40%)


text: ལོ་ལྟར་བོད་མིའི་སྒྲིག་འཛུགས་ཀྱི་ལས་ཁུངས་མ་ལག་ཁྱབ་ཁོངས་དང་བཅས་པའི་ལོ་འཁོར་སྔོན་རྩིས་འཆར་གཞིར་བོད་མི་མང་སྤྱི་འཐུས་ལྷན་ཚོགས་ཀྱི་ཚོད་དཔག་འཆར་རྩིས་ཚོགས་ཆུང་ཆེད་འཛུགས་ཐོག་ནས་ཞིབ་འཇུག་ནན་ཏན་གྱིས་གྲོས་ཚོགས་སུ་གྲུབ་དོན་སྙན་ཐོ་འབུལ་ལམ་ལྟར། རྩིས་ལོ་ ༢༠༡༧’’’༡༨ ལོའི་ཚོད་དཔག་འཆར་རྩིས་ཚོགས་ཆུང་གི་མི་འགྲོར་སྤྱི་འཐུས་དགེ་བཤེས་སྨོན་ལམ་མཐར་ཕྱིན་མཆོག སྤྱི་འཐུས་མཁན་པོ་ཀཿབྲག་དངོས་གྲུབ་བསོད་ནམས་མཆོག སྤྱི་འཐུས་ལྷ་རྒྱ་རི་རྣམ་རྒྱལ་སྒྲོལ་དཀར་མཆོག སྤྱི་འཐུས་རྡོ་རྗེ་ཚེ་བརྟན་མཆོག སྤྱི་འཐུས་དོན་གྲུབ་བཀྲ་ཤིས་མཆོག་བཅས་བསྐོ་འཛུགས་གནང་བ་བཞིན། ཕྱི་ལོ་ ༢༠༡༧ ཟླ་ ༢ ཚེས་ ༡༦ ནས་ཚོགས་ཆུང་ལྷན་འཛོམས་ཀྱིས་ཐོག་མར་ཚོགས་ཆུང་གི་ཚོགས་གཙོ་སྤྱི་འཐུས་དགེ་བཤེས་སྨོན་ལམ་མཐར་ཕྱིན་མཆོག་དང་། ཚོགས་ཆུང་གི་དྲུང་ཆེར་སྤྱི་འཐུས་མཁན་པོ་ཀཿབྲག་དངོས་གྲུབ་བསོད་ནམས་རྣམ་གཉིས་སོ་སོར་ཐུགས་གཏན་འཁེལ་འདུག དེ་རྗེས་ཚོགས་ཆུང་གི་ཚོགས་མི་རྣམ་པར་དཔལ་ལྡན་ཚོགས་གཙོ་སྦྲེལ་པོ་མཆོག་ནས་ཚོགས་ཆུང་གི་གནང་སྒོ་དང་འབྲེལ་བའི་ལམ་སྟོན་གནང་ཡོད་ཅིང་། ཚོགས་ཆུང་གི་གྲུབ་དོན་སྙན་ཐོ་ ༢༠༡༧ ཟླ་ ༣ ཚེས་ ༡༤ ཉིན་གྲོས་ཚོགས་ཚོགས་དུས་ ༣ པའི་གོང་ཚོགས་དྲུང་ལས་ཁུངས་སུ་འབུལ་ཐུབ་པ་གནང་རྒྱུ་ཡིན་པའི་གནས་ཚུལ་དུ།།


text:
– ཆོས་ས་དཔལ་ལྡན་རྒྱ་མཚོ།
བོད་ལུགས་གསོ་རིག་གི་སེམས་ཁམས་རིག་པ་ནི་ལོ་ངོ་སྟོང་ཕྲག་གོང་ནས་མདོ་སྔགས་གཉིས་ནས་བཤད་པའི་ལུས་སེམས་གཉིས་བར་གྱི་འབྲེལ་བ་དང་ལྷག་དོན་བོད་ལུགས་གསོ་རིག་ནང་བསྟན་པའི་འབྱུང་བའི་དྭངས་མ་ཁུ་ཁྲག་སེམས་གསུམ་ལྷན་གཅིག་ཏུ་འདུས་ཚུལ་དང་འཕེལ་རིམ། དེ་བཞིན་དབང་རྩ་དང་རླུང་ཁམས་སོགས་ཕན་ཚུན་གཅིག་ལ་གཅིག་བརྟེན་གྱི་འབྲེལ་ཚུལ་དུ་མར་བརྗོད་ཡོད། ནུབ་ཕྱོགས་པས་སེམས་ཁམས་རིག་པ་ཞེས་པའི་ཐ་སྙད་འདི་ནི་ཞི་ལའི་ཡི་གེ་”XVXO”དང་”AOYIA”ཞེས་པ་གཉིས་འདུས་པ་ལས་བྱུང་ཞིང་སྔ་མ་ནི་རྣམ་ཤེས་དང་ཕྱི་མ་ནི་རིག་པ་ཞེས་དང་། དེའི་གོ་དོན་ནི་རྣམ་ཤེས་རིག་པ་ཞེས་འཇར་མན་གྱི་མཚན་ཉིད་རིག་པ་ན་ཀེ་ཁི་ཨེར་ལོར་གྱིས་ཐེངས་དང་པོར་སེམས་ཁམས་རིག་པ་ཞེས་པའི་མིང་འདི་བཀོལ་ནས་དཔྱད་རྩོམ་སྤེལ་བ་ནས་བཟུང་ཐ་སྙད་འདི་བྱུང་། སྤྱི་ལོ་༡༨༧༩ ལོར་འཇར་མན་གྱི་སེམས་ཁམས་རིག་པ་བ་ཧན་ཐིས་འཇར་མན་ལེད་པོ་ཞི་སློབ་གྲྭ་ཆེན་མོར་འཛམ་གླིང་ཐོག་ཐེངས་དང་པོའི་སེམས་ཁམས་ཚོད་ལྟ་ཁང་གསར་འཛུགས་གནང་བ་ནས་བཟུང་འཛམ་གླིང་གི་ཡུལ་གྲུ་ཀུན་ཏུ་སེམས་ཁམས་རིག་པར་དོ་སྣང་ཆེ་རུང་ཕྱིན་པ་དང་། ལྷག་དོན་དུས་རབས་༢༠-༢༡ པའི་ནང་ཚན་རིག་ཞིབ་འཇུག་པ་མང་པོ་ཞིག་གིས་སེམས་ཁམས་རིག་པར་དོ་སྣང་ཆེན་པོ་བྱེད་བཞིན་ཡོད་པ་རེད།
དང་པོ། བོད་ལུགས་གསོ་རིག་ལས་འདོད་པའི་སེམས་ཁམས་ཀྱི་ངོ་བོ་བཤད་པ།
འཛམ་གླིང་ཐོག་འཚོ་ཞིང་གནས་པའི་མིའི་རིགས་ལ་རང་སོ་སོའི་ས་ཁུལ་དང་། གོམས་གཤིས། འཚོ་བ། སྤྱོད་ལམ། བལྟ་བ་ལ་སོགས་པའི་ཁམས་དང་མོས་པའི་དབང་གིས་གཤིས་ཀ་སྣ་ཚོགས་ཤིག་གྲུབ་ཡོད་པ་དང་མི་རིགས་དེ་དག་ལ་ལྡན་པའི་སེམས་ཁམས་ཀྱི་ཆོས་ཉིད་ལ་རྩ་བའི་ཆ་ནས་ཁྱད་མེད་ཀྱང་རླུང་སེམས་དེ་ཉིད་འབྱུང་བ་སོ་སོའི་དྭངས་མའི་རྟེན་སྟོབས་ཀྱིས་གཤིས་ཀ་དང་བསམ་བློའི་འཁྱེར་སོ་སོགས་མི་འདྲ་བ་སྣ་ཚོགས་ཤིག་གྲུབ་ཡོད་པས་སེམས་ཁམས་དེ་ལ་ནུས་པ་ཁྱད་པར་ཅན་དང་སེམས་ཁམས་ཀྱི་སྣང་བ་འཆར་ཚུལ་གྱི་རྣམ་གྲངས་མཐའ་ཡས་པ་ཞིག་གྲུབ་ཡོད། རྒྱུད་སྡེ་གོང་འོག་དང་བོད་ཀྱི་གསོ་བ་རིག་པའི་གཞུང་ལུགས་ཀྱི་འདོད་ཚུལ་ལྟར་ན། རང་ཅག་ཚོའི་རྒྱུད་ཀྱི་སེམས་ཁམས་དེ་ལུས་ཀྱི་ཕུང་པོའི་རྫས་ལས་ཐ་དད་དུ་གྲུབ་པ་ཞིག་དང་། དབྱིབས་དང་ཁ་དོག་བོངས་སོགས་མིག་ཤེས་ཀྱི་འཛིན་མཐོང་ཐུབ་པ་ཞིག་མ་ཡིན་ཀྱང་དོན་དུ་ལུས་ཀྱི་ཤིན་ཏུ་ཕྲ་བའི་བ་སྤུའི་སྒོ་རེ་རེ་ལའང་འཇུག འོ་ན་སེམས་ཁམས་ཀྱི་ངོ་བོ་དེ་ཅི་འདྲ་ཞིག་ཡིན་སྙམ་ན། དེ་ནི་ཡང་ཤིང་གཡོ་བའི་ཐོགས་རེག་དང་བྲལ་བའི་གསལ་དྭངས་ཀྱི་ནུས་པ་ཅན་ཞིག་ཡིན་པ་དང་ཡུལ་གྱི་འདྲ་མིན་སྣ་ཚོགས་འཆར་འཛིན་གྱིི་རྣམ་པ་ཅན་ཞིག་ཡིན་པ་དང་། ཤེས་པ་དེ་རང་ཅག་ཚོའི་ལུས་ལ་བརྟེན་པ་ཙམ་མ་ཟད་ལུས་པོའི་རྫས་ལས་ཐ་དད་དུ་གནས་པ་ཞིག་ཡིན་པར་འདོད། འབྱུང་ལྔའི་དྭངས་མའི་རྟེན་ཉེས་པ་གསུམ་དང་ལུས་ཟུངས་བདུན། དྲི་མ་གསུམ་ལས་ཡོངས་སུ་གྲུབ་པའི་ཕུང་པོ་དེར་སེམས་ཁམས་ཀྱི་ནུས་པ་དང་ལྡན་ན་མི་ཞེས་པའི་ཐ་སྙད་དང་ལྡན་པ་མ་ཟད་སྨྲ་ཞིང་དོན་གོ་བའི་ནུས་པ་ཞིག་བྱེད་ནུས། གལ་ཏེ་ཤེས་པའམ་སེམས་ནུས་དེ་དང་ཁ་བྲལ་ན་དེ་ནི་རོ་ཞེས་པའི་ཐ་སྙད་སྤྱོད་ཀྱི་ཡོད། སེམས་ཁམས་ཀྱི་ནུས་པ་དེ་ཡང་རང་གི་རྟེན་གཟུགས་ཕུང་ཞིག་ལ་བརྟེན་ན་གཞི་ནས་དེའི་ནུས་པ་འཁོར་འདས་ཀྱི་རྒྱུ་རླབས་པོ་གང་ཡང་སྒྲུབ་ཐུབ་ཀྱི་ཡོད། ཡང་ཞིང་གཡོ་བའི་ཐོགས་རེག་དང་བྲལ་བའི་སེམས་ཁམས་སམ་གསལ་དྭངས་ཀྱི་ནུས་པ་དེར་སེམས་དང་རྣམ་ཤེས། བློ། ཤེས་པ། དྲན་པ་སོགས་ཐ་སྙད་སྣ་ཚོགས་བཏགས་ཡོད་པ་ལས་སོ་སོའི་མཚན་ཉིད་ཀྱི་ཐོག་ནས་སེམས་ཁམས་ཀྱི་ངོ་བོ་མཚོན་ཐུབ་པ་སྟེ། དཔེར་ན། རང་ཡུལ་གྱི་དོན་གཙོ་བོ་འཛིན་པའམ་ཆོས་སོ་སོར་རྟོགས་པར་བྱེད་པ་རྣམ་ཤེས་སེམས་ཀྱི་མཚན་ཉིད་དང་། རིག་པ་བློ་ཡི་མཚན་ཉིད། གསལ་ཞིང་རིག་པ་ཤེས་པའི་མཚན་ཉིད་ལྟ་བུ།
གཉིས་པ། བོད་ལུགས་གསོ་རིག་ལས་འདོད་པའི་སེམས་ཁམས་ཀྱི་བྱུང་ཚུལ་སྐོར་བཤད་པ།
སྲོལ་རྒྱུན་གྱི་སེམས་ཁམས་རིག་པ་སྨྲ་བ་ཚོས་ངོ་བོ་གསལ་དྭངས་ཀྱི་ནུས་པ་དེ་གང་ལས་བྱུང་བའི་སྐོར་ལ་འདོད་ཚུལ་མི་འདྲ་བ་སྣ་ཚོགས་ཤིག་བརྗོད་འདུག དཔེར་ན་འགའ་ཞིག་གིས་ལུས་སེམས་ངོ་བོ་གཅིག་པར་འདོད་ནས་ལུས་གྲུབ་པའི་ཐོག་མ་ཉིད་ནི་སེམས་ཁམས་གྲུབ་པའི་ཐོག་མ་ཡིན་པ་དང་། ལུས་འཇིག་འགྲོ་བའི་ཚེ་རྣམ་ཤེས་དེའང་ལྷན་ཅིག་ཏུ་འཇིག་འགྲོ་བར་འདོད། ཡང་ཕྱི་ལུགས་གསོ་རིག་གི་མཁས་པ་འགའ་རེས་སེམས་ཁམས་ཀྱི་ནུས་པ་དེ་ཀླད་པའི་ནུས་པ་ཞིག་ཡིན་པར་འདོད་ཀྱིན་ཡོད། སྟག་ཚང་ལོ་ཙཱ་བས། ཡུལ་ལྔ་ཚོགས་དྲུག་གསལ་བའི་རྟེན། །སྲོག་རྩ་དཀར་པོའི་རྩ་བ་ལྟར། །མི་ཡི་ལུས་སྟོད་ཀླད་ཀྱིས་ཆར། གནས་པའི་ཀླད་པ་ཞེས་སུ་བཤད། །ཅེས་རྣམ་ཤེས་ཚོགས་དྲུག་པོ་དག་འཆར་བར་བྱེད་པའི་གཞིའམ་རྟེན་ཞིག་དགོས་པར་འདོད། སྨན་དཔྱད་ཟླ་བའི་རྒྱལ་པོ་ལས། རྒྱུངས་པ་ཀླད་པ་ལྟ་བུ་སྟེ། །རླུང་དང་ཤེས་པའི་རྩ་ལའོ། །ཞེས་རྩ་རིགས་གསུམ་པོ་ལས་རྩ་དཀར་པོའམ་ཆུ་རྩ་ཞེས་པ་དེ་རླུང་ཤས་ཆེར་རྒྱུ་བས་ན་རླུང་རྩ་ཞེས་པར་འདོད། དེ་ནི་ཤེས་པའི་རྟེན་དུ་གྱུར་པའི་རྩ་ཡང་ཡིན་པས་ན་ཤེས་པའི་རྩ་ཞེས་ཀྱང་བྱ། རྒྱུད་ལས། ཀླད་པ་ནི་རྩ་དཀར་གྱི་རྒྱ་མཚོ་ཆེན་པོ་ཡིན་ཞེས་དང་། པོད་དམར་ལས། ཀླད་པ་རྩ་དཀར་གྱི་མཚོ་ཞེས་དང་། འགྲེལ་ཆེན་དྲི་མེད་ཀུན་གསལ་ལས། དེ་དག་ཐམས་ཅད་རྩ་དཀར་ལས། །རགས་པ་ཀླད་པ་རྒྱུངས་པ་རྒྱུ། །ཕྲ་བ་རྣམས་སུ་རླུང་རྒྱུ་ལ། །ཀུན་ཀྱང་ཀླད་གཞུང་དག་ལས་གྱེས། །ཞེས་བསྟན་པ་དང་། རྒྱུད་ལས། དབང་བོ་ཡུལ་ལ་འཆར་བ་བྱེད་པའི་རྩ། །ཀླད་པ་ལ་སྲིད་རྩ་ཕྲན་ལྔ་བརྒྱས་བསྐོར། །ཞེས་བོད་རིགས་ཀྱི་སེམས་ཁམས་རིག་པ་སྨྲ་བ་ཚོས་རང་ཅག་ཚོའི་རྒྱུད་ལ་ལྡན་པའི་ངོ་བོ་གསལ་དྭངས་ཀྱི་ནུས་པ་དེ་ལུས་པོའི་རྫས་ལས་ཐ་དད་དུ་ཡོད་པར་ཁས་ལེན་བྱེད།
དེ་ཡང་བོད་ཀྱི་ནང་རིག་པའི་རྒྱུད་སྡེ་གོང་འོག་དང་། བོད་ཀྱི་གསོ་བ་རིག་པའི་གཞུང་ལྟར་ན། རང་ཅག་ཚོའི་རྒྱུད་ལ་ལྡན་པའི་ངོ་བོ་གསལ་དྭངས་ཀྱི་རིག་པ་དེ་ལུས་པོའི་རྫས་ལས་ཐ་དད་དུ་གྲུབ་པ་ཞིག་ཡིན་པ་དང་། ཤེས་པ་དེ་རང་དང་རིགས་འདྲ་བའི་རྒྱུན་སྔ་མ་ཞིག་ལས་བྱུང་བ་དེ་ལྟར་ན་སྔོན་དུས་ཀྱི་སྲིད་པའི་གནས་དང་བཅས་པའི་གནས་སྐབས་དང་ནུས་པ་དེ་མ་ཡི་མངལ་དུ་ཉིང་མཚམས་སྦྱར་བའི་སྐད་གཅིག་མའི་རྒྱུན་དེ་རྒྱུན་སྔ་མ་འཆི་སྲིད་དང་བཅས་པའི་གནས་སྐབས་ཀྱི་ནུས་པ་བཅས་ནུས་པ་དེས་སྔོན་དུས་ཀྱི་སྲིད་པ་དང་། སྐྱེ་བའི་སྲིད་པ། བར་དོའི་སྲིད་པ། འཆི་བའི་སྲིད་པ་བཅས་སྲིད་པ་བཞི་ལ་འཁོར་ནས་གནས་པ་བཅས་སོ།།
སེམས་ཁམས་དེ་སྲིད་པ་བཞི་ལ་འཁོར་ཞིང་གནས་པ་ལ་སྲིད་པ་བཞི་ངོས་འཛིན་ཚུལ་རགས་ཙམ་ཞུས་ན།
1. ཐོག་མ་སྐྱེ་བའི་སྲིད་པ་ནི་དཔེ་ཤིན་ཏུ་གསལ་བ་སློབ་དཔོན་གྱི་རང་འགྲེལ་ལས། དེ་ལ་རྣམ་པར་ཤེས་པ་དབང་པོའི་ཡུལ་ལས་འདས་པ་མའི་མངལ་དུ་ཇི་ལྟར་འཇུག་ཏུ་རུང་ཞེ་ན་འདི་ནི་མངོན་སུམ་གྱི་དཔེས་བསྟན་པར་བྱ་སྟེ། ཇི་ལྟར་ཉི་མའི་འོད་ཟེར་གྱིས། །མེ་ཤེལ་དང་ནི་ཕྲད་གྱུར་པའི། །ཤིང་ལས་འདྲ་བ་མི་སྣང་ཏེ། །སེམས་ཅན་མངལ་གནས་དེ་དང་འདྲ། །ཞེས་བྱ་བ་ལ་དཔེར་ན་ཉི་མའི་འོད་ཟེར་དང་འབྲེལ་བའི་མེ་ནི་མེ་ཤེལ་ཞེས་བྱ་བའི་ནོར་བུ་དང་ཕྲད་ཅིང་འོད་དེས་བསྒྲིབས་ན་མེ་ཤེལ་གནས་པའི་ཤིང་ལ་མཆེད་མོད་ཀྱི་དེར་འགྲོ་ཞིང་ཞུགས་པར་མི་སྣང་ངོ་། དེ་བཞིན་དུ་སྲིད་པ་བར་མའི་སེམས་ཅན་མངལ་གྱི་གནས་སུ་མངོན་སུམ་དུ་འགྲོ་བར་མི་སྣང་ཡང་དེར་འཇུག་པ་ཡིན། བར་དོར་གནས་པའི་ངའོ་སྙམ་དུ་འཛིན་ནུས་ཀྱི་ངོ་བོ་གསལ་དྭངས་ཀྱི་ནུས་པ་དེ་རླུང་སེམས་རྐྱང་པའི་རྣམ་པར་གནས་པའི་བར་དོའི་གནས་སྐབས་ཤིག་ནས་མའི་མངལ་དུ་ཕ་མའི་ཁུ་ཁྲག་འདུས་པའི་དབུས་སུ་ཐོག་མར་འཕོས་པའི་སྐད་ཅིག་མ་དེ་ནི་སྐྱེ་བའི་སྲིད་པ་ཡིན་པ་དང་། དེ་ཡང་བཤད་རྒྱུད་རྡོ་རྗེའི་ཕྲེང་བ་ལས། རྒྱུ་ནི་བར་དོའི་རྣམ་ཤེས་ཏེ། །བག་ཆགས་ཉོན་མོངས་ཅན་གྱི་ཡིད། །རླུང་གི་ངོ་བོ་གཟུགས་གཞན་མཐོང་། །དོན་ནི་ངེས་པར་མི་ཤེས་ཤིང་། །རླུང་ཙམ་གཅིག་པུ་རྨོངས་འདུ་བྱེད། །ཀུན་གཞིའི་རྣམ་ཤེས་བཀུག་ནས་ནི། །མངལ་འཇུག་བག་ཆགས་རྣམ་པར་སྤྱོད། །བག་ཆགས་ཉིད་ཀྱིས་རྣམ་ཤེས་གཟུང་། །དེ་ཚེ་ཁུ་ཁྲག་ཞུ་ཐིགས་ལས། །འདྲེས་པ་རུ་ནི་གྱུར་པ་དང་། །ཀུན་གཞིའི་རྣམ་ཤེས་རྒྱུར་བཅས་པ། །ཇི་ལྟར་ཆང་རོས་མྱོས་པ་བཞིན། །ཞེས་བར་དོའི་གནས་ལས་སྐྱེ་སྲིད་དུ་འཕོས་པར་བྱེད་པའི་ངའོ་སྙམ་དུ་འཛིན་ནུས་ཀྱི་ནུས་པ་དེ་རགས་པའི་རྣམ་པ་ཞིག་ནས་ཤིན་ཏུ་ཕྲ་བའི་རྣམ་པར་གྱུར་བ་དང་ཆགས་ཅིག་མའི་མངལ་དུ་འཕོས་པའི་སྐད་གཅིག་མ་གཉིས་པ་ནས་རིམ་བཞིན་རགས་པའི་རྣམ་པ་སྐྱེ་འཕེལ་བྱུང་། དེ་ཡང་སྤྱིར་ནི་ཁུ་ཁྲག་སེམས་གསུམ་འབྱུང་བ་ཆེན་པོ་ལྔ་ལས་གྲུབ་ཅིང་། ཁྱད་པར་དུ་རྣམ་ཤེས་ཁོ་ནའི་དབང་གིས་གྲུབ་ལ་རིམ་གྱིས་མའི་ཁ་ཟས་ཀྱི་རོ་དྲུག་དབང་གིས་འབྱུང་བ་ཆེན་པོ་སོ་སོར་འཕེལ། ཆུ་ནི་སེམས་ལས་བྱུང་བ་ན། །རྣམ་པར་ཤེས་པ་ཆུ་ཡི་ཁམས། །གལ་ཏེ་ཆུ་ཉིད་གཞན་དུ་ན། །ཤི་ནས་ཅི་སྟེ་ཆུ་མི་འབྱུང་། །རྣམ་ཤེས་མེ་རུ་བྱུང་བས་ན། །ལུས་ལ་དྲོ་བ་ཉིད་དུ་ངེས། །ཡེ་ཤེས་འཕྲོས་པའི་ལུས་ལ་ནི། །ཅི་སྟེ་དྲོ་བ་ཉིད་མི་སྣང་། །རྣམ་ཤེས་རླུང་གི་ལུས་དག་ལ། །འབྱུང་འཇུག་དབུགས་ནི་དུ་བ་འདྲ། །ཡེ་ཤེས་འཕྲོས་པའི་ལུས་དག་ལ། །དེ་དག་ལ་ཡང་དབུགས་མེད་དོ། །སེམས་ནི་ས་རུ་འབྱུང་བས་ན། །ལྕི་བ་རུ་ནི་སྣང་བ་ཉིད། །ཡེ་ཤེས་འཕྲོས་པའི་ལུས་དག་ནི། །ཆུ་ཡི་སྟེང་དུ་ལྡིང་བའོ། །ལུས་ཀྱི་ཚད་མ་ལྔར་ཆར་ཡང་། །ལྔ་ཆར་གཅིག་གི་ངོ་བོས་བསྟན། །གཅིག་ཏུ་འགྱུར་བ་ཤེས་བྱས་ནས། །རྣལ་འབྱོར་པ་ཡིས་གནས་བལྟའོ།།
རྣམ་པར་ཤེས་པ་ལས་གྲུབ་པའི་འབྱུང་བ་རྣམས་ནི་ཤིན་ཏུ་ཕྲ་བའི་ཕྱིར་དབང་པོའི་སྤྱོད་ཡུལ་དུ་མ་གྱུར་ན་འདིར་ལྟར་སྣང་དུ་རུང་བའི་ཁྱད་ཇི་ལྟ་བུ་ཞིག་གོ་སྙམ་ན་རྩ་བའི་རྒྱུད་བརྟག་པ་གཉིས་ལས། རེག་བྱ་སྲ་བའི་བག་ཆགས་ཉིད། །ས་ནི་དེ་ལས་སྐྱེ་བར་འགྱུར། །བྱང་སེམས་ཁུ་བའི་རང་བཞིན་ལས། །ཆུ་ཡི་ཁམས་ནི་འབྱུང་བ་སྟེ། །བསྐྱོད་པ་ལས་ནི་དྲོད་སྐྱེ་སྟེ། །གཡོ་བ་རླུང་དུ་རབ་ཏུ་གྲགས། །བདེ་བ་ནམ་མཁའ་ཉིད་ཀྱི་ཁམས། །ལྔ་པོས་རྣམ་པར་ཤེས་པ་བསྐོར། ཞེས་དང་། མངལ་དུ་གནས་པའི་སེམས་ཅན་རང་གི་སེམས་ལས་མིག་ལ་སོགས་པའི་དབང་པོ་ལྔ་དང་རྣམ་པར་ཤེས་པ་ལྔ་པོ་འབྱུང་ཞིང་སྐྱེ་བ་ཡིན། སའི་རང་བཞིན་གྱི་ཡོན་ཏན་དེ་ལས་དྲིའི་རང་བཞིན་རྣམས་སྐྱེད་པར་བྱེད། ཆུའི་རང་བཞིན་གྱི་ཡོན་ཏན་དེ་ལས་ནི་རོ་དྲུག་གི་རང་བཞིན་ལ་སོགས་པའི་བརླན་ཞིང་གཤེར་བའི་རྣམ་པ་རྣམས་སྐྱེད་པར་བྱེད། མེའི་རང་བཞིན་གྱི་ཡོན་ཏན་དེ་ལས་གཟུགས་ཀྱི་རང་བཞིན་རྣམས་སྐྱེད་པར་བྱེད། རླུང་གི་རང་བཞིན་གྱི་ཡོན་ཏན་དེ་ལས་རེག་བྱའི་རང་བཞིན་རྣམས་སྐྱེད་པར་བྱེད། ནམ་མཁའི་རང་བཞིན་གྱི་ཡོན་ཏན་དེ་ལས་སྒྲའི་རང་བཞིན་རྣམས་འབྱུང་ཞིང་སྐྱེད་པར་འགྱུར་བ་ཡིན།།
2. སྐྱེ་བའི་སྲིད་པ་གྲུབ་པའི་སྐད་ཅིག་གཉིས་པ་ནས་འཆི་སྲིད་མ་གྲུབ་པར་བརྒྱུད་རིམ་ཧྲིལ་པོ་རྩ་བའི་ཆ་ནས་རྒྱུན་རིང་ཤོས་ཡིན་པ་དང་དེའི་གནས་སྐབས་ཀྱི་སེམས་ཁམས་དེ་སྔོན་དུས་ཀྱི་སྲིད་པ་དང་བཅས་པའི་སེམས་ཁམས་ཡིན་པའམ་སྔོན་དུས་ཀྱི་སྲིད་པའི་གནས་སྐབས་ཀྱི་སེམས་ཁམས་ཡིན། རྒྱུན་དུ་ང་ཚོ་མ་ཡི་མངལ་ལས་ཕྱིར་བཙས་པའི་གནས་སྐབས་དེ་ནས་བཟུང་འཆི་སྲིད་མ་གྲུབ་བར་གྱི་བརྒྱུད་རིམ་རིང་ཐུང་སྣ་ཚོགས་ཡོད་ཆོག་པ་སྟེ་དེ་དག་ཐམས་ཅད་སྔོན་དུས་ཀྱི་སྲིད་པའི་དགེ་སྡིག་བསགས་པས་ལས་དབང་ཁོ་ནའི་དབང་དུ་གསུངས།
3. འཆི་སྲིད་ནི་སྔོན་དུས་ཀྱི་སྲིད་པར་གནས་པའི་གང་ཟག་དེའི་ཚེའི་འཕེན་པ་ཟད་པའམ་ཕུང་པོ་དེ་མུ་མཐུད་ནས་གསོན་པོར་གནས་ཐུབ་པའི་ནུས་པ་ཟད་ནས་ངའོ་སྙམ་པའི་ངོ་བོ་གསལ་དྭངས་ཀྱི་ནུས་པ་དེ་ཕུང་པོ་དེ་དང་ཁ་བྲ་བའི་གནས་སྐབས་དེ་རང་འཆི་སྲིད་ཡིན། དེ་ཡང་རང་ཅག་ཚོའི་ལུས་ལ་གནས་ཤིང་བརྟེན་པའི་ངོ་བོ་གསལ་རིག་གི་ནུས་པ་དེ་དབང་པོའི་ཆ་ཤས་ཁག་གི་ཟུངས་ཟད་ནས་རླུང་ལ་སོགས་པའི་འབྱུང་བ་བཞིའི་ནུས་པ་ཉམས་པའམ་གཅིག་གིས་གཅིག་བསྡུས་པར་བྱས་ནས་སྲོག་འཛིན་གྱི་རླུང་རྐྱང་པའི་རྣམ་པ་ཙམ་དུ་དོད་པ་དང་། སྲོག་འཛིན་ཞེས་པ་ནི་ཡེ་ཤེས་ཀྱི་རླུང་ཐམས་ཅད་ཀྱི་རྩ་བ་སྲོག་ཆེན་པོའི་རླུང་ཡིན་པས་དེ་གཉིས་ཆུ་དང་འོ་མ་ལྟར་འདྲེས་པས་སྒྲ་གཅན་གྱི་རླུང་ལ་ཡང་སྲོག་འཛིན་པའི་ཆ་ནས་སྲོག་རླུང་ཞེས་འབོད་པ་འཐད་ཕྱིར་རོ། །སེམས་ཁམས་ཀྱི་ནུས་པ་དེ་ཡང་ཡིད་ཤེས་རྐྱང་པའི་རྣམ་པ་ཙམ་དུ་དོད་པ་སྟེ་སེམས་ཁམས་ཀྱི་ནུས་པ་དེ་རྟག་ཏུ་རང་གི་གཞོན་པར་གྱུར་བའི་རླུང་གི་ནུས་པ་ཞིག་ལ་བརྟེན་ནས་མཐར་སྲོག་གི་དབང་པོ་འགག་པ་དང་དུས་མཚུངས་སྲོག་འཛིན་གྱི་རླུང་དང་དུས་གཅིག་ཏུ་འགག་ནས་རགས་པའི་རླུང་དེ་ཤིན་ཏུ་ཕྲ་མོའི་རླུང་གི་རྣམ་པར་གྱུར་བ་དང་། རགས་པའི་ཡིད་ཤེས་དེ་ཤིན་ཏུ་ཕྲ་བའི་སེམས་ཀྱི་རྣམ་པར་འགྱུར་བ་དང་། ཤིན་ཏུ་ཕྲ་མོའི་རླུང་སེམས་འགྲུབ་པའི་སྐད་ཅིག་གི་དུས་ཐུང་དེ་རང་འཆི་བའི་སྲིད་པ་ཡིན། ཤིན་ཏུ་ཕྲ་མོའི་རླུང་སེམས་གྲུབ་མ་ཐག་ཏུ་སེམས་ཁམས་ཀྱི་ནུས་པ་དེ་ལུས་ཀྱི་ཕུང་པོ་དང་ཁ་བྲལ་ནས་བར་དོའི་གནས་སྐབས་སུ་འགྲོ་བས་རྣམ་པ་དེ་མངོན་དུ་འགྱུར་རིམ་བཞིན་སེམས་ཁམས་སུ་ཡོད་པའི་དྲན་པའི་འཆར་སྣང་ཐམས་ཅད་མངོན་ཐུབ་པར་སྔོན་གྱི་སྐྱེ་བ་སོགས་བརྗེད་པར་འགྱུར་རོ།།
4. བར་དོའི་སྲིད་པ་ནི་སྔོན་དུས་ཀྱི་སྲིད་པར་གནས་པའི་གང་ཟག་ཅིག་གི་འཆི་སྲིད་གྲུབ་པའི་སྐད་ཅིག་གཉིས་པ་ནས་ནམ་ཞིག་མ་ཡི་མངལ་ལ་སོགས་པའི་སྐྱེ་གནས་གང་ཡང་རུང་བ་ཞིག་ལ་ཉིང་མཚམས་མ་སྦྱར་བར་རམ་སྐྱེ་བའི་སྲིད་པ་མ་གྲུབ་བར་གྱི་བརྒྱུད་རིམ་ཧྲིལ་པོ་དེ་ཡིན། ངོ་བོ་གསལ་དྭངས་ཀྱི་ནུས་པ་དེ་བར་དོར་གནས་པའི་ཡུན་ཚད་ནི་ཞག་གཅིག་ནས་ཞག་ཞེ་དགུ་བར་གནས་པ་དང་དེ་ནས་སྐྱེ་གནས་གང་ཡང་རུང་བ་ཞིག་ཏུ་ངེས་པར་འགྲོ་བར་འདོད། རྒྱུ་མཚན་དེར་བརྟེན་ནས་མི་ཤི་རྗེས་བདུན་ཚིགས་ཞེ་དགུ་བར་སྐྱོང་བ་ཡིན་ན་རྣམ་ཤེས་དེ་བར་དོར་གནས་ཡོད་པས་མཆོད་འབུལ་སོགས་རྒྱ་ཆེར་ཞུས་ན་ཤི་བོ་དེའི་རྣམ་ཤེས་བདེ་འགྲོ་ཡི་སྐྱེ་གནས་སུ་བགྲོད་ཐུབ་པའི་བཞེད་ཚུལ་དེ་བྱུང་བ་ཡིན། སྐབས་འགར་སེམས་ཁམས་ཀྱི་ནུས་པ་དེར་བེམ་པོའི་རྫས་ལས་གྲུབ་པའི་དབང་པོ་རྡུལ་ཙམ་མི་ལྡན་ཡང་ཤེས་པའི་བདག་ཉིད་ལས་གྲུབ་པའི་ལུས་སོགས་དབང་པོ་ཀུན་གྱི་འདྲ་རྣམ་ཞིག་ཡོད་པའི་རྒྱུ་རྐྱེན་ལ་བརྟེན་ནས་འདོད་པའི་ཡོན་ཏན་ལ་སྤྱོད་ནུས་པའི་འདུ་ཤེས་ཤིག་ལྡན་ཡོད། དཔེར་ན་རྨི་ལམ་ནང་དུ་སྐྱེད་མོས་ཚལ་ལྟ་ན་སྡུག་པ་ཡིད་དུ་འོང་བ། དྲི་ཞིམ་ཞིག་དང་ཕྲད་པའི་ཚེ་ན་མིག་སོགས་དབང་པོ་ཀུན་དང་མི་ལྡན་ཡང་ཡེ་ཤེས་རྐྱང་བའི་བྱེད་ལས་ལ་བརྟེན་ནས་ཤེས་པའི་བདག་ཉིད་ལས་གྲུབ་པའི་དབང་པོའི་འདྲ་རྣམ་དག་གིས་བདེ་སྡུག་དང་དགའ་སྐྱོ་ཡི་སྣང་བ་ཅི་རིག་པ་ཞིག་སྟེར་ནུས། དེ་ཡང་བཤད་མ་ཐག་པའི་ས་བོན་དང་བར་དོའི་རྣམ་པར་ཤེས་པ་ལྷན་ཅིག་ཏུ་མངལ་དུ་ཆགས་པའི་རྟགས་དང་མཚན་མ་གསལ་པོ་ནི་འདི་ལྟ་སྟེ། ཕོ་མོ་གཉིས་འཁྲིག་པ་ལ་ཞུགས་པ་ལས་བྱུང་བའི་ས་བོན་དེ་ཉིད་མངལ་གྱི་ནང་དུ་འཛིན་པ་དང་དེས་རེ་ཞིག་འདོད་པ་ངོམས་ཤིང་ཚིམ་པ་དང་། ལུས་སྙོམ་ཞེས་པ་བརྡ་རྙིང་པ་སྟེ་བྱ་བ་གང་ལ་ཡང་མི་འཕྲོད་པར་སྒྱིད་ལུགས་པའི་དོན་ཡིན་པས་ལུས་སྙོམས་ཞིང་ལྕི་བ་ལྟར་གློ་བུར་དུ་བྱུང་ན་ཐེ་ཚོམ་མེད་པར་མངལ་དུ་བཟུང་བ་ཡིན་ནོ་ཞེས་པའི་དོན་དང་འདི་ལྟར་བར་དོའི་ཕུང་པོ་དེ་མངལ་དུ་འཇུག་པར་འགྱུར་པ་ན་ཐོག་མ་ཁོ་ནར་ཕྱིན་ཅི་ལོག་གི་སེམས་རྣམ་པ་གཉིས་འབྱུང་བར་འགྱུར་རོ།། གཉིས་པོ་གང་ཞེ་ན་འདི་ལྟར་སྟེ། ཕ་མ་གཉིས་ཕྲད་པར་འགྱུར་བའི་ཚེ་གལ་ཏེ་ཕོར་འགྱུར་བ་ཞིག་ཡིན་ན་ནི་མ་ལ་ཆགས་པ་སྐྱེ་ཞིང་ཕ་ལ་ནི་ཞེ་སྡང་བར་འགྱུར་ཏེ་ཕའི་ཁུ་བ་འབྱུང་ན་འདི་ནི་བདག་གི་ཡིན་ནོ་སྙམ་དུ་སེམས་སོ། །གལ་ཏེ་མོར་གྱུར་པ་ཡིན་ན་ནི་ཕ་ལ་ཆགས་པ་སྐྱེ་ཞིང་མ་ལ་ནི་ཞེ་སྡང་བར་འགྱུར་ཏེ། མའི་ཁྲག་བྱུང་ན་ནི་བདག་གི་ཡིན་ནོ་སྙམ་དུ་སེམས་པ་དང་། ཕོའི་རྣམ་པར་སྣང་ན་རང་དང་རིགས་མཐུན་གྱི་འགྲོ་བ་མོའི་རིགས་ལ་ལྷག་པར་ཆགས་པ་དང་ཕོ་རིགས་ལ་ལྷག་པར་སྡང་བར་འཛིན་པ། ཡིད་ཅན་རང་ཉིད་མོའི་སྣང་བར་སྣང་ན་རང་དང་རིགས་མཐུན་གྱི་འགྲོ་བ་ཕོ་རིགས་ལ་ལྷག་པར་ཆགས་པ་དང་མོ་རིགས་ལ་ལྷག་པར་སྡང་བར་འཛིན་པའི་ཡིད་ཅན་ཞིག་ཡིན་པ་དང་། མ་ཡི་མངལ་དུ་སྐྱེ་སྲིད་གྲུབ་མ་ཐག་པའི་ཤིན་ཏུ་ཕྲ་མོའི་རླུང་སེམས་ཁུ་ཁྲག་འདུས་པའི་གོང་བུ་དེར་སྐྱེ་འཚར་བྱུང་བ་དང་ཆབས་ཅིག་གོང་བུ་དེར་བརྟེན་པའི་སེམས་ཁམས་ཀྱི་ནུས་པ་དེར་སྐྱེ་འཚར་ཡོང་གི་ཡོད་པ་སྟེ་ལུས་པོའི་ཆ་ཤས་ཁག་དང་དབང་པོ་ཁག་རིམ་བཞིན་རྒྱས་པ་དང་དུས་མཚུངས་དེ་དག་ལ་བརྟེན་པའི་རླུང་གི་ནུས་པ་དེ་སྐྱེ་འཚར་ཡོང་གི་ཡོད་པར་འདོད།
སྤྱིར་སྲོལ་རྒྱུན་བོད་ལུགས་གསོ་རིག་གི་འདོད་ཚུལ་ལྟར་ན། རང་ཅག་ཚོའི་རྒྱུད་ཀྱི་སེམས་ཁམས་ཀྱི་ནུས་པ་དེ་ལུས་པོའི་རྫས་ལས་ཐ་དད་དུ་གྲུབ་པ་ཞིག་དང་གདོད་མའི་གཤིས་ཅན་གྱི་ཕྲ་མོའི་རླུང་སེམས་ལས་སྐྱེ་འཕེལ་བྱུང་བ་དང་། ཕྲ་མོའི་རླུང་སེམས་དེ་ཡང་སྐྱེ་གནས་གཞན་ཞིག་ལས་བྱུང་བ་ཡིན་ནའང་ལུས་པོའི་རྫས་ལ་བརྟེན་པ་ཞིག་ཡིན་པས་མདོར་ན་ང་ཚོའི་རྒྱུད་ཀྱི་སེམས་ཁམས་དེ་སྐྱེ་སྲིད་གྲུབ་པ་ནས་ལུས་པོའི་འཕེལ་རིམ་ལ་བརྟེན་ནས་རྫོགས་པར་གྲུབ་པ་དང་། ཡང་ལུས་པོ་དེ་ནམ་ཞིག་ཐོག་མར་གྲུབ་པའི་རིམ་པ་དང་མཐུན་པར་ཉམས་ནས་འཆི་སྲིད་གྲུབ་པར་འགྱུར་ལ། འཆི་སྲིད་ནས་བར་དོའི་སྲིད་པ་དང་བར་སྲིད་ནས་སྐྱེ་བའི་སྲིད་པ། སྐྱེ་སྲིད་ནས་སྔོན་དུས་ཀྱི་སྲིད་པ་བཅས་སྲིད་པ་བཞི་ལ་འཁོར་ཞིང་གནས་པ་ཡིན་ནོ།།
གསུམ་པ། བོད་ལུགས་གསོ་རིག་ལས་སེམས་ཁམས་དེ་གང་ལ་བརྟེན་པའི་འདོད་ཚུལ་བཤད་པ།
བར་དོའི་གནས་ལས་འཕོས་པའི་ཐོག་མའི་རླུང་སེམས་ཕྲ་མོ་དེ་དང་ཐོག་མའི་མངལ་དུ་ཕ་མའི་ཁུ་ཁྲག་འདུས་པའི་དབུས་སུ་བརྟེན་ཅིང་གནས་པ་དང་། ཕ་མའི་ཁུ་ཁྲག་ལས་གྲུབ་པའི་མི་ཞིག་ཐིག་ལེ་ཞེས་པའི་གོང་བུ་ཞིག་གྲུབ་ན་གོང་བུ་དེ་དག་ཡིད་ཅན་དེ་ཚོའི་འདུ་བྱེད་མ་སྟོང་བར་དུ་ཡིད་ཅན་དེའི་སྙིང་ཁའི་དབུས་སུ་གནས་པ་དང་ཐོག་མའི་དུས་ཀྱི་ཤིན་ཏུ་ཕྲ་མོའི་རླུང་སེམས་སམ་མི་ཞིག་པའི་རླུང་སེམས་དེ་མི་ཞིག་པའི་ཐིག་ལེ་དེར་བརྟེན་ཅིང་གནས་པར་འདོད།
ཐོག་མའི་དུས་ཀྱི་ཕ་མའི་ཁུ་ཁྲག་དེ་ཡང་དུམ་བུ་གསུམ་དུ་གྱེས་ནས་ཕའི་ཁུ་བ་ཤས་ཆེ་བའི་ཆ་ཤས་ཤིག་ཡིད་ཅན་དེའི་སྤྱི་བོའི་རྩ་འཁོར་གྱི་དབུས་སུ་གནས་པ་དང་། རྒྱུད་ལས། དབང་པོ་ཡུལ་ལ་འཆར་བར་བྱེད་པའི་རྩ། །ཀླད་པ་ལ་སྲིད་རྩ་ཕྲན་ལྔ་བརྒྱས་བསྐོར། །ཞེས་དང་། མ་ཡི་ཁྲག་ཤས་ཆེ་བའི་ཆ་ཤས་ཤིག་ཡིད་ཅན་དེའི་ལྟེ་བའི་རྩ་འཁོར་གྱི་དབུས་སུ་བརྟེན་ཅིང་གནས་པར་བྱེད། རྒྱུད་ལས། ལུས་ཀྱི་ཕུང་པོ་ཆགས་པར་བྱེད་པའི་རྩ། །ལྟེ་བ་ལ་སྲིད་རྩ་ཕྲན་ལྔ་བརྒྱས་བསྐོར། །ཞེས་གསུངས་ལ་ཁུ་ཁྲག་གཉིས་ཐུན་མོང་དུ་གྲུབ་པའི་གོང་བུ་དེར་མི་ཞིག་པའི་ཐིག་ལེ་ཞེས་པ་ཡིད་ཅན་དེའི་སྙིང་ཁའི་དབུས་སུ་ཆགས་པའི་ཨ་བདྷུ་ཏཱི་ཞེས་པར་བརྟེན་ཅིང་གནས། རྒྱུད་ལས། དྲན་པའི་དབང་པོ་གསལ་བར་བྱེད་པའི་རྩ། །སྙིང་ལ་སྲིད་ཅིང་རྩ་ཕྲན་ལྔ་བརྒྱས་བསྐོར། །ཞེས་དང་། སྤྱིར་ན་སྙིང་ཁམས་ནི་ལུས་པོའི་ཟུངས་ཁྲག་འཕེན་གཏོང་བྱེད་མཁན་གྱི་སྙིང་ཁ་དེར་ངོས་འཛིན་བྱ་རྒྱུ་མ་ཡིན་པ་དེ་ནི་ནུ་མ་གཉིས་ཀྱི་དབུས་ཐད་སྒལ་ཚིགས་ལ་ཅུང་ཉེ་བའི་མཚམས་སུ་ཆགས་པའི་དབུ་རྐྱང་རོ་གསུམ་གྱི་རྩ་འཁོར་གྱི་དབུས་ཐད་དུ་ངོས་འཛིན་བྱེད་དགོས་པར་སེམས། རང་ཅག་ཚོའི་རྒྱུད་ལ་མངའ་བའི་སེམས་ཁམས་ཀྱི་ནུས་པ་དེའི་རྩ་བ་ནི་གདོད་མའི་དུས་ནས་ཆགས་པའི་རླུང་སེམས་ཕྲ་མོ་དེ་རང་ཡིན་པ་དང་། མངལ་གནས་ཀྱི་ཡིད་ཅན་དེའི་ལུས་པོའི་ཆ་ཤས་ཁག་དང་དབང་པོའི་ཡན་ལག་ཁག་སྐྱེ་འཕེལ་རྫོགས་པར་བྱུང་བར་བརྟེན་ནས་ལུས་པོའི་ཆ་ཤས་ཁག་སོ་སོར་རྒྱུ་བའི་རླུང་གི་ནུས་པ་དེ་རྫོགས་པ་དང་ཆབས་ཅིག་རླུང་དེ་ལ་བརྟེན་པའི་སེམས་ཀྱི་ནུས་པ་མཐར་ད་ལྟའི་གནས་སྐབས་ཀྱི་ཡང་ཞིང་གཡོ་བའི་གསལ་རིག་གི་ནུས་པ་དེ་གྲུབ་པ་རེད། དེ་ཡང་ཡིད་ཅན་སོ་སོའི་ལུས་ལ་ལྡན་པའི་སེམས་ཀྱི་ནུསཔ་དེ་ཉིད་ཁ་བྲལ་ཐབས་མེད་པར་སེམས་ཀྱི་ནུས་པས་ཁྱབ་པའི་ལུས་པོའི་ཆ་ཤས་ཡིན་ན་རླུང་གི་ནུས་པས་ཁྱབ་པའི་ལུས་པོའི་ཆ་ཤས་ཡིན་པས་ཁྱབ་པ་ལྟ་བུར་མཐོང་སྟེ། ཐོག་མའི་དུས་ནས་ཤིན་ཏུ་ཕྲ་མོའི་རླུང་དང་ཤིན་ཏུ་ཕྲ་མོའི་སེམས་གཉིས་བྲལ་མེད་གཅིག་ལ་གཅིག་བརྟེན་གྱི་རྣམ་པ་གནས་པ་དང་སེམས་ཀྱི་ནུས་པ་དེ་དུས་དང་རྣམ་པ་ཀུན་དུ་རང་གི་བཞོན་པར་གྱུར་པའི་རླུང་གི་ནུས་པ་ཞིག་ལ་བརྟེན་ཅིང་གནས་ཡོད་པའོ།།
ངོ་བོ་གསལ་རིག་གི་ནུས་པ་དེ་ཡང་རླུང་གི་ནུས་པ་ཞིག་ལ་བརྟེན་ནས་གནས་པ་དང་། ལུས་པོའི་ཆ་ཤས་ཁག་ལ་ཁྱབ་པའི་རླུང་གི་ནུས་པ་དེ་ཡང་ལུས་པོའི་རྩ་འཁོར་ཁག་ལ་བརྟེན་ཅིང་གནས་ཡོད་པ་སྟེ། ཕ་མའི་ཁུ་ཁྲག་འདུས་པའི་གོང་བུ་ལས་ཐོག་མར་སྙིང་ཁམས་ཀྱི་འཁོར་གྲུབ་པ་དང་འཁོར་དེ་དག་ལས་ཀྱང་ཐོག་མ་གྲུབ་པའི་རྩ་ཆེན་བརྒྱད་ཡོད་པ་སྟེ་དབུ་མ་རྐྱང་མ། རོ་མ་དེ་བཞིན་ཤར་གྱི་སུམ་སྐོར་མ། ལྷོའི་འདོད་མ། བདུད་བྲལ་མ། ནུབ་ཀྱི་ཁྱིམ་མ། བྱང་གི་གཏུམ་མ་བཅས་ཡིན་པ་དང་། རྩ་ཆེན་དེ་དག་ལས་རིམ་བཞིན་ལུས་པོའི་ཆ་ཤས་ཁག་དང་དབང་པོ་ཁག་ལ་ཁྱབ་པའི་རྩ་ཕྲན་རྣམས་རིམ་བཞིན་གྲུབ། རྩ་ཆེན་དེ་དག་ལས་རླུང་སེམས་གཙོ་བོ་རྒྱུ་བའི་རྩ་ཆེན་གསུམ་ཡོད་པ་སྟེ། དབུ་རྐྱང་རོ་གསུམ་དང་། དབུ་རྐྱང་རོ་གསུམ་གྱི་ཡར་སྣེ་ནི་ལུས་པོའི་དབུས་ཐད་ནས་གྱེན་དུ་རྒྱུག་ནས་མིག་གཉིས་ཀྱི་དབུས་ཐད་ལ་རྩ་དབུ་མ་སོང་བ་དང་། གཡས་གཡོན་མིག་འབྲས་ནང་ངམ་རྒྱབ་ཐད་ནས་རོ་རྐྱང་གཉིས་ཡོང་སྟེ། རྩ་དེ་གསུམ་པོའི་ཡར་སྣེ་སྤྱི་བོའི་རྩ་འཁོར་ལ་ཐུག་ཡོད་པ་དང་མར་སྣེ་ནི་སྐྱེས་པར་ནོར་བུའི་རྩེ་དང་བུད་མེད་ལ་པདྨའི་རྩེར་ཟུག་སྟེ་གནས། རྩ་དེ་དག་ལས་ཆ་ཤས་རེ་གྱེས་ཏེ་རྐང་མཐིལ་གཉིས་ལ་ཟུག་ནས་གནས་ཡོད་པ་བཅས་བཞེད་ཚུལ་མང་ཡང་གཙོ་བོའི་དབང་དུ་བྱས། སྙིང་ཁའི་རྩ་ཆེན་ནམ་ཡང་ན་སྲོག་རྩ་ནི་སྒལ་ཚིགས་ནང་ངོས་ནས་སྒལ་ཚིགས་ལ་བརྟེན་ཏེ་ལུས་པོའི་གཞུང་ཐིག་གི་ཚུལ་དུ་གནས་ཡོད་པས་ངོས་འཛིན་སླ། དབུ་རྐྱང་རོ་གསུམ་ཡང་རྩ་ཆེན་དེའི་ཐད་དང་གཡས་གཡོན་དུ་གནས་ཡོད། དེ་གསུམ་ལས་སྤྱི་བོར་རྩ་མདུད་འཁོར་ཞིག་དང་མགྲིན་པར་མདུད་འཁོར་ཞིག་སྙིང་ཁར་མདུད་འཁོར་ཞིག ལྟེ་བར་མདུད་འཁོར་ཞིག་དང་གསང་གནས་སུ་མདུད་འཁོར་ཞིག་བཅས་སུ་གྲུབ་ཡོད་པ་ལ་སྔ་མ་བཞི་ལ་སྤྱི་བོ་བདེ་ཆེན་གྱི་འཁོར་ལོ་དང་མགྲིན་པ་ལོངས་སྤྱོད་ཀྱི་འཁོར་ལོ། སྙིང་ག་ཆོས་ཀྱི་འཁོར་ལོ། ལྟེ་བ་སྤྲུལ་པའི་འཁོར་ལོ་ཞེས་སུ་གྲགས། རྩ་འཁོར་དེ་དག་ཁག་སོ་སོར་རྩ་ཆེན་དེ་རྣམས་ཕན་ཚུན་མདུད་འཁྲིལ་གྱི་ཚུལ་དུ་གནས་པ་ཙམ་ལས་མདུད་པ་དངོས་གནས་པ་ཞིག་མ་ཡིན་སེམས། ལུས་པོའི་གྲུབ་ཆའི་ངོས་ལ་བརྟག་ན་རྩ་ཆེན་རྐྱང་མ་དང་རོ་མ་རྣམས་དངོས་སུ་མངོན་གསལ་དུ་ངོས་འཛིན་རྒྱུ་ཡོད་ཀྱང་། དབུ་མ་དེ་ཅུང་ངོས་འཛིན་རྒྱུ་ཡོད། སྔོན་བྱོན་མཁས་དབང་ཚོས་གསུངས་པ་ལྟར་བྱས་ན་གཡས་གཡོན་དུ་ཡོད་པའི་རོ་མ་དང་རྐྱང་མ་གྲུབ་པའི་དབང་གིས་དབུས་སུ་དབུ་མ་རྟེན་འབྲེལ་གྱི་དབང་དུ་གྲུབ་པར་ཡང་བཞེད། རྩ་དབུ་མ་ནི་སྙིང་གི་ཆུ་སྐྱེས་ཀྱི་འདབ་མ་འདྲ་བ་དབུས་སུ་སོན་པ། ཆུ་ཤིང་སྙེ་མའི་མེ་ཏོག་ལྟར་དྭངས་ཤིང་། དཀར་དམར་རྒྱུ་བ་མེད་པས་ན་སྟོང་པ། ཡར་སྣར་ཧཾ་ནི་ཐུར་དུ་འཕྱང་ཞིང་མགོ་འོག་ཏུ་བལྟ་ལ། མར་སྣ་ཨ་ཐུང་ཏིལ་གྱིས་མར་མེ་ལྟ་བུས་བརྒྱན་པ་དེ་འོག་ཏུ་རྩ་ཐམས་ཅད་ནས་བྱང་ཆུབ་ཀྱི་སེམས་མཉམ་པར་འབབ་པའི་རྩ་འདི་ལ་ཨ་དྷུ་ཏིར་ཤེས་པར་བྱ་དགོས་ཞེས་གསུངས་ཡང་རྩ་དབུ་མའི་ཁྱད་ཆོས་བཞི་ཡོད་པ་སྟེ། 1.པད་མའི་འདབ་མ་ལྟར་གསལ་བ། 2.ཆུ་ཤིང་སྡོང་པོ་ལྟར་དྲངས་པ། 3.དཀར་དམར་རྒྱུ་བ་མེད་པས་སྟོང་པ། 4.ཤིན་ཏུ་གནས་ཀྱང་དྭངས་པ་བཅས་སོ།།
ཁག་གཅིག་སྒོམ་པའི་དབུ་མ་དང་གནས་པའི་དབུ་མ་གཉིས་ལས་སྔ་མ་རྣལ་འབྱོར་བའི་ཏིང་ངེ་འཛིན་གྱི་སྤྱོད་ཡུལ་ཡིན་ལ་ཕྱི་མ་སྐྱེས་ནས་མ་ཤི་བར་དུ་ལུས་ཀྱི་དབུས་སུ་གནས་ཤིང་ཤི་དུས་ཡལ་བར་འདོད་པ་དང་། ལ་ལ་གཞུང་པར་འདོད་པ་གཞན་དག་གཞུང་པའི་དབུས་ནས་རྟ་རྔ་ཙམ་ཡོད་པ་དང་དོན་ལ་མེད་པར་འདོད་པ་སོགས་ནི་མི་མཐུན་པས་རང་བཟོ་ཡིན། ཀུན་མཁྱེན་རང་བྱུང་ཞབས་ཀྱི་སྙིང་པོའི་བཞེད་པ་ནི་ལུས་ཀྱི་དབུས་ཀྱི་ཆ་ལ་གནས་ཤིང་བཟུང་བ་དང་འཛིན་པ་གཉིས་སུ་མེད་པས་ཐབས་དང་ཤེས་རབ་དབྱེར་མི་ཕྱེད་པ་རྩའི་འཁོར་ལོ་དྲུག་གིས་བརྒྱན་ཞིང་སྤྱི་བོའི་དབུས་ན་ཧཾ་དང་ལྟེ་འོག་གི་རྩ་གསུམ་མདོར་ན་ཨ་ཤད་ཀྱིས་ཀྱང་མཛེས་པ། སྟོད་དུ་ནི་ཚངས་པའི་བུ་ག་དང་ཁྲོ་བོ་རྣམས་ཀྱི་སྤྱན་དབུས་མ་མཚོན་ལ་སྨད་དུ་ནི་སྐྱེས་པའི་རྡོ་རྗེ་ནོར་བུའི་རྩེ་མོ་དང་བུད་མེད་ཀྱི་པད་མའི་ཟེ་འབྲུ་ལ་གནས་སོ་ཞེས་སོགས་གསུངས།
རང་རྒྱུད་ལ་ཡོད་པའི་ངོ་བོ་གསལ་རིག་གི་ནུས་པ་དེ་རྩ་ཆེན་རོ་རྐྱང་དབུ་གསུམ་ལ་བརྟེན་ནས་གནས་ཚུལ་ནི་རྩ་ཆེན་རོ་མ་དེ་ཉིད་ལུས་པོའི་གཡས་ངོས་སུ་གནས་པ་དང་དེར་བློ་ཁ་ནང་དུ་ཕྱོགས་པའི་ཤེས་པའི་རིགས་དང་ཐབས་ཀྱི་ཆར་གཏོགས་པའི་སྙིང་རྗེ་ཆེན་པོ་དང་ངེས་པར་འབྱུང་བའི་བློ་སོགས་གནས། རྩ་ཆེན་རྐྱང་མ་དེ་ལུས་པོའི་གཞོགས་གཡོན་ངོས་སུ་གནས་པ་དང་དེར་ཕྱི་རོལ་ཡུལ་གྱི་ཆོས་རྣམས་རྟོགས་པའི་བློ་དང་ཤེས་རབ་ཀྱི་ཆར་གཏོགས་པའི་ཤེས་པ་ཁག་རྒྱུ་བ་བྱེད་པའི་རྟེན་དང་ཕྱི་རོལ་གྱི་དོན་ལ་འཇུག་པའི་ཤེས་པའི་རིགས་དག་རྩ་དེ་ལ་བརྟེན་ནས་གནས་པ། རྩ་དབུ་མ་ནི་ལུས་པོའི་དབུས་ཐད་དུ་གནས་པ་དང་དེར་རྟག་ཆད་ཀྱི་མཐའ་གཉིས་དང་བྲལ་བའི་ཤེས་པ་སྟེ་སྟོང་ཉིད་རྟོགས་པའི་ཤེས་པ་དང་བདེ་སྟོང་ཡེ་ཤེས་ཀྱི་ཤེས་པ་ཁག་སོགས་རྩ་དེར་བརྟེན་ཅིང་གནས་པ་བཅས་སོ།།
གདོད་མ་ཉིད་ནས་ཡོད་པའི་མི་འཇིག་པའི་རླུང་སེམས་ཕྲ་མོ་གཉིས་ལས་ཤིན་ཏུ་ཕྲ་མོའི་རླུང་དེ་ད་ལྟ་རང་ཅག་ཚོའི་རྒྱུད་ལ་ཡོད་པའི་རྩ་བའི་རླུང་ལྔ་དང་བྱེ་བྲག་གི་རླུང་མཐའ་དག་གི་རྩ་བ་ཡིན་པ་དང་། ལྷན་སྐྱེས་སུ་ཡོད་པའི་རླུང་དེ་ལས་ཐོག་མ་གང་ཟག་དག་གི་སྣ་སྒོར་རྒྱུ་བའི་སྲོག་འཛིན་གྱི་རླུང་རགས་པ་དེ་བྱུང་། མཉམ་གནས་ཀྱི་རླུང་རགས་པ་དེ་ལས་གྱེན་རྒྱུའི་རླུང་རགས་པ་དེ་བྱུང་། གྱེན་རྒྱུའི་རླུང་རགས་པ་དེ་ལས་ཁྱབ་བྱེད་ཀྱི་རླུང་རགས་པ་དེ་བྱུང་བ་བཅས་མངལ་དུ་ཆགས་པའི་ཟླ་བ་དང་པོ། གཉིས་པ། གསུམ་པ། བཞི་པ། ལྔ་པ་བཅས་སོ་སོར་གོ་རིམ་བཞིན་སྲོག་འཛིན་དང་ཐུར་སེལ། གྱེན་རྒྱུ། མཉམ་གནས། ཁྱབ་བྱེད་ཀྱི་རླུང་བཅས་སོ་སོར་སྐྱེ་བར་གྱུར། དེ་ནས་རིམ་བཞིན་ཟླ་བ་དྲུག་པ། བདུན་པ། བརྒྱད་པ། དགུ་པ། བཅུ་པ་བཅས་ཁག་སོ་སོར་རྒྱུ་བའི་རླུང་དང་། རྣམ་པར་རྒྱུ་བའི་རླུང་། ཡང་དག་རྒྱུ་བའི་རླུང་། རབ་ཏུ་རྒྱུ་བའི་རླུང་། ངེས་པར་རྒྱུ་བའི་རླུང་བཅས་རྩ་བའི་རླུང་ལྔ་དང་ཡན་ལག་གི་རླུང་ལྔ་བཅས་རིམ་བཞིན་གྲུབ་བོ།།
རླུང་དེ་དག་ལས་སྲོག་འཛིན་རླུང་ནི་སྙིང་ཁར་གནས། གསོ་རིག་གཞུང་ལས་སྤྱི་བོར་གནས་ཞེས་བཞེད་ནས་ལུས་པོའི་ཆ་ཤས་ཁག་ཏུ་ཁྲག་འཕེན་གཏོང་གི་བྱ་བ་བྱས་ནས་གང་ཟག་སོ་སོའི་སྲོག་ཐུབ་པར་བྱེད་པ་དང་། ཐུར་སེལ་རླུང་ནི་ལུས་པོའི་སྨད་ཆ་དང་ཕོ་མོའི་གསང་གནས་སོ་སོར་གནས་ནས་ཁུ་ཁྲག་འཕེན་འཛིན་དང་ཟས་ཀྱི་སྙིགས་རོ་ཐུར་དུ་འཕེན་པའི་བྱ་བ་བྱེད། མཉམ་གནས་རླུང་ནི་ལྟེ་བར་གནས། གསོ་རིག་གཞུང་ལས་ཕོ་བར་གནས་ཞེས་བཞེད། དེ་ཡིས་ཟས་འཇུ་བ་དང་། ལུས་དྲོད་འཕེལ་བར་བྱེད་པ་ཡིན། ཁྱབ་བྱེད་རླུང་ནི་ལུས་པོའི་ཡན་ལག་ཁག་ལ་གནས་ཤིང་། གསོ་རིག་གཞུང་ནས་སྙིང་ལ་གནས་ཞེས་བཞེད། ལུས་པོའི་གཡོ་འགུལ་དང་རྐང་ལག་གི་འགུལ་བསྐྱོད་སོགས་ཀྱི་བྱ་བ་བྱེད། གྱེན་རྒྱུའི་རླུང་ནི་མགྲིན་པར་གནས་པ་དང་གསོ་རིག་གཞུང་ལས་བྲང་ལ་གནས་ཞེས་བཞེད། ཟས་མེད་པ་དང་། ངག་སྨྲ་བ། ལྕེ་གཡོ་འགུལ་ལ་སོགས་པའི་བྱ་བ་བྱེད་དོ།།
གོང་གསལ་རླུང་ལྔ་པོ་གནས་ཡུལ་ལ་བཞེད་པ་མི་མཐུན་པ་ཅུང་ཡོད་རུང་གཙོ་བོ་ནི་བྱེད་ལས་ལ་དམིགས་ནས་གསུངས་པར་སེམས། དེ་བཞིན་ཡན་ལག་རླུང་ལྔ་ལས།
1. རྒྱུ་བའི་རླུང་ནི་མིག་གི་དབང་པོར་བརྟེན་ནས་གནས་ཤིང་དེས་མིག་གི་ཤེས་པའི་རྟེན་བྱེད་པ་དང་དེས་མིག་ཤེས་ཀྱི་གཟུགས་སོགས་ཆོས་རྣམས་འཛིན་མཐོང་བྱེད་ཐུབ་པའི་རྟེན་བྱེད་དོ།།
2. རྣམ་པར་རྒྱུ་བའི་རླུང་ནི་རྣ་བའི་དབང་པོར་བརྟེན་ཤིང་གནས་པ་དང་དེས་རྣ་བའི་ཤེས་པའི་རྟེན་བྱེད་པ་དང་དེས་རྣམ་པར་རྒྱུ་བའི་རླུང་དེ་ལ་བརྟེན་ནས་སྒྲའི་ཕྲ་རགས་ཀྱི་རྣམ་པ་ཁག་ཐོས་པར་བྱེད།
3. ཡང་དག་རྒྱུ་བའི་རླུང་ནི་སྣ་ཡི་དབང་པོར་བརྟེན་ཤིང་གནས། སྣའི་ཤེས་པ་དེས་ཡང་དག་པར་རྒྱུ་བའི་རླུང་དེ་ལ་བརྟེན་ནས་དྲིའི་རྣམ་པའི་ཕྲ་རགས་རྣམས་རྟོགས་པར་བྱེད།
4. རབ་ཏུ་རྒྱུ་བའི་རླུང་ནི་ལྕེའི་དབང་པོར་བརྟེན་ཅིང་གནས་པ་དང་ལྕེའི་ཤེས་པ་དེས་རླུང་དེ་ལ་བརྟེན་པའམ་འགྲོགས་ཏེ་རོའི་བྱེ་བྲག་གི་རྣམ་པ་ཁག་རྟོགས་པར་བྱེད།
5. ངེས་པར་རྒྱུ་བའི་རླུང་ནི་ལུས་ཀྱི་དབང་པོར་བརྟེན་ཅིང་གནས་པ་དང་། ལུས་ཀྱི་ཤེས་པས་རླུང་དེ་ལ་བརྟེན་ནས་རེག་བྱའི་ཕྲ་རགས་ཀྱི་རྣམ་པ་རྣམས་རྟོགས་པར་བྱེད་པ་བཅས་སོ།།
གཞུང་ཁག་གཞན་དུ་ཀླད་པ་སེམས་ཁམས་ཀྱི་གནས་ཁང་ཡིན་པར་འདོད་པ་དེ་ལའང་དགོས་པ་མེད་པ་ཞིག་མ་ཡིན་ཏེ་ངོ་བོ་གསལ་དྭངས་ཀྱི་ནུས་པའི་སེམས་ཁམས་དེ་རྩ་དབུ་མ་དང་རོ་མ། རྐྱང་མ་བཅས་གསུམ་ལ་བརྟེན་ཅིང་གནས་པ་དང་དབུ་རྐྱང་རོ་གསུམ་ཡང་ཡར་སྣེ་ཀླད་པའི་རྒྱབ་ངོས་བརྒྱུད་སྤྱི་གཙུག་ལ་འབྲེལ་ཡོད་པས་སོ།།
བཞི་པ། སེམས་ཁམས་ཀྱི་ལས་བྱེད་ཚུལ་སྐོར་གྱི་འདོད་ཚུལ།
སྤྱིར་ན་སེམས་ཁམས་སམ་ཤེས་པའི་གཡོ་འགུལ་དེ་རླུང་གི་གཡོ་འགུལ་དང་ཧ་ཅང་འདྲ་པོ་ཡོད། ཤེས་པའི་བྱེ་བྲག་འགའ་ཞིག་ཕྱི་རོལ་ཡུལ་རྟོགས་པའི་བློ་འགའ་ཡིན་པ་དང་། ཤེས་པའི་བྱེ་བྲག་འགའ་ཞིག་རང་གི་རྟོགས་བྱའི་ཡུལ་ལ་ལོག་པར་ཞུགས་ཀྱང་ཤེས་པའི་བྱེ་བྲག་འགའ་ཞིག་རང་ཡུལ་ལ་ཐེ་ཚོམ་དུ་འཇུག་པ་སྟེ་ཡིན་མིན་དང་ཡོད་མེད་སོགས་མཐའ་གཉིས་སུ་དོགས་པ་སོགས་ཤེས་པའི་རྣམ་གྲངས་མང་དག་ཅིག་ཡོད་པ་རེད། ཕྱི་རོལ་གྱི་ཆོས་བུམ་པ་རྟོགས་པའི་བློ་ཞིག་ཡིན་ན། དང་ཐོག་བུམ་པ་རྟོགས་པའི་མིག་ཤེས་ཤིག་མངོན་དུ་འགྱུར་བ་དང་མིག་ཤེས་དེ་སྐད་ཅིག་གཉིས་པའི་དུས་ནས་བུམ་པ་རྟོགས་པའི་ཡིད་ཤེས་ཤིག་ཀྱང་སྐྱེ་བས་བུམ་པ་རྟོགས་པའི་མིག་ཤེས་དེས་རང་གི་རྩ་བར་གྱུར་པའི་ཡིད་ཤེས་ལ་བུམ་པ་ཆེ་ཆུང་། ཁ་དོག་དབྱིབས་སོགས་ཀྱི་འདྲ་གཟུགས་ཀྱི་གོ་བརྡ་དེ་སྤྲད་རྗེས། ཡིད་ཤེས་དེས་བུམ་པ་དག་རྟོགས་པར་བྱེད་ཀྱི་ཡོད།
བུམ་པ་རྟོགས་པའི་མིག་ཤེས་ལྟ་བུས་ཐོག་མར་རང་གི་བཞོན་པར་གྱུར་པའི་རླུང་ལ་བརྟེན་ནས་ཕྱི་རོལ་གྱི་ཡུལ་བུམ་པའི་སྟེང་དུ་འཕྲོག་པར་བྱེད་ཀྱི་ཡོད་པ་དང་ཕྱི་རོལ་གྱི་ཡུལ་བུམ་པ་དེས་ཀྱང་དེ་འདྲ་མིག་ཤེས་ལ་བུམ་པའི་འདྲ་རྣམ་ཞིག་འཆར་ཐུབ་པའི་གོ་བརྡ་སྤྲད་ནས་རྐྱེན་གཉིས་འཚོགས་པ་ལས་མིག་ཤེས་ཀྱིས་བུམ་པ་རྟོགས་པར་བྱེད་ཀྱི་ཡོད་པ། མིག་ཤེས་ཀྱིས་བུམ་པ་རྟོགས་པ་ན་ཤེས་པ་དེ་དག་རྒྱུད་ལ་ལྡན་པའི་གང་ཟག་དེར་བུམ་པ་འདིའོ་སྙམ་དུ་འཛིན་པའི་སྣང་བ་ཞིག་འཆར་རྒྱུ་ཡོད། སྐབས་འགར་བུམ་པ་མངོན་དུ་མ་གྱུར་ཡང་འདི་བུམ་པའོ་སྙམ་པའི་སྣང་བ་ཞིག་འཆར་རྒྱུ་ཡོད་པས་དོན་དངོས་ཐོག་མིག་ཤེས་ཀྱིས་བུམ་པ་མཐོང་བ་ན་བུམ་པའི་འདྲ་རྣམ་ཞིག་ཤེས་པའི་སྟེང་དུ་འཆར་གྱི་ཡོད་པ་ལས་བུམ་པའི་གཟུགས་བློ་ཡུལ་དུ་ཡོང་བ་མ་ཡིན་ལ་ཤེས་པ་དག་བུམ་པའི་སྟེང་དུ་ཕར་སོང་བ་ཡང་མ་ཡིན། ཤེས་པའི་སྟེང་ངམ་བློ་ཡུལ་དུ་འཆར་བའི་བུམ་པ་ཡི་འདྲ་རྣམ་དེ་ཤེས་པའི་བདག་ཉིད་ལས་གྲུབ་པ་ཞིག་ཡིན། དེ་བཞིན་དུ། གཟུགས་རྟོགས་པའི་བློ། སྒྲ་རྟོགས་པའི་བློ། དྲི་རྟོགས་པའི་བློ། རོ་རྟོགས་པའི་བློ། རེག་བྱ་རྟོགས་པའི་བློ་སོགས་དེ་དག་ཚང་མས་རང་རང་གི་ཡུལ་རྟོགས་པར་བྱེད་སྐབས་རང་རང་གི་ཡུལ་དེའི་འདྲ་རྣམ་དག་བློ་ཡུལ་དུ་འཆར་བར་བྱེད་ཀྱི་ཡོད། ཡང་ཤེས་པའི་རྣམ་གྲངས་འགའ་ཞིག་གིས་རྟོགས་བྱའི་ཡུལ་ལ་ལོག་པར་ཞུགས་ནས་ཤེས་པའི་རྒྱུད་ལ་ལྡན་པའི་གང་ཟག་རང་ཉིད་བསླུ་བར་བྱེད་ཀྱི་ཡོད། དཔེར་ན། མཁྲིས་ནད་ན་བའི་མིར་དུང་དཀར་སེར་པོར་སྣང་བ་དང་ཐག་པ་སྦྲུལ་དུ་སྣང་བ་སོགས་ལྟ་བུའོ། །དངོས་དོན་དུ་མིའི་རྒྱུད་ལ་ལྡན་པའི་ཤེས་པའམ་ངོ་བོ་གསལ་དྭངས་ཀྱི་ནུས་པ་དེ་ནི་བལྟས་ན་མཐོང་རྒྱུ་མེད་པ་དང་བཟུང་ན་འཛིན་རྒྱུ་མེད་པའི་དངོས་པོ་རང་དབང་ཅན་ཞིག་ཡིན་པས། གང་ཟག་རང་ཉིད་ནས་ཚད་འཛིན་བྱེད་ཐབས་བྲལ་བ་ཞིག་རེད།
ལྔ་པ། སེམས་ཁམས་ཀྱི་དབྱེ་བ་སྐོར་གྱི་འདོད་ཚུལ།
དབྱེ་བར་བྱེད་པའི་གཞི་སེམས་ཁམས་གཅིག་ལ་དབྱེ་བ་འབྱེད་ཚུལ་རྣམ་པ་མང་དག་ཅིག་ཡོད་པ་དཔེར་ན། ཡིད་སོགས་ཤེས་པ་དྲུག་ཏུ་དབྱེ་བ། བློ་རིགས་བདུན་དུ་དབྱེ་བ། རྟོགས་པའི་བློ་དང་རྟོགས་མིན་གྱི་བློ་གཉིས་སུ་དབྱེ་བ། རྟོག་པ་དང་རྟོག་མིན་གྱི་ཤེས་པ་གཉིས་སུ་དབྱེ་བ། ཚད་མ་དང་ཚད་མིན་གྱི་བློ་གཉིས་སུ་དབྱེ་བ། ཡང་སེམས་དང་སེམས་བྱུང་གཉིས་སུ་དབྱེ་བ་སོགས་མཐའ་ལས་འདས། མདོར་ན་དེ་ཡང་མི་ལུས་གྲུབ་ཚུལ་དང་། སེམས་ཁམས་གྲུབ་ཚུལ་གྱི་འབྱུང་རྩ་དང་འབྲེལ་བ་སོགས་སྨྲ་བ་ནི་ཆེས་ལྐོག་གྱུར་གྱི་དཀའ་གནད་ཅིག་ཡིན་མོད། ཚན་རིག་པས་མི་ལུས་ཀྱི་ཕྲ་ཕུང་རིག་པ་དང་། སེམས་ཁམས་རིག་པ་སོགས་མི་ལུས་ཀྱི་དབང་པོ་སོ་སོའི་ལུས་ཁམས་ཀྱི་སྣང་ཚུལ་དང་འབྲེལ་བ། ཕན་ནུས་བཅས་དེང་གི་སྐྱེ་ལུགས་རིག་པས་གསལ་ཞིང་ཞིབ་པའི་སྒོ་ནས་བདེན་དཔང་ཡང་དག་མཛད་ཡོད་པ་ནི་ཀུན་གྱིས་བསྙོན་དུ་མེད་ལ། བོད་ཀྱི་གསོ་བ་རིག་པར་མཚོན་ནའང་ལུས་གྲུབ་ཚུལ་དང་། རྣམ་ཤེས་ཀྱི་རྟེན། བྱེད་ནུས་སོགས་བློ་རིག་གམ་སེམས་ཁམས་རིག་པའི་སྣང་ཚུལ་རྣམས་ཀླད་པའི་བྱེད་ནུས་དང་། ཀླད་པ་སེམས་ཁམས་ཀྱི་དབང་རྟེན་ཡིན་པ་རྒྱུད་འབྲེལ་མན་ངག་དང་བཅས་པ་རྣམས་ལས་མངོན་སུམ་དུ་གསལ་ཡོད་པ་དཔེར་ན། ཀླད་པ་རྩ་ཡི་རྒྱ་མཚོ་ཆེན་པོ་ལས། །ཞེས་པ་སོགས་ཀྱིས་ཀླད་པ་སེམས་ཁམས་ཀྱི་དབང་རྟེན་ཡིན་པར་གྲུབ་པ་དང་། དེང་ཚན་རིག་པ་ཚོས་ཀྱང་དེར་འདོད་ཚུལ་ཡོད། དེས་མ་ཚད་སྙིང་ཁམས་ལ་རྟེན་ནས་དྲན་པ་གསལ་ཞིང་རྣམ་ཤེས་ཚོགས་དྲུག་སྐྱེད་པའི་རྩ་ཉི་ཤུ་རྩ་བཞི་ནི་སྙིང་གར་ཡིད་བཟང་མ་ཞེས་རྒྱལ་པོ་ལྟ་བུར་སྒོ་ལྔའི་རྣམ་ཤེས་རྒྱུ་བའི་རྩ་དང་། ཀུན་གཞི་རྣམ་ཤེས་རྒྱུ་བའི་རྩ། ཡིད་ཀྱི་རྣམ་ཤེས་རྒྱུ་བའི་རྩ། ཉོན་མོངས་པའི་རྣམ་ཤེས་རྒྱུ་བའི་རྩ་བཅས་ལ་བརྟེན་ནས་དྲན་དབང་གི་ཤེས་རྟོགས་ནུས་པའི་སྣང་ཚུལ་དེ་སྙིང་ལ་འབྲེལ་བ་ཡོད་པ་སྟེ། རྒྱུད་ལས། དྲན་པའི་དབང་པོ་གསལ་བར་བྱེད་པའི་རྩ། །སྙིང་ལ་སྲིད་ཅིང་རྩ་ཕྲན་ལྔ་བརྒྱས་བསྐོར། །ཞེས་དང་། མན་རྒྱུད་ལས། སྙིང་ནི་རྒྱལ་པོ་ཚེ་སྲོག་སེམས་ཀྱི་རྟེན། །ཞེས་པ་དང་། ཟླ་རྒྱལ་ལས། སྙིང་ལ་ཐམས་ཅད་འདུས་པ་ནི། །ཀུན་གཞི་གནས་ཀྱི་འཁོར་ལོ་ཡིན། །ཞེས་སོགས་གསུངས་སོ།།
སྤྱིར་དུས་འཁོར་དང་གསང་སྔགས་ཀྱི་རྒྱུད་སྡེ་རྣམས་སུ་དབུ་རྐྱང་རོ་གསུམ་དང་རྩ་འཁོར་གྱི་རྣམ་གཞག་མཛད་པ་དག་ནི་གདུལ་བྱ་ཁྱད་པར་ཅན་རྣམས་ཀྱི་ངོར་ལུས་ཀྱི་གནས་ལུགས་ངེས་དོན་གྱི་དབང་དུ་བྱས་ནས་གསུངས་པ་དང་། གསོ་རིག་སྐབས་སུ་ནད་གསོ་དཔྱད་ལ་དགོངས་ནས་སྐྱེས་བུ་ཐ་མལ་པའི་ལུས་ལ་མངོན་སུམ་དུ་སྣང་བའི་དྲང་དོན་གྱི་སྒོ་ནས་དམིགས་སུ་བཟུང་ཡོད། དེ་ལྟ་བུའི་རྣམ་ཤེས་ཚོགས་བརྒྱད་ཀྱི་དབང་གིས་བདག་འཛིན་གྱི་དྲན་པ་གསལ་བར་བྱེད་པ་སོགས་སེམས་ཁམས་ཀྱི་སྣང་ཚལ་ལ་འབྲེལ་བ་དམ་ཟབ་ཡོད་པ་དེང་གི་ཚན་རིག་མཁས་ཅན་རྣམས་ལ་མཚོན་ན་དོགས་གནད་གསར་པ་ཞིག་ཏུ་གྱུར་ཡོད།
མདོར་ན་དྲང་དོན་གྱི་ལྟ་བའི་ཐོག་ནས་ཀླད་པ་དང་། ངེས་དོན་གྱི་ལྟ་བའི་ཐོག་ནས་སྙིང་ཁམས་ཏེ་གཉིས་ཀ་སེམས་ཁམས་ཀྱི་རྟེན་དུ་གསུངས་པ་དེ་ནི་ཐུན་མོང་མ་ཡིན་པའི་རང་རེའི་གསོ་རིག་གི་ཁྱད་ཆོས་ལས་ཐོན་པའི་དགོངས་གཞི་ཡིན་སྙམ། སེམས་ཅན་ཐམས་ཅད་ཀྱི་རྒྱུད་དུ་གནས་པའི་ཆེས་ངོ་མཚར་ཆེ་བའི་སེམས་ཁམས་སམ་ངོ་བོ་གསལ་དྭངས་ཀྱི་ནུས་པ་དེ་ནི་རྒྱ་ཆེ་ལ་གཏིང་ཟབ་པ་དཔོག་དཀའ་བ་ཞིག་ཡིན་པས་ཐམས་ཅད་བརྗོད་དཔོག་པ་མི་སྲིད་ཀྱང་འདིར་དེང་དུས་ཀྱི་ཚན་རིག་པས་སེམས་ཁམས་རིག་པར་ཞིབ་འཇུག་གནང་བའི་འབྲས་བུ་དང་བོད་ལུགས་གསོ་རིག་གི་སེམས་ཁམས་རིག་པའི་རྣམ་བཤད་ཟུང་འབྲེལ་ཐོག་བོད་ལུགས་ཀྱི་སེམས་ཁམས་སྐོར་གྱི་འདོད་ཚུལ་ཅུང་ཟད་ངོ་སྤྲོད་ཞུས་ཡོད། ཉེ་བའི་ལོ་ཤས་ནང་རྒྱལ་ཁབ་ཕྱི་ནང་གི་མཁས་དབང་ཚོས་བོད་ཀྱི་སེམས་ཁམས་རིག་པའི་སྐོར་ལ་ཞིབ་འཇུག་མང་དག་གནང་ཡོད་ཅིང་། སེམས་ཁམས་རིག་པ་དང་བར་དོའི་རྣམ་བཤད་སོགས་ལ་ཞིབ་འཇུག་གནང་བའི་ལྗགས་རྩོམ་ཇེ་མང་དུ་འགྲོ་མུས་རེད། བོད་ལུགས་གསོ་རིག་གི་སེམས་ཁམས་རིག་པ་འདི་ཉིད་ལ་ཐུན་མོང་མ་ཡིན་པའི་ཁྱད་ཆོས་མང་དག་ལྡན་ཡོད་ལ། དེ་ནི་འཛམ་གླིང་རིག་གནས་ཀྱི་ཤུལ་བཞག་གལ་ཆེ་ཞིག་ཀྱང་རེད། དེའི་ནང་དུ་ཚན་རིག་དང་མཐུན་པའི་ཆ་དང་མི་མཐུན་པའི་ཆ་གང་ཡང་ཡོད་སྲིད་ཀྱང་དེས་འཛམ་གླིང་གི་སེམས་ཁམས་རིག་པར་ཞིབ་འཇུག་བྱ་རྒྱུར་ཐུན་མོང་མ་ཡིན་པའི་དཔྱད་གཞི་མཁོ་འདོན་བྱེད་ངེས་པར་དགོངས་ཏེ་ཁོ་བོས་ཀྱང་དཔྱད་རྩོམ་འདི་བྲིས་ནས་གཙོ་བོ་བོད་ལུགས་གསོ་རིག་གི་སེམས་ཁམས་འདོད་ཚུལ་ངོ་སྤྲོད་ཞུ་ཁུལ་བྱས་ཀྱང་རང་ཉིད་ལ་ཤེས་རིག་ཞན་པས་ནོངས་པ་དང་འཁྲུལ་བ་ཡོད་ངེས་པས་གཟུར་གནས་མཁས་དབང་རྣམ་པས་འཁྲུལ་བཅོས་ཡོང་བ་ཞུ།།
– ཀྲུང་གོའི་བོད་རིག་པ། 2006ལོའི་དེབ་དང་པོ་ནས་ཟུར་འདོན་ཞུས།


text:
༄༅། །སྐབས་ ༡༦ པའི་བོད་མི་མང་སྤྱི་འཐུས་རྣམས་བོད་མིའི་འདུ་སྡོད་གཞིས་ཆགས་ཁག་ལ་ཕྱོགས་བསྐྱོད་ཕེབས་རྒྱུའི་ས་བགོས་ཡོད་པ་ལྟར། སྤྱི་འཐུས་བསྟན་འཛིན་འཇམ་དབྱངས་མཆོག་ཕྱི་ལོ་ ༢༠༡༧ ལོའི་ཟླ་ ༧ ཚེས་ ༢༢ ནས་ཚེས་ ༢༧ བར་རྒྱ་གར་བྱང་ཕྱོགས་ཧི་མ་ཅཱལ་མངའ་སྡེའི་ནང་རྟེན་གཞི་བྱས་པའི་མན་ཌི། སྤོན་ཌོ་བཀྲ་ཤིས་གླིང་། མཚོ་པདྨ། སུན་རྡར་ན་གྷར། བཀྲ་ཤིས་ལྗོངས་བཅས་ཀྱི་ས་གནས་ཁག་སོ་སོའི་ཁྱབ་ཁོངས་བོད་མིའི་སྡོད་སྒར་ཁག་ལ་གཞུང་འབྲེལ་ཕྱོགས་བསྐྱོད་ལེགས་པར་གྲུབ་སྟེ་ཟླ་ ༧ ཚེས་ ༢༨ ཉིན་བཞུགས་གནས་སྡེ་ར་ལྡུན་ལ་ཕེབས་འབྱོར་གནང་ཡོད་འདུག
དེ་ཡང་སྤྱི་འཐུས་མཆོག་ཕྱི་ཟླ་ ༧ ཚེས་ ༢༢ དགོང་དྲོ་སྡེ་ར་ལྡུན་ནས་རྡ་ས་བརྒྱུད་བཀྲ་ཤིས་ལྗོངས་སུ་ཕེབས་ཐོན་གྱིས་ས་གནས་སུ་འབྱོར་འཕྲལ་བཀྲ་ཤིས་ལྗོངས་ཀྱི་ས་གནས་འབྲེལ་མཐུད་པ་རིན་ཆེན་དཔལ་ལྡན་ལགས་ནས་སྣེ་ལེན་ཕེབས་བསུ་གནང་བ་དང་། དེ་བཞིན་མན་ཌི། སྤོན་ཊོ་བཀྲ་ཤིས་གླིང་། མཚོ་པདྨ། སུན་རྡར་ན་གྷར་བཅས་སུ་ཕེབས་སྐབས་ཀྱང་ས་གནས་འགོ་འཛིན་གཙོས་མི་མང་ནས་ཕེབས་བསུའི་སྣེ་ལེན་གཟབ་རྒྱས་ཞུས་གནང་ཡོད་འདུག
ཟླ་ ༧ ཚེས་ ༢༤ ཉིན་ནས་ས་གནས་ཁག་གི་ལས་རིམ་དབུ་འཛུགས་ཀྱིས་ཐོག་མར་བཀྲ་ཤིས་ལྗོངས་ས་གནས་ཀྱི་དཔལ་ཕུན་ཚོགས་གླིང་དགོན་པར་གནས་མཇལ་གནང་བ་དང་། དེ་ནས་ས་གནས་ཀྱི་སྔོན་འགྲོའི་སློབ་གྲྭ བཤད་གྲྭ ས་གནས་ཀྱི་སྨན་ཁང་ལ་གཟིགས་བསྐོར་དང་གནས་སྟངས་རྒྱུས་ལོན། རིམ་བཞིན་མན་ཌི་ཁྱབ་ཁོངས་བོད་མིའི་སྡོད་སྒར་ཁག མཚོ་པདྨར་རྟེན་གཞི་བྱས་པའི་དབུ་རྩེ་རི་ཁྲོད་དང་དགོན་སྡེ་ཁག་ལ་གནས་མཇལ། ས་གནས་མི་མང་དཔེ་མཛོད་ཁང་། སུན་རྡར་ན་གྷར་ས་གནས་ཁྱབ་ཁོངས་བོད་མིའི་སྡོད་སྒར་ཁག་སོགས་ལ་གཟིགས་བསྐོར་དང་གནས་སྟངས་རྒྱུས་ལོན་གནང་ཡོད་འདུག
ལྷག་པར་དུ་གཟིགས་བསྐོར་སྐབས་མན་ཌི་ས་གནས་འགོ་འཛིན་དང་ལྷན་མན་ཌི་རྗོང་ཁོངས་གྲོང་སྡེ་ལས་ཁུངས་ཀྱི་ཚོགས་གཙོ་ལྕམ་སྐུ་ (Smt.Neelam Sharma,President,Mandi Municipal Council) མཆོག་དང་། ཚོགས་གཞོན་སྐུ་ཞབས་ (Shri.Vishal Thakur,Vice President, Mandi Municipal Council) མཆོག ཧིན་བོད་མཛའ་འབྲེལ་ཚོགས་པའི་ཚོགས་མི་སྐུ་ཞབས་ (Shri. Pushpa Raj) མཆོག་བཅས་དང་མཇལ་འཕྲད་གནང་བ་དང་། དེ་བཞིན་ས་གནས་ཀྱི་ཉེན་རྟོག་འགོ་འཛིན་ (Shri,Ashok Kumar,S.P) མཆོག སྐུ་ཞབས་ (Shri Kulbushan Verma,A.S.P) མཆོག སྐུ་ཞབས་ (Shri Hitesh Lakhan Pal, D.S.P) མཆོག་བཅས་དང་མཇལ་འཕྲད་གནང་ཡོད་འདུག མཇལ་འཕྲད་སྐབས་སྤྱི་འཐུས་མཆོག་ནས་ས་གནས་བོད་མིར་ད་བར་རྒྱབ་སྐྱོར་གནང་བར་ཐུགས་རྗེ་ཆེ་ཞུས་གནང་བ་མ་ཟད། མ་འོངས་པར་མུ་མཐུད་རྒྱབ་སྐྱོར་གནང་སྐྱོང་ཡོང་བའི་རེ་བསྐུལ་ཡང་ཞུས་གནང་ཡོད་འདུག ཆབས་ཅིག་སྤྱི་འཐུས་མཆོག་ནས་བོད་མི་མང་སྤྱི་འཐུས་ལྷན་ཚོགས་ཀྱི་ངོ་སྤྲོད་དང་། ད་ལྟའི་བོད་ནང་གི་ཛ་དྲག་གནས་སྟངས་སྐོར་སོགས་ཀྱང་ཁོང་རྣམ་པར་གསུངས་གནང་ཡོད་འདུག
གཟིགས་བསྐོར་ཕྱོགས་ཕེབས་སྐབས་ས་གནས་སོ་སོའི་མི་མང་གི་བསམ་ཚུལ་བསྡུ་ལེན་དང་། མི་མང་འདུ་འཛོམས་ཐོག་སྤྱི་འཐུས་མཆོག་ནས་གསུང་བཤད་ཐེངས་ ༤ གནང་ཡོད་པ་དང་། ཐེངས་འདིའི་མི་མང་འདུ་འཛོམས་སྐབས་སོ་སོར། སྤྱི་འཐུས་མཆོག་ནས་གཙོ་བོ་རང་ཅག་གངས་ཅན་པ་ཡོངས་ཀྱི་མགོན་སྐྱབས་བླ་ན་མ་མཆིས་པ་འཛམ་གླིང་ཞི་བདེའི་དེེད་དཔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུའི་མཛད་འཕྲིན་དང་། བོད་ནང་གི་ཛ་དྲག་གནས་སྟངས། སྤྱི་འཐུས་སྐབས་ ༡༦ པའི་གྲོས་ཚོགས་ཚོགས་དུས་གསུམ་པའི་ལས་རིམ་སྐོར། བོད་དོན་དང་འབྲེལ་བའི་རྒྱལ་སྤྱིའི་ཆབ་སྲིད་ཀྱི་གནས་བབ་སོགས་ཀྱི་ཐོག་གསུང་བཤད་དང་དྲི་བར་ལན་འདེབས་གནང་འདུག
དེ་བཞིན་སློབ་ཕྲུག་དང། མི་མང་། ཁོངས་སོ་སོ་ནས་དཀའ་སེལ་མཇུག་སྐྱོང་དགོས་རིགས་སྙན་ཞུ་དང་། ཉམ་ཐག་གི་གནས་ཚུལ་རྒྱུས་ལོན་དང་དཀའ་སེལ་མཇུག་སྐྱོང་། དགོན་སྡེ་ཁག་དང་། མི་མང་སོགས་ཀྱི་གནས་སྟངས་ཐོག་གཟིགས་ཞིབ་གནང་ཆེད་ཕར་ཕེབས་ཚུར་འོང་ཐེ་བའི་ཁྱོན་ཉིན་གྲངས་ ༦ ཙམ་གྱི་གཞུང་འབྲེལ་ཕྱོགས་བསྐྱོད་ཀྱི་ལས་དོན་ཡོངས་སུ་གྲུབ་པ་གནང་ཡོད་འདུག ད་རེས་སྤྱི་འཐུས་མཆོག་ས་བགོས་ལྟར་ཕྱོགས་བསྐྱོད་ཕེབས་རིང་ས་གནས་སོ་སོ་ནས་བདེ་སྡུག་ཞུས་ཁག་ལ་འབྲེལ་ཡོད་ལྷན་ཁང་སོ་སོས་དཀའ་སེལ་དགོངས་བཞེས་དང་འབྲེལ་བའི་ཕྱག་བསྟར་མཇུག་སྐྱོང་གནང་དགོས་རིགས་རྣམས་དོན་གནད་རེ་རེ་བཞིན་སྤྱི་འཐུས་རྒྱུན་ལས་བརྒྱུད་འཛིན་སྐྱོང་བཀའ་ཤག་ཏུ་འབུལ་ལམ་ཞུ་རྒྱུ་ཡིིན་པ་བཅས་ཀྱི་གནས་ཚུལ་སྙིང་བསྡུས་སུ།།


text:
“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་སྤེལ་བ་ནི་ལྗོངས་ཏང་ཨུད་ཀྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་དང་ལྷག་པར་དུ་མཐའ་སྐྱོང་བོད་བརྟན་གྱི་འཐབ་ཇུས་ཀྱི་དགོངས་པ་གལ་ཆེན་ལག་བསྟར་དང་དོན་འཁྱོལ་གཏིང་ཟབ་བྱས་ནས“འདུ་ཤེས་བཞིའི”ནང་གི་སྲོག་ཤིང་ལ་མིག་ལྟོས་བྱ་རྒྱུ་སྔར་བས་ཆེ་རུ་བཏང་སྟེ་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་སྐོང་ཚོགས་བྱ་རྒྱུར་བསུ་བ་ཞུ་བའི་ཐབས་ཇུས་གལ་ཆེན་ཞིག་ཡིན་ལ་ཆབ་མདོ་གྲོང་ཁྱེར་གྱི་རིམ་ཁག་ཏང་ཨུད་དང་སྲིད་གཞུང་གིས་ངེས་པར་དུ་ལེགས་འགྲུབ་ཡག་པོ་བྱེད་དགོས་པའི་ཆབ་སྲིད་ཀྱི་ལས་འགན་གལ་ཆེན་ཞིག་ཀྱང་རེད།
བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོ་ཏན་ཏིག་ངང་སྤེལ་ཞིང་། ཆབ་མདོའི་དོན་དངོས་ལ་གཞི་ཚུགས་ནས་བྱ་བར་བསྟུན་ནས་འགྱུར་བ་དང་། སྐབས་དང་བསྟུན་ནས་ཡར་རྒྱས་གཏོང་བ། གནས་ཚུལ་དང་བསྟུན་ནས་གསར་འབྱེད་བཅས་བྱེད་དགོས། ཞིང་འབྲོག་མང་ཚོགས་ལ་དམིགས་ནས་དེ་སྔོན་གྱི་བསམ་བློའི་སློབ་གསོའི་ལག་ལེན་བྱེད་སྒོའི་གྲུབ་འབྲས་ཐོབ་པའི་ཉམས་མྱོང་བེད་སྤྱོད་དང་སྣུར་སྲིང་བྱས་ནས“ཡར་ལང་བ་བརྒྱད”ཀྱི་བྱེད་སྒོ་ལག་ལེན་ཤུགས་ཆེན་བསྟར་དགོས་པ་དང་། གཞོན་ནུ་ལོ་ཆུང་གི་སློབ་མར་དམིགས་ནས་གཞོན་ནུ་ལོ་ཆུང་གི་སེམས་ཁམས་སྐྱོན་བྲལ་ཡོང་བར་ཤུགས་རྐྱེན་ཐེབས་པའི་འཚོ་བའི་ཁོར་ཡུག་དང་། སྤྱི་ཚོགས་ཀྱི་ཁོར་ཡུག་མི་ལེགས་པ་འབྱུང་རྩ་ནས་བཀག་འགོག་བྱས་ཏེ“གསལ་པོ་བཞི་ཤོད་དགོས་པའི”བྱེད་སྒོ་རྒྱ་ཁྱབ་ངང་སྤེལ་དགོས་པ། དགོན་སྡེའི་གྲྭ་བཙུན་ལ་དམིགས་ནས་ཏང་གཅེས་རྒྱལ་གཅེས་ཀྱི་དར་ཆ་མཐོན་པོར་བསྒྲེངས་ནས་རྒྱལ་གཅེས་རིང་ལུགས་ཀྱི་སློབ་གསོ་དང་། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཀྱི་སློབ་གསོ། ཁྲིམས་ལུགས་དྲིལ་བསྒྲགས་ཀྱི་སློབ་གསོ་སོགས་གཏིང་ཟབ་སྤེལ་ནས་གྲྭ་བཙུན་ཚོར་རྒྱལ་གཅེས་ཆོས་གཅེས་དང་སྒྲིག་བརྩི་ཁྲིམས་སྲུང་གི་ཁྲིད་སྟོན་བྱས་ཏེ་ཆོས་ལུགས་དེ་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་བར་ཁྲིད་སྟོན་ཧུར་ཐག་བྱེད་དགོས།
སློབ་གསོ་ལག་ལེན་བྱེད་སྒོ་བརྒྱུད་ནས་མི་རིགས་ཁག་གི་མང་ཚོགས་ཚོར་བྱ་སྤྱོད་དངོས་ཀྱི་ཐོག་ནས་ཏང་གི་བཀའ་དྲིན་ལ་སྣང་ཆེན་དང་། མཐུན་སྒྲིལ་ལ་སྣང་ཆེན། ལེགས་སྐྱེས་འབུལ་རྒྱུར་སྣང་ཆེན། ཤེས་དཔལ་ལ་སྣང་ཆེན་བཅས་བྱ་རྒྱུའི་ཁྲིད་སྟོན་བྱས་ནས་སྲོག་ཤིང་ལ་དགའ་ཞེན་དང་། མེས་རྒྱལ་ལ་དགའ་ཞེན། ཁྱིམ་གཞིས་ལ་དགའ་ཞེན། འཚོ་བར་དགའ་ཞེན་བཅས་ཀྱི་རིན་ཐང་ལྟ་བ་འཛིན་ཕྱོགས་དང་ལྷག་བསམ་ཟོལ་མེད་ཀྱི་བསམ་བློའི་འཁྱེར་སོ་སྐྱེད་སྲིང་བྱས་ཏེ་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཀྱི་བསམ་བློའི་རྨང་གཞི་དང་། མང་ཚོགས་ཀྱི་རྨང་གཞི། གཞི་རིམ་གྱི་རྨང་གཞི་བཅས་བརྟན་དུ་བཏང་ནས་ཕུལ་བྱུང་གི་ལས་ཀའི་གྲུབ་འབྲས་དང་བསམ་པའི་ཉམས་འགྱུར་བཟང་པོའི་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་སྐོང་ཚོགས་བྱ་རྒྱུར་བསུ་བ་ཞུ་དགོས།


text:
- མདུན་ངོས་སུ། »
- ཚན་རིག་མི་སྣ། »
- རོ་བྷརཊ བོལ Robert Boyle
སྤེལ་མཁན། : tsenrig 4/19/2010
ཁོང་ནི་རང་འབྱུང་ལྟ་གྲུབ་མཁན་དང་དེང་དུས་ཀྱི་རྫས་སྦྱོར་རིག་པ་གསར་གཏོད་བྱེད་མཁན་ཁོངས་ཀྱི་མི་སྣ་གྲགས་ཅན་ཞིག་ཡིན། ཁོང་གི་བྱས་རྗེས་མང་དག་ཅིག་ཡོད་པ་ལས་དྲན་གསོ་འོས་པ་ནི། རླུང་གཟུགས་ཀྱི་གནོན་ཤུགས་དང་ཤོངས་ཚད་བར་གྱི་འབྲེལ་བ་བསྟན་པའི་ཁྲིམས་དེ་དག་ཡིན། དེ་བཞིན་དབྱིན་ཇིའི་རྒྱལ་གཞུང་མཐུན་ཚོགས་ཞེེས་པའི་ཚོགས་སྡེ་དེ་ཉིད་གསར་འཛུགས་བྱེད་མཁན་གྱི་མི་སྣ་གཙོ་གྲས་ཤིིག་ཡིན་པ་དང་། ཚོགས་སྡེ་དེ་ནི་སྐབས་དེར་ཚན་རིག་འཕེལ་རྒྱས་ཀྱི་ཆེད་དུ་འཛུགས་སྐྲུན་བྱུང་བའི་གཞུང་གཉེར་གྱི་ཚོགས་པ་གལ་ཆེན་ཞིག་ཡིན། མ་ཟད་རང་གི་གྲུབ་དོན་གང་ཡིན་པ་དེ་དག་ཚན་རིག་གི་ཐབས་ལམ་དང་བརྟག་དཔྱད་ཀྱི་ལམ་ནས་ཚོད་ལྟ་བྱེད་མཁན་གྱི་ཆེས་ཐོག་མའི་མི་སྣ་ཞིག་ཡིན།
ཁོང་གི་མི་ཚེ།
ཁོང་ནི་ཕྱི་ལོ་༡༦༢༧ ལོར་ཨར་ལེནཊ་རྒྱལ་ཁབ་ཀྱི་མངའ་ཁོངས་སུ་ཡོད་པའི་ལིས་མོར Lismore ཞེས་པའི་ས་གནས་སུ་སྐུ་འཁྲུངས། ཁོང་ཆུང་དུས་ནས་ཕྷེ་རེན་སི་དང་ལེ་ཊེན་གྱི་སྐད་ལ་སློབ་གཉེར་བྱས་པ་དང་དགུང་ལོ་བརྒྱད་ཐོག་དབྱིན་ཡུལ་དུ་ཡོད་པའི་ཨེ་ཏོན་མཐོ་སློབ་ཏུ་སློབ་འཇུག་བྱས་ཡོད། སྤྱི་ལོ་༡༦༤༡ ལོར་ཡོ་རོབ་གླིང་ཆེན་ནང་ཡུལ་སྐོར་དུ་སོང་ནས་ཕྱིར་དབྱིན་ཡུལ་དུ་འཁོར་མཚམས་རང་ཡུལ་དུ་དུས་ཟིང་སྐབས་དང་ཁེལ་བས་དེ་གར་གནས་སྡོད་མི་བྱེད་ཐུ་མེད་བྱུང་། ཁོང་གི་ཡབ་ནི་གཞུང་ཞབས་ཆེ་གྲས་ཤིག་ཡིན་པ་དང་འདས་གྲོངས་སོང་བའི་རྗེས་ས་ཁང་དང་རྒྱུ་དངོས་མང་དག་ཅིག་རྒྱུད་གཏོང་བྱུང་བར་བརྟེན་དཔལ་འབྱོར་གྱི་ཆེད་དུ་དཀའ་སྤྱད་མི་དགོས་པར་རང་མོས་ཀྱིས་འཚོ་བར་རོལ་པའི་གོ་སྐབས་བྱུང་ཡོད། དེར་མི་མངོན་པའི་མཐོ་སློབ་ཅེས་པའི་ཚོགས་སྡེ་ཞིག་གི་ནང་དུ་ཞུགས་པ་དང་ཁོང་ཚོའི་དམིགས་ཡུལ་ནི་ལྟ་གྲུབ་གསར་མ་ཞེས་པའི་བསམ་ཚུལ་གོང་འཕེལ་གཏོང་ཐབས་བྱེད་རྒྱུ་དང་ལྟ་གྲུབ་དེའི་ནང་བརྟག་དཔྱད་དང་འབྲེལ་བའི་ཚན་རིག་ནང་དཔྱད་ཐབས་གསར་འཚོལ་བྱེད་ཀྱི་ཡོད། ཕྱི་ལོ་ ༡༦༥༤ ལོར་ཨོག་སི་ཕོརཊ་Oxfordལ་གནས་སྤོས་བྱས་པ་དང་ས་གནས་དེ་ནི་ཁོང་ཚོའི་ཚོགས་མི་འདུ་འཛོམས་བྱེད་ཡུལ་གཙོ་བོ་ཞིག་ཏུ་གྱུར་ཡོད། ཕྱི་ལོ་ ༡༦༦༣ ལོར་རྒྱལ་པོ་ཅརལིས་གཉིས་པས་ཁྲིམས་ལུགས་ཀྱི་ཐོག་ནས་ཁོང་ཚོའི་ཚོགས་པ་དེ་བཞིན་རྒྱལ་གཞུང་གི་ཚོགས་སྡེ་ཞེས་པར་མིང་སྒྱུར་བྱས་པ་དང་ཁོང་ཚོའི་ལས་འགན་ནི་རང་འབྱུང་ཤེས་བྱ་གོང་མཐོར་གཏོང་རྒྱུ་མ་ཟད་སྐུ་ཞབས་རོབྷརཊ བོལ་ལགས་རང་ཉིད་ཚོགས་པ་དེའི་རྒྱུན་ལས་ལ་བསྐོ་བཞག་བྱུང་བ་རེད། ཕྱི་ལོ་༡༩༨༠ ལོར་རྒྱལ་གཞུང་ཚོགས་སྡེའི་ཚོགས་གཙོར་བསྐོོ་བཞག་བྱུང་ཡང་དང་ལེན་མ་བྱས་པ་མ་ཟད་༡༦༦༨ ལོར་ལོན་ཊོན་ལ་གནས་སྤོས་པ་ནས་བཟུང་༡༦༩༡ ལོར་དགོངས་པ་མ་རྫོགས་པར་རང་གི་སྲིང་མོ་དང་ལྷན་དུ་དེ་གར་གཏན་སྡོད་བྱས་ཡོད།
ཁོང་གི་བྱས་རྗེས།
ཁོང་གི་ཉམས་ཞིབ་ཕལ་ཆེ་བ་དེ་སྔོན་ཨོག་སི་ཕོརཊ་ལ་བསྡད་ཡུན་རིང་བྱས་ཡོད་པ་དང་དེ་དག་ཕལ་ཆེ་བ་གོ་ལའི་རླུང་ཁམས་ཚུད་པའི་རླངས་གཟུགས་ཀྱི་གཤིས་སྤྱོད་དང་འབྲེལ་བ་ཡིན། བརྟག་དཔྱད་ཞིབ་ཕྲའི་ཐོག་ནས་བོལ་གྱི་གཏན་ཁྲིམས་ཞེས་པ་གསར་གཏོད་བྱུང་བ་དང་ཁྲིམས་ལུགས་དེ་ལྟར་བྱས་ན། དྲོད་ཚད་གཏན་ཚུགས་སྐབས་རླུང་རྫས་བྱེ་བྲག་ཅིག་གི་བོངས་ཚད་དེ་གནོན་ཤུགས་དང་ལྡོག་པའི་འགྱུར་བ་འགྲོ་ཡི་ཡོད་ཅེས་བཤད་ཡོད། འདིའི་གོ་དོན་ནི་ཚ་ཚད་ལ་འགྱུར་མ་བཏང་ཚེ་རླུང་གཟུགས་ཤིག་གི་གནོན་ཤུགས་ཆེ་རུ་ཕྱིན་པའམ་བཏང་ཚེ་དེའི་བོངས་ཚད་ཆ་མཚུངས་ཀྱི་ཐོག་ནས་ཆུང་དུ་འགྲོ་ཡི་ཡོད་ཅེས་པ་དེ་ཡིན། དེ་བཞིན་ཁོང་གིས་གོ་ལའི་རླུང་ཁམས་ཀྱི་སྟུགས་ཚད་འཇལ་བ་དང་རླུང་ཁམས་ཀྱི་གནོན་ཚད་འགྱུར་བ་དང་དུས་མཚུངས་དེའི་ནང་ཡོད་པའི་དངོས་གཟུགས་ཀྱི་ལྕི་ཚད་ཀྱང་འགྱུར་བ་འགྲོ་ཚུལ་བཤད་ཡོད། ཁོང་གི་འདོད་ཚུལ་ལྟར་ན། བེམ་རྫས་ཐམས་ཅད་རྡུལ་ལས་གྲུབ་པ་དང་དེ་དག་ལ་ཡང་ཆེ་ཆུང་སྣ་ཚོགས་ཡོད་ཆོག་པ་གང་ཞིག་ལྷན་དུ་ཚོགས་ནས་རགས་པའི་གོང་བུ་གྲུབ་པ་ཡིན། དེ་འདྲའི་གོང་བུ་རེ་རེས་རྫས་ཀྱི་དངོས་པོ་གཅིག་གྲུབ། མ་ཟད་འདུས་རྫས་དང་འདྲེས་མ་གཉིས་ཀྱི་ཁྱད་པར་འབྱེད་ཐུབ་པ་བྱུང་ཡོད། འདུས་རྫས་ནི་རྫས་སྦྱོར་གྱི་ཐོག་ནས་གྲུབ་ཀྱང་འདྲེས་མ་ནི་དེ་ལྟར་མ་ཡིན་པར་རྫས་དེ་དག་ཕན་ཚུན་འདྲེས་པ་ཙམ་ལས་རྫས་འགྱུར་ཐེབས་མེད།
དེ་བཞིན་ཁོང་གི་སློབ་མ་ཞིག་དང་ལྷན་དུ་འབར་ཞུན་རང་བཞིན་ཐད་སློབ་གཉེར་དང་བརྟག་དཔྱད་བྱས་ཡོད། ཁོང་ཚོས་རླུང་མེད་པའི་སྟོང་སངས་ཀྱི་ཤེལ་དམ་ནང་རྡོ་སོལ་དང་སལ་ཕྷར་གང་ཡང་མེས་མི་ཟིན་ན་ཡང་རླུང་དང་ཕྲད་ཚེ་དེ་དག་གཉིས་ཀ་མེས་སླ་མོར་ཟིན་ཐུབ་ཀྱང་། དེ་གཉིས་གང་རུང་ཞིག་པོཊྲེེཤིམ་ནའིཏྲེཊ་དང་མཉམ་བསྲེས་བྱས་ཚེ་རླུང་མེད་སྟོང་སངས་ཀྱི་ནང་དུ་ཡང་མེ་འབར་བ་ཤེས་ཚོར་བྱུང་བར་བརྟེན་དངོས་པོ་གང་ཡང་རུང་བ་ཞིག་མེ་འབར་བ་ལ་རླུང་དང་པོཊེཤིམ་ནའིཏྲེཊ་གཉིས་ལ་ཐུན་མོང་དུ་ཚང་བའི་རྫས་ཤིག་ངེས་པར་དུ་དགོས་པའི་མཇུག་སྡོམ་བྱས་ཡོད། དེ་འདྲའི་ཐུན་མོང་གི་རྫས་དེ་སྤྱི་ལོ་༡༧༧༤ ལོར་དབྱིན་ཇིའི་རྫས་སྦྱོར་མཁན་ཇོ་སེབ་པེརིསེལི་ལགས་ཀྱིས་ཟུར་འདོན་ཐུབ་པ་བྱུང་བ་དང་དེའི་ལོ་གསུམ་གྱི་རྗེས་སུ་ཕེ་རེན་སིའི་རྫས་སྦྱོར་མཁན་ཨེན་ཏོ་ནིལའོསར་གྱིས་རྫས་དེའི་མིང་དུ་འཚོ་རླུང་ངམ་ཨོག་སི་ཇེན་ཞེས་གཏགས་པ་རེད།
རྫས་སྦྱོར་རིག་པའི་ནང་བེད་སྤྱོད་བཞིན་པའི་ཞིབ་སྡུར་རམ་ཨེ་ན་ལི་སིས་ཞེས་པའི་ཐ་སྙད་དང་དེ་མིན་རྫས་སྦྱོར་གྱི་དཔྱད་ཐབས་མང་དག་ཅིག་ཁོང་གིས་གསར་གཏོད་བྱས་པ་ཡིན། དེ་བཞིན་ཚ་དང་སྐྱུར་གྱི་རང་བཞིན་འབྱེད་ཐབས་སུ་བཀོལ་བའི་ལི་ཊ་མ་སི་སོགས་རྩི་ཤིང་གི་ཁུ་བ་འདོན་སྒྲུབ་བྱེད་པའི་སྲོལ་བཏད། ཕྱི་ལོ་༡༦༦༧ ལོར་ཁོང་འཛམ་གླིང་ནང་ལུས་ནས་འོད་འབྱིན་མཁན་གྱི་སྲོག་ཆགས་སྐོར་སློབ་གཉེར་བྱེད་མཁན་ཐོག་མ་དེ་ཆགས་ཡོད། ཁོང་གི་ཉམས་ཞིབ་ནང་ཧམ་བུ་དང་ཕྲ་འབུའི་རིགས་ལུས་ནས་རང་འབྱུང་གི་འོད་འབྱིན་མཁན་དེ་དག་ལ་རླུང་དགོས་པ་དང་། དེ་ཡང་སྟོང་སངས་ཀྱི་ནང་དུ་འོད་མི་འབྱིན་ཡང་རླུང་དང་ཕྲད་ཚེ་སླར་ཡང་འོད་འཕྲོ་བ་ཤེས་རྟོགས་བྱུང་ཡོད། ཁོང་གིས་རྩིག་བྱང་དང་རས་ཡོལ་སོགས་ཀྱི་སྟེང་དུ་གཟུགས་བརྙན་འཆར་ཐུབ་པའི་དཔར་ཆས་ཤིག་ཀྱང་གསར་སྐྲུན་བྱས་ཡོད། དེ་བཞིན་ཁོང་གིས་ལྕགས་རིགས་གཅིག་ནས་གཞན་དུ་སྒྱུར་བའི་འབད་བརྩོན་ཡང་བྱས་རེད།
ཁོང་ནི་ཆོས་དང་ཚན་རིག་གཉིས་ཀར་དོ་སྣང་ཡོད་མཁན་ཞིག་དང་། ཡི་ཤུ་ཡི་དཔེ་ཆ་ཡིག་སྒྱུར་ཆེད་འགྲོ་འགྲོན་ཆེན་པོ་བཏང་བ་མ་ཟད་དཔེ་ཆའི་གོ་བ་དང་སློབ་གཉེར་ཆེད་སྐད་གཞན་ལ་ཡང་སྦྱང་བརྩོན་བྱས་ཡོད། མ་ཟད་ཡི་ཤུ་ཆོས་ལུགས་དེ་བཞིན་ཆོས་ལུགས་གཞན་གྱིས་མི་གནོད་པའི་ཆེད་དུ་བོལ་གྱི་གཏམ་བཤད་ཅེས་པའི་ཚོགས་དུས་གསར་འཛུགས་གནང་།
ཡེ་ཤུ་མ་ཤི་ཀའི་བཀའ་ལུང་ནང་རང་ཅག་ཐར་པ་ཐོབ་པར་མཁོ་བའི་ཐར་པའི་གསང་གནས་ཧྲིལ་པོ་ཚང་བ་དང་དེ་དག་ཇི་བཞིན་བསྟན་གནང་མཛད་ཡོད། ་་་་་་་་་་རོ་བྷརཌ་བོལ།
དེ་བཞིན་དངོས་ཁམས་ཚན་རིག་ནང་དུ་ཡང་བྱས་རྗེས་མང་དག་ཅིག་བཞག་ཡོད་པ་ནི། ཁོང་གིས་རླུང་གཟུགས་ཀྱི་རང་གཤིས་ལ་ཉམས་ཞིབ་བྱས་པ་དང་སྒྲ་ཞིག་རྒྱུད་གཏོང་ཐུབ་པར་རླུང་གི་བྱེད་ལས་གང་ཡིན། ཆུ་འཁྱགས་པར་གྱུར་བའི་སྐབས་སུ་ཕྱི་ཕྱོགས་སུ་འབྱིན་པའི་ཤུགས་སོགས་ཀྱི་ཐད་སློབ་གཉེར་བྱས་ཡོད། དེ་མིན་དངོས་ཁམས་རིག་པའི་བརྗོད་གཞི་གཞན། དཔེར་ན། ཤེལ་གཟུགས་ཀྱི་འོད་འགུག་ཐུབ་པའི་ནུས་པ་དང་གཤེར་གཟུགས་ཀྱི་སྟུགས་ཚད། གློག་དང་ཁ་དོག འགུལ་མེད་ཀྱི་གཤེར་གཟུགས་ཀྱི་རང་གཤིས་སོགས་ནི་ཁོང་གི་དོ་སྣང་ལྷག་པར་བྱེད་ཡུལ་ཁག་ཡིན། འོན་ཀྱང་ཁོང་གི་བྱས་རྗེས་གཙོ་བོ་ནི་དེ་སྔོན་ཡོད་བཞིན་པའི་གསེར་འགྱུར་གྱི་རྩི་སོགས་ཚན་རིག་མ་ཡིན་པའི་ལམ་ལུགས་དེ་དག་ཚན་རིག་དང་མཐུན་པའི་དེང་དུས་ཅན་གྱི་རྫས་སྦྱོར་གྱི་ལམ་ལུགས་ཤིག་ཏུ་སྒྱུར་ཡོད། ཁོང་ནི་རྫས་སྦྱོར་དང་འབྲེལ་བའི་རྟོག་བཟོའི་ལྷ་སྒྲུང་དེ་དག་ལས་བརྒལ་ཏེ་ལམ་ལུགས་དེ་ཉིད་ཚན་རིག་རྐྱང་པ་ཞིག་ཏུ་སྒྱུར་མཁན་གྱི་ཆེས་ཐོག་མའི་མི་སྣ་གལ་ཆེན་ཞིག་ཡིན། །


text:
༄༅། །ཕྱི་ལོ་ ༢༠༡༧ ཟླ་ ༨ ཚེས་ ༧ ཉིན་གངས་སྐྱིད་གཉའ་ཁྲི་ཚོགས་ཁང་དུ་འདི་ག་ཤེས་རིག་ལས་ཁུངས་ནས་རྩོམ་སྒྲིག་དང་པར་འགྲེམས་ཞུས་པའི་སོན་རྩ་བྱིས་པའི་དེབ་ཕྲེང་ ༤༠ ཤེས་རིག་བཀའ་བློན་དངོས་གྲུབ་ཚེ་རིང་མཆོག་གིས་དབུ་འབྱེད་གནང་།
དེ་ཡང་གོང་ཚེས་ཉིན་གྱི་ཕྱེད་ཡོལ་ཆུ་ཚོད་ ༢ ཙམ་ལ་དབུ་འབྱེད་མཛད་སྒོའི་སྐུ་མགྲོན་གཙོ་བོ་ཤེས་རིག་བཀའ་བློན་དངོས་གྲུབ་ཚེ་རིང་མཆོག་དང་། ཤེས་རིག་དྲུང་ཆེ་ཀརྨ་སེངྒེ་ལགས། ཤེས་ཡོན་ལྷན་ཚོགས་ཀྱི་འགན་འཛིན་དྲུང་འཕར་ཚེ་རིང་བསམ་གྲུབ་ལགས། ཤེས་རིག་རྩོམ་སྒྲིག་དང་བརྡ་ཆད་ཚན་པའི་འགན་འཛིན་ཟུར་པ་ཀརྨ་སྨོན་ལམ་ལགས། སམ་བྷོ་ཊའི་སྤྱི་ཁྱབ་འགན་འཛིན་རྣམ་རྒྱལ་ཡར་འཕེལ་ལགས། དྷ་ས་བོད་ཁྱིམ་གྱི་ཤེས་ཡོན་ངེས་སྟོན་པ་བསོད་ནམས་སྲི་གཅོད་ལགས། བོད་ཁྱིམ་སྟེང་ཤོད་གཉིས་ཀྱི་སློབ་སྤྱི། མེས་དབོན་གཙུག་ལག་དཔེ་སྟོན་སློབ་གྲྭའི་དགེ་ཆེ། ཤེས་རིག་ལས་ཁུངས་ཀྱི་ལས་བྱེད་ཁག་གཅིག དེ་བཞིན་ཕྱི་ནང་གི་གསར་འགོད་པ་བཅས་ཚང་འཛོམས་ཀྱི་ཐོག་མར་ཤེས་རིག་ཤེས་ཡོན་འགན་འཛིན་ཚེ་རིང་བསམ་གྲུབ་ལགས་ཀྱིས་ངོ་སྤྲོད་གསུང་བཤད་གནང་གྲུབ་མཚམས་སྐུ་མགྲོན་གཙོ་བོ་མཆོག་གིས་སོན་རྩ་བྱིས་པའི་དེབ་ཕྲེང་དབུ་འབྱེད་གནང་སྟེ་གསུང་བཤད་གནང་དོན།
ཚང་མར་འཚམས་འདྲི་ཞུ་བ་དང་སྦྲགས་དེ་རིང་སོན་རྩ་བྱིས་པའི་དབུ་འབྱེད་ཀྱི་མཛད་སྒོ་རེད། འོན་ཀྱང་རྣམ་པ་ཚོར་དུས་ཚོད་སྐར་མ་ཁ་ཤས་ཤིག་དགོངས་བཞེས་གནང་རོགས། གང་ལགས་ཤེ་ན། ཕྱི་ལོ་ ༢༠༡༢ ནས་སྤྱི་ཡོངས་ཀྱི་འཆར་གཞི་ཞིག་གི་ནང་ནས་ཚན་པ་ཞིག་ཆགས་ཀྱི་ཡོད། ང་ཚོས་བྱིས་པའི་ཀློག་རྩལ་དེ་ཉིད་གལ་ཆེན་པོ་ཞིག་བརྩི་བའི་ནང་ནས་སྡེ་ཚན་ལྔ་པ་ཆགས་ཡོད། དེ་རིང་འདིར་ཤེས་ཡོན་གྱི་ཐད་འགན་འཁྱེར་མཁན་མང་པོ་ཞིག་སླེབས་འདུག དེར་བརྟེན་ངས་འདི་གནད་འགག་མཐོང་ནས་བྱུང་རིམ་ལྟ་བུ་ཐུང་ངུ་ཞིག་ཞུ་ན་དྲན་བྱུང་།
ཕྱི་ལོ་ ༢༠༡༢ ནང་ང་རང་ཤེས་རིག་ལས་ཁུངས་ནང་དྲུང་ཆེའི་འགན་འཁྱེར་ནས་ཞབས་ཞུ་ཞུ་རྒྱུའི་གོ་སྐབས་ཐོབ་བྱུང་། སྐབས་དེར་ཤེས་རིག་བཀའ་བློན་དཔལ་ལྡན་སྲིད་སྐྱོང་མཆོག་རེད། ཕྱི་ལོོ་ ༢༠༡༢ ཕྱི་ཟླ་ ༩ གཡས་གཡོན་ཞིག་ལ་ང་ཚོའི་ཤེས་ཡོན་འགན་འཛིན་ཡོད་པའི་ཐོག་ནས་བོད་པའི་སློབ་གྲྭ་ཁག་གི་ཤེས་ཡོན་གྱི་གནས་སྟངས་ཐོག་འདོད་བློ་ཁེངས་ངེས་ཤིག་དང་སྤུས་ཚད་ལྡན་པ་ཞིག་ཡོང་གི་མེད་པའི་བཀའ་མོལ་གླེང་མཁན་མང་པོ་བྱུང་ཡོད། དེའི་ཐོག་ལ་སྲིད་སྐྱོང་མཆོག་ནས་ཀྱང་བཀའ་ཤག་སྐབས་ ༡༤ དེས་ཤེས་ཡོན་འདི་གལ་ཆེ་ཤོས་སུ་བརྩི་བཞིན་སྐོར་གསུངས་པ་རེད།
དཔལ་ལྡན་སྲིད་སྐྱོང་མཆོག་ནས་ཀྱང་བཀའ་བློན་གྱི་འགན་བཞེས་པ་རེད། སྐབས་དེར་ཉིན་གྲངས་གཉིས་རིང་རྒྱལ་སྤྱིའི་རང་བཞིན་ལྡན་པའི་མཁས་པའི་ཚོགས་འདུ་ཞིག་ཚོགས་ཡོད། དེའི་ནང་ལ་བོད་རིགས་དང་གཞན་ཡང་ཕྱི་རྒྱལ་ཨ་རི་དང་ཁེ་ན་ཌ་ནས་ཕེབས་ཡོད་པ་མ་ཟད། ལྷག་པར་དུ་རྒྱ་གར་གྱི་མཁས་པ་ཁག་གཅིག་ཀྱང་ཡོད། མཁས་དབང་ཚོས་ལམ་སྟོན་གནང་བའི་ནང་ནས་གལ་ཆེ་ཤོས་གཉིས་བྱུང་སོང་། དང་པོ་དེར་གཞི་རིམ་འོག་མའི་ཤེས་ཡོན་ཐོག་ལ་ཤུགས་སྣོན་རྒྱག་དགོས་པ་དང་། གཉིས་པ་དེར་དགེ་རྒན་གྱིས་ཁྱད་ལས་དང་ཤེས་ཡོན་སྤུས་ཚད་ཐོག་ལ་ཤུགས་སྣོན་རྒྱག་རྒྱུ་དེ་ཡིན་པ་ར་སྤྲོད་བྱུང་ཡོད།
དེར་བརྟེན་གཞི་རིམ་འོག་མའི་ཤེས་ཡོན་ཐོག་ལ་ཤུགས་རྒྱག་དགོས་ཀྱི་འདུག ཅེས་པའི་ལས་འཆར་ཞིག་སོན་རྩ་བྱིས་པའི་དེབ་ཕྲེང་དབུ་འབྱེད་བྱ་རྒྱུ་ཆགས་བཞིན་ཡོད། གཞི་རིམ་འོག་མའི་ལས་འཆར་ཁོངས་ལ་བྱིས་པའི་ཀློག་རྩལ་ཡར་རྒྱས་གཏོང་དགོས་རྒྱུ་དང་། སློབ་གྲྭ་སོ་སོ་དང་འཛིན་གྲྭ་སོ་སོའི་ནང་ལ་འཛིན་གྲྭའི་དཔེ་མཛོད་གྲ་སྒྲིག་བྱེད་རྒྱུ་དང་། བྱིས་པར་སློབ་འཁྲིད་གནང་སྟངས་ཀྱི་ཐབས་ལམ་ཐོག་སྦྱོང་བརྡར་ཕུལ། དེ་བཞིན་སློབ་གྲྭ་ཚང་མའི་ནང་ལ་དཔེ་མཛོད་རེ་ཡོད། དཔེ་མཛོད་དེ་དག་དང་འབྲེལ་བའི་འགན་ཁུར་གནང་ཕྱོགས་ཐད་ཟབ་སྦྱོང་ཕུལ་བ་མ་ཟད།
ཕྲུ་གུའི་ཕ་མ་རྣམས་ལའང་ཟབ་སྦྱོང་ཕུལ་བ་དང་། ལྷག་པར་བྱིས་པའི་སེམས་ཁམས་དང་གནས་ཚད་ལ་དཔགས་པའི་སྒྲུང་དེབ་བཟོ་རྒྱུའི་སྡེ་ཚན་སོགས་ལ་ཤུགས་སྣོན་རྒྱག་དགོས། ཚོགས་ཆུང་ཞིག་ཟུར་དུ་ཡོད་པ་དང་གཙོ་བོ་སྐུ་ཞབས་ཀྲིཤཎ་ཀུ་མཱར་ Krishna Kumar མཆོག་རྒྱ་གར་ནང་ལ་མཁས་པ་གྲགས་ཅན་དང་ཚང་མས་བཀུར་འོས་པ་ཞིག་ཡིན། དེར་བརྟེན་ཁོང་གི་དབུ་ཁྲིད་འོག་ཤེེས་རིག་ལས་ཁུངས་དང་འབྲེལ་ཡོད་ལྕམ་སྐུ་ལ་ཏི་ཀ་གུཔྟ་ལགས་ Latika Gupta དང་དེ་བཞིན་ཀརྨ་སྨོན་ལམ་ལགས་ཀྱིས་འགན་འཁྱེར་ནས་ལས་རིམ་འདི་འགོ་བཙུགས་ཡོད། ཅེས་སོགས་ཀྱི་གསུང་བཤད་གནང་རྗེས་ཤེས་རིག་ཟུང་དྲུང་བསྟན་འཛིན་པདྨ་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་ཡོད།
སྤྱིར་སོན་རྩ་བྱིས་པའི་དེབ་ཕྲེང་ ༤༠ དབུ་ཅན་དང་དབུ་མེད་གཉིས་ཀྱི་ནང་དཔར་འགྲེམས་ཞུས་པ་དང་། དཔལ་འབྱོར་གྱི་མཐུན་འགྱུར་ཡོངས་རྫོགས་ཨ་རིའི་རོགས་དངུལ་(USAID)དྷ་ས་བོད་ཀྱི་ཐེབས་རྩའི་བརྒྱུད་ནས་གནང་བ་ཡིན་འདུག་པ་བཅས།
(33)


text:
སུམ་པ་ཡེ་ཤེས་དཔལ་འབྱོར།
- བྱམས་པ་འཕྲིན་ལས།
སུམ་པ་ཡེ་ཤེས་དཔལ་འབྱོར་ཞེས་པ་ནི། རབ་བྱུང་བཅུ་གཉིས་པའི་ཤིང་སྤྲེལ་ (སྤྱི་ལོ་1704) ལོར་མཚོ་སྔོན་གཡས་རུའི་ཐོ་ལི་ཞེས་པར་ཡབ་ཨོས་རོད་པ་རྡོ་རྗེ་བཀྲ་ཤིས་དང་། ཡུམ་ཇུན་གར་བ་བཀྲ་ཤིས་མཚོ་གཉིས་ཀྱི་སྲས་སུ་འཁྲུངས། ཆུང་དུས་ནས་དགོན་ལུང་དུ་(1)ཐོས་བསམ་སློབ་གཉེར་གནང་། དགུང་ལོ་ཉི་ཤུ་བཞེས་པ་ཆུ་ཡོས་ (སྤྱི་ལོ་1723) ལོར་དབུས་སུ་གསན་སྦྱོང་མཛད་ནས་གཞུང་རབ་འབྱམས་ལ་མཁས་པར་གྱུར་ཅིང་། གསོ་རིག་སོགས་རིག་གནས་ཀུན་ལ་མཁས་པ་ཕུལ་བྱུང་གི་སྦྱངས་པ་གནང་། འབྲས་ཡུལ་སྐྱེད་ཚལ་གྱི་མཁན་པོར་བཞུགས། ཕྱིས་སུ་ལྕགས་ཕག་ (སྤྱི་ལོ་1731) ལོ་ལ་དགོན་ལུང་དུ་ཕྱིར་ཕེབས། མེ་སྦྲུལ་ (སྤྱི་ལོ་1734) ལོར་གོང་མ་ཆན་ལུང་རྒྱལ་པོས་པེ་ཅིང་དུ་གདན་དྲངས། ཆུ་སྤྲེལ་ (སྤྱི་ལོ་1752) ལོར་ཇག་རུང་སྨད་ཀྱི་སྟག་ལུང་དགོན་གྱི་ཨ་སྐེ་སྨན་རམས་པ་ཉི་མ་རྒྱལ་མཚན་ཞེས་པ་སྔར་རྒྱལ་དབང་ལྔ་པའི་བླ་སྨན་ཕུག་པོ་ཆེའི་སློབ་མ་དེ་ནི་བར་སྐབས་དེར་མདོ་སྨད་བྱང་ཕྱོགས་ཀྱི་སྨན་པ་གྲགས་ཅན་གཅིག་པུ་ཡིན་པས། ཁོང་གིས་སྨན་རམས་པ་ཆེན་པོའི་དྲུང་ནས་གསོ་རིག་རྒྱུད་བཞིའི་ལུང་ཁྲིད་དང་། སྔོའི་ངོས་འཛིན་བཅས་ཞིབ་རྒྱས་གསན།
ཕྱིས་སུ་སུམ་པ་མཁན་པོས་གཅིག་ཏུ་སྨན་གྱི་དགེ་རྒན་རིན་པོ་ཆེའི་གསོ་དཔྱད་ཀྱི་ལག་ལེན་ཡང་དག་ཟབ་རྒྱས་ཁྱད་པར་ཅན་རྣམས་མི་ཉམས་ཡོང་ཆེད་དང་། གཉིས་སུ་མན་ངག་རིན་ཆེན་ལྟ་བུ་རྙེད་པ་བརྗེད་ངས་ཀྱི་རྐུན་པོས་ཁྱེར་སྲིད་དགོངས་ནས། དཔེ་མཁྱུད་གབ་སྦས་མེད་པར་ནག་འགྲོས་ཚུལ་དུ་སྨན་གཞུང་མ་བུ་གསུམ་དང་། གཞན་དག་ཀྱང་ཡི་གེར་བཀོད་ཅེས་གསུངས། དེ་རྗེས་ས་ཕག་ (སྤྱི་ལོ་1779) ལོར་པཎ་ཆེན་བློ་བཟང་ཡེ་ཤེས་མཆོག་ནས་སུམ་པ་ཡེ་ཤེས་དཔལ་འབྱོར་ལ་ཨེར་ཏི་ནི་ཤྲི་ཀོ་ཐུ་པཎྜིཏ་ཞེས་པའི་ཆོ་ལོ་གནང་། དམ་པ་དེའི་སྨན་གྱི་སློབ་རྒྱུན་མཐའ་ཡས་པ་བྱུང་ཞིང་། དགོན་ལུང་དུ་ལོ་མང་བཞུགས་རིང་སྨན་གྱི་སློབ་མ་མང་པོ་འདུས་ཡོད། དཔེར་ན། ཁོང་གི་སྐུ་ཚེའི་སྨད་དགུང་ལོ་བགྲེས་པོའི་དུས་སུ་ཆུ་སྟག་ (སྤྱི་ལོ་1782) ལོར་དགོན་ལུང་དུ་སྒྲ་སྙན་ངག་སྡེབ་སྦྱོར་སློབ་མཁན་མི་གྲངས་བཞི་བཅུ་དང་། གསོ་རིག་སྦྱོང་མི་སུམ་ཅུ། སྐར་རྩིས་སྦྱོང་མི་སུམ་ཅུ་བྱུང་ཞེས་རང་ཉིད་ཀྱི་རྣམ་ཐར་ནང་བཀོད་པ་ལྟར་ཡིན།
སུམ་པ་པཎྜིཏའི་སྨན་རྒྱུན་དགོན་ལུང་དུ་དར་ཧན་སྨན་རམས་པ་དཀོན་ཅོག་དགེ་ལེགས་བསམ་འགྲུབ། ཁོང་གི་དྲུང་འདོ་བ་ནང་སོ་ཨེམ་ཆི་དཔོན། མན་ངག་ལྷན་ཐབས་ཀྱི་མཆན་རྩོམ་པ་པོ་ཆོས་རྒྱལ་བློ་བཟང་དབང་རྒྱལ་སོགས་དང་། ད་ལྟའི་ཏ་ཐུང་ཤན་དུ་གྲགས་པར་ཟངས་སྐོར་དགོན་དུ་བཟང་སྐོར་ཚང་། ཡང་སྟོང་ཀྱ་མཁན་པོ་ཚང་། ཕྱིས་ཀྱི་བརྒྱུད་པ་ལོ་རེ་རྫོང་དུ་མ་ཡང་སྨན་པའི་བརྒྱུད་ཀྱི་སྨན་པ་བར་མ་ཆད་པ་བྱུང་བ་ཡིན་ལ། སྨན་བརྒྱུད་འདི་བར་རྩ་བལྟ་བའི་སློབ་གཞིའི་ཐང་ཀ་དྲུག་ཡོད་པ་ནི་ཕྱོགས་ཀྱི་སྨན་པ་རྣམས་ཀྱིས་དཔེ་བཤུས་བྱས་པ་དང་། ཚད་པར་བྱེད་པའི་དཔེ་རིས་ངོ་མཚར་བ་ཞིག་ཀྱང་ཡིན། མ་ཡང་སྨན་བརྒྱུད་རྗེས་མ་ད་ལྟའི་བློ་གསལ་གྱི་བར་བརྒྱུད་མ་ཆད་པར་བྱུང་ཞིང་། དེ་དང་མཚུངས་པར་ཁོང་གི་སློབ་རྒྱུན་ནང་སོག་མཁར་སྔོན་པོར་ཡང་འཕེལ་ཡོད། ལྕགས་སྟག་ (སྤྱི་ལོ་1770) ལོར་སུམ་པ་ཡེ་ཤེས་དཔལ་འབྱོར་བདེ་ལྡན་དགོན་དུ་ཕེབས་དུས། སྒྲ་དང་། བཟོ། གསོབ། སྙན་ངག སྡེབ་སྦྱོར། རྩིས་སོགས་སློབ་འཁྲིད་མཛད་པ་རྣམ་ཐར་ནང་གསལ་བ་ལྟར་ཆ་གར་མུར་གུ་ཆེ་དགོན་པའི་སྨན་རམས་པ་ཆོས་རྗེ་དགེ་ལེགས་སོགས་ཀྱང་ཁོང་གི་སློབ་མ་ཡིན། ཡང་རྣམ་ཐར་དུ་ཆུ་སྤྲེལ་ (སྤྱི་ལོ་1752) ལོར་ལྷ་བཙུན་ཆོས་རྗེ་བློ་བཟང་བསྟན་འཛིན་གྱིས་གདན་དྲངས་ནས་ཆུ་བྱ་ལོར་དེ་གའི་དགོན་སྡེ་རྣམས་སུ་མཚན་ཉིད་དང་། བསྡུས་གྲྭ། སྒྲ། གསོ་བ། སྙན་ངག སྡེབ་སྦྱོར། རྩིས་སོགས་ཟབ་འཁྲིད་གནང་བའི་སྐོར་གསུངས་ཡོད་པ་བཅས་མདོར་ན་སུམ་པ་མཁན་པོ་ནི་རིག་གནས་ཀུན་ལ་ཕྱག་རྗེས་ཆེ་བ་དང་། ཁྱད་པར་གསོ་རིག་གི་ཐད་ནས་བཤད་ན་བྱང་ཕྱོགས་ཀྱི་ཡུལ་གྲུ་ཀུན་དུ་དར་བར་མཛད་པས་བོད་ལྗོངས་དང་མཚོ་སྔོན། ཀན་སུའུ། སོག་ཡུལ་སོགས་ལ་ཁོང་གི་མཚན་སྙན་ཤིན་ཏུ་ཆེ་བ་དང་། དད་གུས་བྱེད་མཁན་སྐྱེ་བོ་མང་པོ་ཡོད་དོ།།
མཆན་བུ།
(1) དགོན་ལུང་བྱམས་པ་གླིང་ནི་རབ་བྱུང་བཅུ་པའི་ཤིང་འབྲུག་ (སྤྱི་ལོ་1604) ལོར་ནག་ཟླའི་ཚེས་བདུན་ལ་རྒྱལ་སྲས་དོན་ཡོད་རྒྱ་མཚོས་ཕྱག་འདེབས་མཛད་ཅིང་། དེ་དང་མཉམ་དུ་རྒྱལ་སྲས་རི་ཁྲོད་ཅེས་པའང་གསར་འཛུགས་གནང་བ་འདི་ནི་སྨན་ཆོག་གྲྭ་ཚང་དུ་ཚུགས་པ་ཡིན། གྲྭ་ཚང་འདི་ལ་གྲྭ་པ་ཉུང་བའི་སྟབས་ཀྱིས་སྨན་གྱི་ལག་ལེན་བྱེད་བདེ་བས་ན་གྲྭ་ཚང་འདིའི་གྲྭ་པ་ཁ་ཤས་དང་། ཚོགས་ཆེན་བཅས་ཀྱི་གྲྭ་པ་དུ་མ་ནས་སྨན་སློབ་པའི་ཕྱག་རྒྱུན་ཡོད་ལ། གྲགས་ཆེ་བའི་སྨན་པའང་མང་པོ་ཐོན། དཔེར་ན་སུམ་པ་ཡེ་ཤེས་དཔལ་འབྱོར་ལྟ་བུ་དགོན་ལུང་བྱམས་པ་གླིང་དང་། རྒྱལ་སྲས་རི་ཁྲོད་ཀྱི་སྨན་ཆོག་གྲྭ་ཚང་ནས་ཐོན་པའི་སྨན་པ་མཁས་ཆེན་བྱུང་པ་ལྟ་བུ་ཡིན་ནོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 21.08.2017 ཉིན། 2:58 PM<< སྔ་མ།


text:
སྙན་ཐུང་བལྟས་པའི་མྱོང་ཚོར།
བསྟན་འཛིན་ཟླ་གསལ། འཛིན་རིམ།༨ དཔེ་སྟོན་སློབ་གྲྭ།
གློག་བརྙན།-སློབ་གསོ་ལྡན་པའི་རྒྱ་གར་གྱི་གློག་བརྙན།
མི་སྣ།-མི་སྣ་གཙོ་བོ།༢ མི་སྣ་ཕལ་བ།༣
དུས་ཡུན། -ཆུ་ཚོད།-༢ སྐར་མ།-༤༥
འཛིན་རིམ་བརྒྱད་པའི་ཕྲུ་གུ་ཚང་མ་གསོལ་ཚིགས་ཁང་གི་ནང་རྒྱ་གར་གྱི་ལྟད་མོ་(Taare Zameen Par) ཞེས་པ་དེ་བལྟད་མོ་འགོ་འཛུགས་བཞིན་འདུག། གུས་མོ་ང་འཚབ་འཚུབ་ཀྱི་ཕར་ལྡིང་བྱས་ནས་རང་ཉིད་ལ་དབང་བའི་བསྡད་ས་ཞིག་བདམས་ནས་ལྟད་མོར་འགོ་བཙུགས་རེ་སྒུག་བྱས། ལྟད་མོ་འགོ་བཙུགས་མ་ཐག་ཕྲུ་གུ་ཙང་མ་ཁ་ཁུ་སིམ་མེར་གྱུར། ང་ཚོ་ལྟད་མོ་དེར་ཧ་ཅང་གི་དགོད་བྲོ་བོ་དང་སེམས་སྐྱོ་བོ་བྱུང་སོང། གུས་མོ་ང་ལ་མཚོན་ན་ལྟད་མོ་དེ་ནི་ཧ་ཅང་གི་ཐུང་ཐུང་གི་ཚོར་སྣང་བྱུང་སོང། ཡིནའང་དེ་ལ་ཆུ་ཚོད་༢ཡོད་པའི་ཚོར་བའང་བྱུང་མ་སོང། དེ་ནས་འཛིན་གྲྭ་གྲོལ་རྗེས་དུས་ཚོད་ཐུང་ངུ་ཞིག་ལ་དྲན་ཤེས་ཞིག་བྱེད་པ་ན། དེ་ལ་མི་སྣ་གཙོ་བོ་གཉིས་ཕྲུ་གུ་འཚུབ་ཐེར།(Eshaan)ཟེར་བ་དེ་དང་རི་མོ་རྒན་གསར་བ་དེ། ད་དུང་མི་སྣ་ཕལ་བ་༣ཡོད། ཕྲུ་གུ་དེ་ཉིན་སློབ་ཀྱི་ཕྲུ་གུ་ཞིག་ཡིན་པས། ཕ་མ་དང་དགེ་རྒན་འཛིན་གྲོགས་ཆ་ཚང་ཁོང་ལ་འཕྱ་མོད་བྱས་པ་དང་སྨད་རྭ་བཏང་བ། ཉེས་རྡུང་གཏོང་ས་ཡི་སློབ་ཕྲུག་ཉམ་ཆུང་ཞིག་ཏུ་གྱུར་ཡོད། ཁོང་གིས་མི་གཞན་གྱི་སྐད་ཆ་གང་བཤད་ནའང་དེ་ལྡོག་ཕྱོགས་བྱས་པས་ཕ་མ་འུ་ཐུག་ཐབས་ཟད་ཀྱིས་གཏན་འཇགས་སློབ་གྲྭ་ཞིག་ཏུ་བཏང་དུས་ཁོང་བྱེད་སྟངས་འཚུབ་ཐེར་ཡོད་པས་ཁོང་ཉེས་རྡུང་རོགས་པ་སོགས་བྱས་པས་ཁྲན་མོ་ང་འི་མིག་ཟུང་ནས་མིག་ཆུ་རང་དབང་མེད་པར་ཤེར་སོང། ཁོང་སྤྱོད་ངན་གྱི་ཕྲུ་གུ་ཞིག་ཆགས་པའི་རྒྱུ་རྐྱེན་ནི་ཁོང་གི་ཕ་མ་དེ་ཚོས་མི་ཚེའི་ལམ་སྟོན་ཡག་པོ་མི་བྱེད་པ་དང་ཕྲུ་གུ་དེས་འདོད་པ་ལྟར་མི་བྱེད་པར་ཕ་མ་ཁོང་ཚོའི་འདོད་པ་ལྟར་བྱསས་པས་ཁོ་སྤྱི་ཚོགས་ཀྱིས་སུན་སྣང་བཟོས་ཏེ་ཕྲུ་གུ་དེས་གང་ཡང་མི་བྱེད་པར་ཁ་ཁུ་སིམ་མེར་སྡོད་དགོས་བྱུང།
ཕྲུ་གུ་དེ་ཚོ་ལ་ཆ་ཚང་བ་ཞིག་བ་ཞིག་བྱེད་རྒྱུའི་ནུས་པ་ཡོད་ནའང་སུན་སྣང་གིས་གང་ཡང་མི་བྱེད་པར་ལྷག་པའི་ཕྲུ་གུ་ཧ་ཅང་མང་པོ་ཡོད། དེ་འདྲ་བའི་ཕྲུ་གུ་དེ་ཚོ་ལ་ཕ་མ་དང་དགེ་རྒན་གྱི་ཁོས་དཀའ་ངལ་གང་ཡིན་པ་ཤེས་ནས། གསལ་ཐབས་བྱེདདགོས་པ་ངས་གལ་ཆེན་ཞིག་ཏུ་བརྩི་ཡི་ཡོད། གང་ཡིན་ཟེར་ན་གལ་སྲིད་དགེ་རྒན་དང་ཕ་མ་དེ་ཚོས་ཕྲུ་གུ་དེས་དཀའ་ངལ་མ་གསལ་ན་ཕྱིས་སུ་ཕྲུ་གུ་དེ་མི་རིགས་ཀྱི་གྱོང་དང་འཛམ་གླིང་གི་གྱོང་གུད་དུ་ཆགས་ངེས་རེད། བྱས་ཙང་ཁོང་ཚོས་ཆུང་དུས་ནས་ཕྲུ་གུ་དེའི་སེམས་ཁམས་ལ་བརྟག་དཔྱད་བྱས་ནས། ཁོང་གི་འདོད་པ་ལྟར་བྱས་ན་ཕྲུ་གུ་དེ་དགའ་སྣང་སྐྱེས་ནས་གང་ཡང་བྱེད་རྒྱུའི་འདོད་པ་སླེབས་ཀྱི་རེད།གུས་མོ་ངའི་བསམ་ཚུལ་ལ་ནམ་རྒྱུན་བོད་པའི་སྤྱི་ཚོགས་ནང་དགེ་རྒན་དེ་ཚོས་ཕྲུ་གུའི་སེམས་ཁམས་མ་རྟོགས་པར་ཕྲུ་གུ་དེས་བྱེད་སྟངས་ཏོག་ཙམ་ནོར་ན་དེ་འཛིན་གྲྭའི་ཕྱིར་བཏང་བས། དེ་འདྲ་ཐེངས་གཅིག་བྱས། ཕྱིས་སུ་ཐེངས་མང་བྱས་ཏེ་ཕྲུ་གུ་དེའི་སློབ་སྦྱོང་སྦྱངས་རྒྱུའི་འདོད་མོས་དེ་ཐག་རིང་དུ་ཕྱིན་ཏེ་བྱེད་རྒྱུ་གང་ཡང་མེད་པར་འཕྲོ་བརླག་ཕྱིན་ན་ནང་མི་དང་ཁྱིམ་ཚང་དེས་གྱོང་རེད། བྱས་ཙང་དགེ་རྒན་དེ་ཚོ་ཕྲུ་གུ་དེས་འདོད་མོས་ལ་དམིགས་ཏེ་སློབ་སྦྱོང་སྤྲད་དགོས་པ་དེ་ཧ་ཅང་གི་གལ་ཆེན་རེད། ཕྱིས་སུ་ཕྲུ་གུ་དེ་ཡི་གེ་བསླབ་པ་དང་སེམས་ཁམས་རྟོགས་ཏེ་ཕྲུ་གུ་དེ་སྤྱི་ཚོགས་ལ་འབྲེལ་བ་ཡོད་པ་ཞིག་བཟོས་ཐུབ་པ་དེ་ངས་ཡག་པོ་ཞིག་མཐོང་གི་འདུག། ཕྲུ་གུ་དེ་ཚོས་ཀྱང་མཚམས་རེ་མི་གཞན་གྱི་འདོད་པ་ལའང་མོས་མཐུན་བྱས་དགོས་པ་དེ་ཡང་གལ་ཆེན་ཞིག་རེད། བྱས་ཙང་དགེ་དགེ་རྒན་དང་ཕ་མ་དེ་ཚོས་ཕྲུ་གུའི་སེམས་ཁམས་དང་བསྟུན་ནས་བྱ་བ་བྱེད་དགོས། ཕ་མ་སུ་ཞིག་ཡིནའང་དེ་ལྟ་བུའི་སློབ་གསོའི་གློག་བརྙན་ཐེངས་མང་བལྟ་རྒྱུ་དེ་གལ་ཆེན་པོ་ཞིག་རེད་ལ། ངས་རེ་བ་ཡང་བརྒྱབ་ཀྱི་ཡོད།


text:
— ༡ —
དུས་ཁོམ་ཕྲན་བུ་ཙམ་ཡོད་རིམ་བཞིན་དཔེ་སྒྲོམ་ཡོངས་ལ་མིག་མྱུལ་བྱེད་ཞོར། ཀློག་སྤྲོ་བའི་དུས་དེབ་འགའི་འཛུམ་མདངས་ལ་འཐམ་འཁྱུད་བྱེད་པ་ནི་ངའི་གོམས་གཤིས་ཤིག་ཏུ་གྱུར་ཡོད། མ་གཞི་ནས་དཔེ་དེབ་ནི་ནམ་ཡང་མིའི་རིགས་ཡར་ཐོན་དང་འཕེལ་རྒྱས་ལ་ཕྱོགས་པའི་ལམ་སྟོན་པ་ཞིག་ཡིན་པས། ད་ཆ་མིའི་རིགས་ཀྱི་སྤྱི་ཚོགས་སུ་དཔེ་དེབ་ལ་ཤི་འཐམ་རོ་འཐམ་བྱེད་མཁན་ནི་བགྲང་གིས་མི་ལང་བ་ཡོད།
དེ་རིང་དཔེ་སྒྲོམ་ལས《བོད་ལྗོངས་ནང་བསྟན》དུས་དེབ་ཅིག་ལས་རྔོག་བློ་ལྡན་ཤེས་རབ་ཀྱི་རྣམ་ཐར་ཞིབ་པར་མཇལ་རྒྱུ་བྱུང་། ཁོང་ནི་ངའི་ཕ་ཡུལ་དུ་འཁྲུངས་པའི་སྐྱེས་ཆེན་ཞིག་ཡིན་པས་ངས་ཁོང་གི་ལོ་རྒྱུས་སྐོར་ལ་དོ་སྣང་ཆེན་པོ་བྱེད་ཀྱི་ཡོད། “གླའོ་ལོ་རྒྱུས་ཡིག་ཆར་གློའོ་ཞེས་འཁོད་འདུག”ཅེས་པའི་ལུང་ཤུར་གྱི་མདུན་རིའི་འགྲམ་ངོས་སུ་དགོན་སྣང་ཞེས་པའི་དགོན་ཤུལ་ཞིག་ཡོད་ཅིང་། ལོ་ལྟར་བོད་ཟླ་དྲུག་པའི་ཚེས་བཅོ་ལྔར་ཡུལ་མི་ཚོས་དགོན་ཤུལ་དེ་གསོལ་བར་འགྲོ་གི་ཡོད། ལོ་གཉིས་ཙམ་གྱི་གོང་དུ་ཁོ་བོ་ཕ་ཡུལ་དུ་ལོ་གསར་གཏོང་བར་འགྲོ་སྐབས་འབྲས་སྤུངས་སུ་སློབ་གཉེར་གནང་བཞིན་ཡོད་པའི་དགེ་བཤེས་ལྷ་རམས་པ་ངག་དབང་དཔལ་བཟང་ལགས་ནས་དགོན་ཤུལ་ཡོད་ས་དེར་མཆོད་རྟེན་ཞིག་བཞེངས་འཆར་ཡོད་ལུགས་ཀྱི་གཏམ་བཟང་ཞིག་ཀྱང་ཐོས་བྱུང་། དེའི་སྐོར་ཕ་ཡུལ་གྱི་རྒན་རབས་འགར་བཀའ་འདྲི་ཞུ་སྐབས་ཁོང་རྣམས་ཀྱིས“དེའི་སྐོར་ཞིབ་ཕྲ་མི་ཤེས་ཀྱང་། ཕ་མེས་ཚོས་གསུང་ན་བློ་ལྡན་ཤེས་རབ་ཀྱི་དགོན་པ་རེད་ཟེར”ཞེས་གསུངས་བྱུང་། ང་རང་ཆུང་དུས་ལུག་འཚོ་བར་འགྲོ་སྐབས་དེ་གར་གྱང་རོ་ཞིག་གི་སར་དར་ལྕོག་མང་པོ་བཙུགས་པའི་ལྷ་རྟེན་ཞིག་དང་མཆོད་རྟེན་ཞིག་རོ་ཞིག་ཡོད་པ་ད་ལྟའང་ལྷང་ངེར་དྲན་གྱི་འདུག མ་ཟད་ལུག་རྫི་རྒན་པོ་སྤོ་བོ་དཔལ་ལྡན་ལགས་ཀྱིས་གསུངས་པར་གཞིགས་ན་མཆོད་རྟེན་ཡོད་ས་དེར་བཙོག་གཅིན་གང་བྱུང་གཏོང་བ་དང་སྐད་ཆེན་པོ་བརྒྱབ་པ་སོགས་བྱས་ན་སྲུང་མ་ཁྲོས་ནས་རང་ཉིད་ལ་གནོད་པ་བྱེད་ཚུལ་ཡང་གོ་མྱོང་། དེར་བརྟེན་དེ་ཁུལ་དུ་ལུག་འཚོ་བར་འགྲོ་དུས་སྐད་ཆེན་པོ་རྩ་བ་ནས་རྒྱག་མི་ནུས། ཕྱིས་སུ་ང་རང་སློབ་ཆེན་འགྲིམ་དུས་སློབ་དཔོན་གྱི་ཞལ་ལས་རྔོག་བློ་ལྡན་ཤེས་རབ་རྒྱ་གར་དུ་སློབ་གཉེར་ལ་ཕེབས་དུས་ཁོང་གིས་བརྟེན་པའི་སྲུང་མ་ནི་བསེ་ཁྲབ་ཡིན་ལུགས་ཤེས་བྱུང་ལ། བསེ་ཁྲབ་ནི་ཐོག་མར་རྔོག་ལེགས་པའི་ཤེས་རབ་ཀྱིས་རྒྱ་གར་ནས་གདན་དྲངས་པའི་སྲུང་མ་དྲག་པོ་ཞིག་ཡིན་པའང་གོ་ཐོས་བྱུང་། མ་གཞིར་ལུག་རྫི་རྒན་པོ་ཁོང་གི་གཏམ་དེར་བདེན་པའི་ཆ་གང་ཡང་མེད་མོད། གཅིག་བྱས་ན་ལུག་རྫི་ཁོང་གིས་ཞིག་རལ་དུ་གྱུར་བའི་གྱང་རོ་དེར་སྲུང་སྐྱོབ་ཀྱི་ཆེད་དུ་དེ་ལྟར་སྨྲས་པའང་ཡིན་ངེས། ལོ་ལྟར་ཕ་ཡུལ་དུ་ལོག་རིམ་བཞིན་རྒན་རྒོན་ཚོར་དེའི་སྐོར་སྐད་ཆ་དྲིས་ཀྱང་ཞིབ་ཕྲ་ཤེས་མཁན་མེད་སྟབས་གང་སར་ལོ་རྒྱུས་ཡིག་ཚང་མང་པོ་བཙལ་འཚོལ་བྱས། ལོ་རྒྱུས་དེབ་ཐེར་ཁག་ཏུ་ཡང་ཁོང་གི་རྣམ་ཐར་ཉུང་བསྡུས་ཙམ་འདུག་མོད་ཁོང་གི་འཁྲུངས་འདས་ལོ་ཚིགས་ལ་དེ་ཙམ་གྱི་ཁ་གསལ་ཞིག་མི་འདུག ད་ལྟའི་ཆར་ཁྱོན་ཁོང་གི་རྣམ་ཐར་རྒྱས་བསྡུས་མི་འདྲ་བ་གསུམ་ཙམ་མིག་གིས་གཞལ་བའི་སྐལ་བཟང་ཐོབ་པ་ལས། ཁོང་གི་གསུང་རབ་ཀུན་ལ་མཁས་པའི་སློབ་མ་གྲོ་ལུང་པ་བློ་གྲོས་འབྱུང་གནས་ཀྱིས་མཛད་པའི《འཇིག་རྟེན་མིག་གཅིག་བློ་ལྡན་ཤེས་རབ་ཀྱི་རྣམ་ཐར》ཞེས་པ་དེ་ནི་ཅུང་རྒྱས་ཤོས་ཡིན་ཚོད་འདུག གཞན་ཡང་པཎ་ཆེན་ཤཱཀྱ་མཆོག་ལྡན་གྱིས་མཛད་པའི《རྔོག་ལོ་ཙཱ་བ་ཆེན་པོས་བསྟན་པ་ཇི་ལྟར་བསྐྱངས་པའི་ཚུལ་མདོ་ཙམ་དུ་བྱ་བ་ངོ་མཚར་གཏམ་གྱི་རོལ་མོ》ཞེས་པ་དེ་དོན་བསྡུས་གནད་དུ་སོང་བ་ཞིག་ཀྱང་འདུག ལོ་རྒྱུས་དེབ་ཐེར་དག་གི་དགོངས་བཅུད་མདོར་འདྲིལ་ན་ཁོང་གི་སྐུ་ཚེ་ཧྲིལ་པོའི་མཛད་རྣམ་དག“བཅུ་བདུན་ཕྲག་གསུམ”དུ་དབྱེ་ན་ཆོག་པ་འདུག་སྟེ། ཕ་མའི་དྲུང་དུ་གོམ་བགྲོད་ཤེས་པ་ནས་ཨ་ཁུའི་སར་རིག་གནས་ཀུན་ལ་སྦྱངས་ཤིང་བསྙེན་པར་རྫོགས་པའི་བར་ལོ་བཅུ་བདུན་དང་། རང་ལོ་བཅོ་བརྒྱད་ནས་བཟུང་རྒྱ་གར་དང་ཁ་ཆེ་སོགས་སུ་སློབ་དཔོན་དུ་མའི་ཞབས་ལ་གཏུགས་ཏེ་རིག་པའི་གནས་ཀུན་ལ་ཐོས་བསམ་གནང་ཚུལ་གྱི་ལོ་བཅུ་བདུན། དེ་བཞིན་གསང་ཕུར་ཕེབས་ཏེ་གདན་ས་འཛིན་པ་དང་སློབ་མ་སྐྱོང་བ། གཞུང་ལུགས་བསྒྱུར་བ་སོགས་འགྲོ་དོན་རྒྱ་ཆེར་སྤེལ་བའི་ལོ་བཅུ་བདུན་བཅས་སུ་བསྡུ་ན་འཚམ་པར་སེམས།
སྔོན་བྱོན་མཁས་དབང་སུ་ཞིག་ཡིན་རུང་སློབ་གཉེར་གཙོ་བོ་བྱེད་ས་ནི་དགོན་སྡེ་ཁག་ཡིན་ཞིང་། དེ་དག་ཏུ་རྒྱ་བོད་པཎ་གྲུབ་རྣམས་ཀྱི་ཞབས་ལ་གཏུགས་ནས་རིག་པའི་གནས་ཀུན་ལ་སྒྲོ་འདོགས་ཆོད་པར་བྱེད་པའི་ཆོད་སེམས་ནི་ནམ་ཡང་མི་འགྱུར་བླ་ན་མེད་པ་ཞིག་རེད། རྔོག་ལོ་ཆེན་པོ་ཡང་དེ་ལྟ་བུའི་སྐྱེས་བུ་དཔའ་མཛངས་ལྡན་པ་ཞིག་ཡིན་པ་ནི་ང་ཚོས་ཁོང་གི་རྣམ་ཐར་ལས་ཀྱང་རྟོགས་ནུས་ཏེ། གྲོ་ལུང་པས་མཛད་པའི་རྣམ་ཐར་གང་དེར“ཡི་གེ་དང་ཤོད་དགོད་པ་ལ་སོགས་པ་དམ་པའི་གཙུག་ལག་དང་འབྲེལ་བའི་ལས་རྣམས་ལ་ལས་སུ་རུང་ལ། ལྡང་བ་ཕུན་སུམ་ཚོགས་པ་དང་། འཛུམ་པའི་བཞིན་རས་བཟང་པོས་གཞན་ལ་ཕན་པར་གཞོལ་བའི་སྟོབས་ཕུན་སུམ་ཚོགས་པ་དང་ཡང་ལྡན་པའོ”ཞེས་བློ་ལྡན་ཤེས་རབ་ནི་སྙིང་རུས་ཆེ་ཞིང་སྙིང་རྗེའི་བསམ་པ་དང་ལྡན་པའི་གང་ཟག་ཅིག་ཡིན་ཚུལ་བརྗོད་པ་དང་། “བརྟུལ་ཞུགས་བཟང་པོའི་གཞི་བརྟན་ལས། །བྱང་ཆུབ་སེམས་མཆོག་ལེགས་སྤེལ་དང་། །མཉམ་མེད་ཤེས་རབ་རབ་སྦྱངས་པས། །བསམ་ཡས་ཚོགས་སྒྲུབ་བརྩོན་མཆོག་ཅན། །”ཞེས་པའམ་ཡང་ན“དུས་ཕལ་ཆེར་དུ་ཆོས་སྨྲ་བའི་རིག་པའི་གནས་ཀྱི་ཆ་དང་ཆ་ཅུང་ཟད་ལ་འདྲིས་པ་ཡན་ཆད་ཀྱི་པཎ་ཊི་ཏ་དག་ཀྱང་བཤེས་གཉེན་དུ་བཟུང་ནས”ཞེས་པ་སོཌ་ཁོང་གིས་དཀའ་སྤྱད་ཀྱིས་གཞུང་ལུགས་ཁག་ལ་སྦྱངས་པ་མཐར་ཕྱིན་པ་གནང་ཚུལ་དང་། “དམ་ཆོས་བསྒྱུར་ལ་མངའ་བརྙེས་པ། །རྒྱལ་ཡུམ་གཉིས་དང་བསྟན་བཅོས་གཞུང་། །འབུམ་ཕྲག་གཅིག་དང་ཁྲི་ཕྲག་གསུམ། །སྟོང་ཕྲག་བདུན་ནི་ལྷག་བཅས་བསྒྱུར། །”ཞེས་སོགས་ཁོང་ནི་རང་རེ་བོད་ཀྱི་གནས་ལྔའི་རིག་གཞུང་ལ་བརྩོན་པ་ཟབ་པ་ཙམ་མ་ཟད་སམ་བོད་ཡིག་བསྒྱུར་ལའང་མཛད་རྗེས་ཤིན་ཏུ་ཆེ་བའི་སྐྱེས་བུ་ཞིག་ཡིན་པ་རྟོགས་ཐུབ།
— ༢ —
རང་རེ་བོད་ཀྱི་ལོ་རྒྱུས་སུ་རུས་རྔོག་གི་མཁས་པ་མང་པོ་ཐོན་ཡོད་ལ། རུས་རྔོག་གི་རུས་ཁུངས་འདེད་ནའང་ཕལ་ཆེར་རྒྱལ་ཕྲན་བཅུ་གཉིས་སམ་སིལ་མ་བཞི་བཅུའི་སྐབས་ནས་ཡོད་འདུག་སྟེ“ཡུལ་རྔེགས་ཡུལ་གྱི་གྲུ་བཞི་ན།རྗེ་རྔོག་རྗེའི་ལ་བྲང་། བློན་པོ་པ་དང་མྱང་ནད་གཉིས”ཞེས་གསལ་བ་དང་། བཙན་པོ་འདུས་སྲོང་མང་པོ་རྗེའི་སྐབས་རྔོག་གླིང་ཁམས་དང་རྔོག་རིང་ལ་ནག་པོ་ཞེས་ཤེད་ཤུགས་དོ་ཟླ་བྲལ་བའི་རྩལ་པོ་ཆེ་མི་གཉིས་དང་། བཙན་པོ་ཁྲི་སྲོང་ལྡེ་བཙན་སྐབས་བློན་ཆེན་པོ་རྔོག དེ་བཞིན་རྔོག་བློ་ལྡན་ཤེས་རབ་དང་རྔོག་ལེགས་པའི་ཤེས་རབ། རྔོག་ཆོས་རྡོར་ལ་སོགས་པའི་རུས་རྔོག་ཡིན་པའི་མཁས་པ་མང་པོ་བྱུང་མྱོང་། དེ་དག་ཚང་མ་རུས་གཅིག་གི་སྤུན་ཉེ་ཡིན་མིན་ཁ་མཚོན་གཅོད་མི་ནུས་ཀྱང་། རུས་རྔོག་ཡིན་པའི་ཕ་མེས་ཤིག་རིགས་འདེད་ཐུབ་ངེས། འབྲེལ་ཡོད་ཡིག་ཆ་ལས་རྔོག་བློ་ལྡན་ཤེས་རབ་ནི“ཁྲི་སྲོང་སྐབས་བློན་ཆེན་པོ་རྔོག་གི་རྒྱུད་དུ་ཡར་འབྲོག་དོའི་ཕྱི་རོལ་མཚོ་ཆེན་པོའི་འགྲམ་དུ་འཁྲུངས”ཞེས་པ་དང“མཚོ་ཆེན་པོའི་འགྲམ་གྱི་གློའོ་ཞེས་པར་འཁྲུངས”ཞེས་པ་སོགས་ལ་དཔག་ན་ཁོང་ནི་སྔགས”རྙིང་མའི་དགེ་བཤེས་རྡོ་རྗེ་གཞོན་ནུའི་སྲས་ཆོས་སྐྱབས་དང་ཡུམ་དཔའ་མོ་ཞེས་པར་བོད་རབ་བྱུང་དང་པོའི་ས་མོ་ཕག་གི་ལོ་སྟེ་སྤྱི་ལོ1059ལོར་ཡར་འབྲོག་གཡུ་མཚོའི་ཉེ་འགྲམ་གློའོ་ཞེས་པར་འཁྲུངས་པ་ནི་ཐེ་ཚོམ་མེད། གླའོ་ཞེས་པ་ནི་དེང་ལྷོ་ཁ་གོང་དཀར་རྫོང་སྟོང་ར་ཤང་གོང་དཀར་གྲོང་ཚོའི་ཁོངས་སུ་ཡོད། (དེ་སྔོན་སྒོ་མཁར་གཞིས་ཀ་ཡོད་པས་སྒོག་མཁར་གྲོང་ཚོ་ཡང་ཟེར) གཞན་ཡང་འབྲེལ་ཡོད་ཡིག་ཆ་ཁག་ལ་གཞིགས་ན་ཁོང་ནི་ཆུང་དུས་ནས་བློ་རྣོ་བ་དང་རིག་པ་གསལ་བས་གང་བསླབས་ཀྱང་ཚེགས་མེད་དུ་མཁྱེན་པ་མ་ཟད། ཐུགས་རྒྱུད་གྱོང་པོ་ཞིག་ཡོད་སྟབས་ཕ་མའི་བཀའ་ལ་མི་ཉན་པར་གསང་ཕུར་ཨ་ཁུ་ལེགས་པའི་ཤེས་རབ་སར་གསང་སྟབས་ཀྱིས་ཕེབས་ཚུལ་འཁོད་འདུག
ཨ་ཁུའི་སར་གསང་སྟབས་ཀྱིས་ཕེབས་པ་དེ་ནས་བཟུང་ཁོང་གི་ལས་དབང་ལ་འགྱུར་ལྡོག་ཆེན་པོ་ཞིག་བྱུང་བ་རེད། དུས་དེ་ནས་བཟུང་སྣབས་ལུད་འཛར་འཛར་གྱི་བྱིས་པ་ཞིག་གནས་ལྔའི་སྐྱེད་ཚལ་དུ་ཤེས་རིག་གི་མེ་ཏོག་བཏུས་ཏེ་གངས་ལྗོངས་ཀྱི་མཁའ་ལམ་ངོས་སུ་བཀྲག་མདངས་ལྡན་པའི་མེ་ཏོག་ཅིག་གི་ཚུལ་དུ་བཞད་པ་རེད། དེ་ནི་སུས་ཀྱང་རྫུན་བཟོར་མི་ཐུབ་པའི་བདེན་པ་ཞིག་སྟེ་དོན་དངོས་ཀྱི་ལོ་རྒྱུས་ལས་བདེན་དཔང་བྱས་ཡོད།
ཁོང་གིས་གསང་ཕུ་རུ་ཨ་ཁུ་རྔོག་ལེགས་པའི་ཤེས་རབ་དང་གཟུས་ཀྱི་སློབ་མ་སྦོ་ཆུང་བ་ཚུལ་ཁྲིམས་ཤེས་རབ་གཉིས་གཙོ་བོར་བརྟེན་ཏེ་ཟབ་ཆོས་མན་ངག་རྣམས་ལ་སྦྱངས་པ་མཛད་ཅིང་། སློབ་གཉེར་བྱེད་རིང་རིག་པའི་རྩལ་ལ་སུས་ཀྱང་འགྲན་ཟླ་མི་བཟོད་པ་ཞིག་ཏུ་གྱུར། དགུང་ལོ་བཅུ་བདུན་པར་ཨ་ཁུ་ལེགས་པའི་ཤེས་རབ་ནས་གསེར་དངུལ་ཅུང་དང་བཅས་རྭ་ལོ་ཙཱ་བ་རྡོ་རྗེ་གྲགས་དང་གཉན་ལོ་ཙཱ་བ། ཁྱུང་པོ་ཆོས་བརྩོན་དང་རྡོ་སྟོན། བཙན་ཁ་བོ་ཆེ་རྣམས་དང་ལྷན་དུ་རྒྱ་གར་དུ་སློབ་གཉེར་ལ་མངགས། སྐབས་དེ་དུས་ནི་ས་དགེ་བཀའ་རྙིང་གྲུབ་མཐའ་ཁག་དབར་མངོན་ལྐོག་གང་རུང་ནས་ཁེ་ཕན་རྩོད་པའི་བོད་སིལ་བུར་གནས་པའི་དུས་སྐབས་ཡིན་པས། སྤྱི་ཚོགས་ཧྲིལ་པོ་ཟང་ཟིང་དང་གང་སར་རྐུན་ཇག་གིས་གང་བ་དང་སྒོས་སུ་རྒྱ་གར་སོགས་སུ་བགྲོད་པར་དཀའ་ཚེགས་ཤིན་ཏུ་ཆེ། ཁོང་མངའ་རིས་ཁུལ་དུ་སླེབས་དུས་ལམ་རྒྱགས་དང་སློབ་ཡོན་གྱི་གསེར་དངུལ་ཚང་མ་རྐུན་ཇག་གིས་འཕྲོག་ཚུལ་ཡང་ལོ་རྒྱུས་ཡིག་ཆར་འཁོད་འདུག སྐབས་དེར་ནི་མངའ་རིས་སུ་མངའ་བདག་བཙན་ལྡེས་དབུས་གཙང་ཁམས་གསུམ་གྱི་སྡེ་སྣོད་འཛིན་པ་སྙན་གྲགས་ཅན་རྣམས་གདན་དྲངས་ཏེ་ཆོས་འཁོར་སྐོར་བའི་དུས་དང་འཁེལ་ཞིང་། ཁོང་ཡང་སྟེས་དབང་གིས་མངའ་བདག་རྩེ་ལྡེ་དང་མཇལ། དེས་མ་ཟད་མངའ་བདག་རྩེ་ལྡེའི་རོགས་རམ་འོག་མུ་མཐུད་རྒྱ་གར་དུ་ཆས་པའི་མཐུན་རྐྱེན་འཛོམས། ཁོང་གིས་ལམ་བར་གྱི་དཀའ་ཁག་དུ་མ་ཁྱད་དུ་བསད་ཅིང་ངལ་བ་རྒྱབ་སྐྱུར་གྱིས་སློབ་དཔོན་འབུམ་ཕྲག་སུམ་པ་དང་མཧྭ་འགྱ་ན། པ་ར་ཧེ་ཏ་སོགས་པའི་ཞབས་ལ་ནན་གྱིས་བཏུད་དེ་རིག་པའི་གནས་ཀུན་ལ་སྦྱངས་པ་གནང། དེ་གར་ལོ་བཅུ་བདུན་ཙམ་བཞུགས་ཤིང་། དེའི་རིང་སངས་རྒྱས་ཀྱི་གསུང་རབ་ཁག་དང་མཁས་པ་སྔ་མ་དག་གིས་མཛད་པའི་བསྟན་བཅོས་རྣམས་ལ་གསན་བསམ་མཐར་ཕྱིན་མཛད་པ་མ་ཟད། སམ་བོད་ལོ་ཙཱའི་གཞུང་ལུགས་ཀྱི་རྨང་གཞི་བརྟན་པོར་བཙུགས། བགྲང་བྱ་བཅུ་བདུན་རྗེས་ཀྱི་དགུང་ལོ་སོ་ལྔ་བཞེས་པ་ཆུ་སྤྲེལ་ལོ་སྟེ་སྤྱི་ལོ1092ལོ་ཙམ་དུ་ཕྱིར་བོད་དུ་ཕེབས་ཏེ་གསང་ཕུའི་གདན་ས་འཛིན་གྱིན་རང་ཅག་བོད་ཀྱི་རིག་པའི་གཞུང་ཆེན་ཁག་ལ་མུ་མཐུད་སློབ་གཉེར་དང་ཕྱོགས་གཅིག་ནས་ཚད་མ་སྡེ་བདུན་དང་མངོན་རྟོགས་རྒྱན་ལ་སོགས་རྒྱ་གར་གྱི་རིག་གཞུང་མང་དག་ཅིག་ཡིག་སྒྱུར་གྱི་ལས་ལ་འབད་པ་དང་། ཕྱོགས་གཞན་ཞིག་ནས་སློབ་མ་སྐྱོང་བའི་འཁུར་ཆེན་བཞེས། དེ་ལྟར་བགྲང་བྱ་བཅུ་བདུན་ཙམ་སློབ་མ་སྐྱོང་བ་དང་བཀའ་བསྟན་བསྒྱུར་བའི་ལས་ལ་འབད་ཅིང་སློབ་མའི་ཚོགས་ཀྱང་ཁྲི་ལ་ཉེ་བ་བྱུང་ཚུལ་གྲོ་ལུང་པའི་གསུང་ལས་གྲགས། ཁོང་ལ་སློབ་མ་ཤིན་ཏུ་ནས་མང་པོ་ཡོད་པ་ལས་གྲོ་ལུང་པ་བློ་གྲོས་འབྱུང་གནས་དང་ཁྱུང་རིན་ཆེན་གྲཌ། འབྲེ་ཤེས་རབ་འབར། གངས་པ་ཤེའུ་བཅས་ནི་ཐུགས་ཀྱི་སྲས་བཞིར་གྲགས་སོ།
ཁོང་ནི་དོན་དམ་པའི་མཁས་པ་ཞིག་དང་ལོ་ཙཱ་བ་ཞིག་ཡིན་པ་མ་ཟད། ཁེངས་སྐྱུང་གི་སློབ་གསོ་མཁས་ཅན་ཞིག་ཡིན་ཏེ། “བཻ་རོ་ཙ་ན་ནམ་མཁའི་མཐའ་དང་མཉམ། །སྐ་ཅོག་རྣམ་གཉིས་ཉི་ཟླ་ཟུང་གཅིག་ལ། །རིན་ཆེན་བཟང་པོ་ཐོ་རེངས་སྐར་ཆེན་འདྲ། །ཁོ་བོ་དེ་དྲུང་སྲིན་འབུ་མེ་འཁྱེར་བཞིན། །”ཞེས་པ་སོགས་པའི་གསུང་ལས་ཀྱང་ཁོང་ནི་ནམ་ཡིན་ཡང་རང་ཉིད་དམའ་ས་ཁོ་ནར་འཇོག་ཅིང་། གཞན་མཐོ་སར་བཀུར་བའི་མི་བུ་སྒལ་ཚིགས་ཅན་ཞིག་ཡིན་པའང་རྟོགས་ཐུབ། ཁོང་ནི་གཞུང་ལུགས་མཁྱེན་པའི་རྩལ་གྱིས་ཕྱུག་ཅིང་སློབ་སྐྱོང་བརྩེ་བ་ཅན་གྱི་དགེ་རྒན་ཕུལ་བྱུང་བ་ཞིག་ཀྱང་ཡིན་ཏེ། ཁོང་གིས་བསྐྱངས་པའི་སློབ་མའི་ཚོགས་ནི་གྲངས་ཀྱིས་གཞལ་དཀའ་བ་ཞིག་ཡོད་ཚོད་འདུག དེ་ཡང་གྲོ་ལུང་པས་མཛད་པའི་རྣམ་ཐར་དུ“འཁོར་གྱི་ཚོགས་ནི་རིམ་པ་བཞིན། །ཁྲི་དང་སུམ་སྟོང་བདུན་བརྒྱ་དང་། ། གཉིས་སུ་སྟོང་ཚོ་བཅུ་གསུམ་ཚོགས། ། ཁྲི་ཚོ་གཉིས་དང་ཁྲི་ཚོ་གཅིག །རྣལ་འབྱོར་ཕོ་མོ་ཁྲི་ཚོ་གཉིས”ཞེས་གསུངས་པ་ལས་ཀྱང་རྟོགས་ངེས། དེ་བཞིན་སློབ་ཚོགས་ཙམ་མ་ཡིན་པར་ཞར་ཞོར་དུ་སློབ་ཁྲིད་ཉན་མཁན་གྱི་སྐྱེས་ཕོ་མོའི་ཚོགས་ནི་རྣམ་ཐར་ལས“ཞར་ཆོས་སྟོང་དང་བརྒྱད་བརྒྱ་དང་། །བརྒྱད་ཅུ་རྩ་ལྔ་ཡོད་པ་ལ”ཞེས་གསུངས་པ་ལྟར་ཧ་ཅང་གི་མང་པོ་ཡོད་ལུགས་འཁོད་འདུག དེ་ལྟར་རང་རེ་བོད་འདིར་བཀའ་དྲིན་ཤིན་ཏུ་ཆེ་བའི་ལོ་པཎ་ནམ་མཁའི་རྒྱུ་སྐར་ལྟར་གྲངས་ལས་འདས་པ་ཞིག་ཡོད་པ་ལས། རྔོག་ལོ་བསྟན་པའི་ཉིན་བྱེད་དམ་བློ་ལྡན་ཤེས་རབ་ནི་ཉི་མ་ལྟ་བུའི་རིག་པའི་བརྟུལ་ཞུགས་འཛིན་པ་ཞིག་ཡིན་ལ། ངེད་ཕ་ཡུལ་གྱི་ཀ་བ་ལྟ་བུའི་སྐྱེས་ཆེན་ཞིག་ཀྱང་རེད།།
དཔེ་དེབ་ཀྱི་གསེང་ནས་ལོ་རྒྱུས་སྔོག་ཅིང་ལོ་རྒྱུས་ཀྱི་ཁྲོད་ལས་བདེན་པ་འཚོལ་རྒྱུ་དེ་ནི་ང་ཚོའི་དམིགས་ཡུལ་ཡིན། དེ་རིང་ངས་ཀྱང་ཕ་ཡུལ་གཅིག་པའི་རི་ཁུག་ཏུ་འཚར་བའི་བྱིས་པ་རྣམ་དག་ཅིག་གི་ལོ་རྒྱུས་སྔོག་གིན་ཡོད།